
Cuvânt înainte 
De ce nu un roman? 


Lucrarea de față nu este un roman de spionaj. Roman care se 
bazează mult pe fantezie, înarmează pe eroi cu instrumente și 
posibilităţi tehnice apropiate de limitele fantasticului, narează 
peripeții extraordinare și face totul pentru a crea în cititor 
emoția și nerăbdarea aventurii. Am preferat o altă cale, aceea a 
relatării unor fapte ale căror personaje sunt luate din rândul 
oamenilor obișnuiți; am evitat „mitul” superspionului şi 
superagentului, am ocolit povestea desfășurată „ca-n filme” și 
am relatat întâmplări mai apropiate de viaţa de toate zilele, 
împrejurări ai căror martori sau eroi putem deveni, oricând, noi 
înșine. 

În „cazurile” pe care le relatăm, cu un minimum de ficţiune și 
cu schimbarea unor nume proprii, denumiri geografice etc., este 
evidentă activitatea febrila a oficinelor de spionaj imperialiste 
pe de o parte, iar pe de altă parte, calităţile morale ale 
militarilor, ale tuturor cetățenilor cinstiţi, care dejoacă, prin 
vigilenţa și ingeniozitatea lor, activitatea dușmanilor patriei. Am 
pus mai puţin accent pe „aventura” propriu-zisă și am încercat 
să ne oprim asupra fizionomiei morale a personajelor, cu dorinţa 
ca fiecare cititor să poată trage de aici anumite concluzii și să 
găsească, eventual, răspunsul la întrebarea: „Eu cum aș fi 
procedat în cazul respectiv?”. 

Pentru că realitatea însăși e mai puţin extraordinara decât 
imaginează romancierii. „Superspionul” din filme nu este la 
modă în concepţia actuală a serviciilor de spionaj imperialiste. În 
această epocă de progres tehnic rapid, spionajul a fost nevoit 
să-și revizuiască metodele. În locul unui agent înzestrat cu 
însușiri ieșite din comun, sunt folosiți, cu sau fără voia lor, zeci și 
sute de oameni de diferite profesii, care culeg informaţii aparent 
mărunte, de interes minor. Aceste informaţii însă, centralizate, 
recompun într-un întreg aspecte majore despre viaţa economică 
și socială, pregătirea și sistemele de apărare, progresele tehnice 


realizate, măsurile pe plan militar și multe altele. 
Ce vrei să știi, domnule „X"? 


Domnul „X”, în goană după informaţii, are scopuri precise. În 
multe cazuri, principala ţintă a spionilor o constituie armata și 
sistemul de apărare a ţării. 

Experienţa organelor de specialitate, care au zădărnicit o 
serie de acţiuni ale serviciilor de spionaj străine, vădește faptul 
că acestea caută să obţină cât mai multe informaţii din 
domeniul vieții militare, folosind în acest scop o gamă variată de 
forme și mijloace. Odată culese, informaţiile sunt verificate cu 
grijă pe mai multe căi, sortate după anumite principii în funcţie 
de valoarea, exactitatea sau gradul lor de probabilitate, apoi 
sintetizate și interpretate în modul cel mai riguros, cu ajutorul 
unor computere. 

De aceea domnul spion „X”, înregistrând o convorbire pe care 
o aude într-o împrejurare dată, fotografiind discret o zonă care-l 
interesează, discutând cu diverse persoane întâlnite ocazional și 
asupra cărora caută să lase o impresie cât se poate mai bună, 
vizitând o expoziţie, studiind cu febrilitate diverse publicaţii, 
realizând o relaţie amoroasă, călătorind cu trenul sau cu alte 
mijloace de transport în diverse regiuni ale ţării, după un plan cu 
minuțiozitate stabilit, vrea să știe tot, absolut tot despre armată. 

El știe că de cantitatea și valoarea informaţiilor pe care le va 
duce „acasă” depinde mărimea sumelor pe care le va încasa și 
acesta este primul lucru care nu i e indiferent; modul cum va fi 
cotat de șefi, cum va fi privit în cercul său de relații. 

De altfel spionajul militar își diseminează obiectivele vizate în 
toate celelalte sfere de interes, indiferent că este vorba de 
domeniul politic, economic sau științific, din care cauză granițele 
dintre ceea ce se numea în mod tradiţional spionaj economic, 
spionaj militar sau spionaj politic au devenit extrem de mobile, 
în practica serviciilor secrete căpătând tot mai mult teren 
concepția spionajului total. 

Din anchetele efectuate rezultă că emisarii serviciilor de 
spionaj care vin în ţara noastră sub diferite acoperiri acordă 
atenție tuturor zonelor geografice ale țarii, urmărind sa 
cunoască dispunerea întreprinderilor industriale și a obiectivelor 
social-culturale, rețeaua de căi ferate, rutiere și posibilităţile de 


dezvoltare a acestora, situaţia apelor curgătoare, caracteristicile 
solului și altele. De asemenea, ei caută să cunoască bogăţiile 
subsolului, dispunerea și amplasarea lor, modul de exploatare, 
rezervele strategice și felul cum acestea sunt folosite, 
capacitatea energetică naţională și modul cum toate acestea 
pot contribui la întărirea capacităţii de apărare. 

In acest context este semnificativ cazul unui specialist în 
probleme de geografie militară, cunoscut cadru al unui serviciu 
de informaţii, care avea misiunea să procure hărţi militare și 
alte documente topografice în legătură cu teritoriul României. 
Sosit în ţara noastră, el a solicitat să facă o serie de vizite la 
instituţii, îndeosebi militare, precum și la institute de învățământ 
superior din București, lași și Cluj. Prin discuţii de specialitate, 
schimb de hărţi și de alte documente, el a încercat să obţină 
ceea ce-l interesa. Ca urmare a vigilenţei reprezentanţilor noștri, 
a renunţat însă la planurile cu care venise. 

Cunoașterea potenţialului economic și militar al statului 
nostru este un obiectiv urmărit cu asiduitate de către unele din 
serviciile de informaţii străine. Deoarece, potrivit doctrinei 
noastre militare, sarcina apărării patriei revine întregului popor, 
spionajul imperialist acordă o mare atenţie cunoașterii gradului 
de pregătire militară a populaţiei. In acest scop se încearcă 
culegerea de informaţii despre structura, componenţa și 
capacitatea combativă a gărzilor patriotice, modalităţile de 
instruire periodică a diferitelor contingente de rezerviști, starea 
moral-politică a poporului nostru și adeziunea acestuia la 
politica partidului și la măsurile luate pe linie de stat. Astfel, din 
întrebările ce i-au fost puse unui cetățean român aflat în 
străinătate rezultă că o centrală de informaţii este preocupată în 
mod expres de modul în care sunt organizate gărzile patriotice. 

lată, bunăoară, ce a declarat la reîntoarcerea în ţara Albert 
Andrei, care a reușit să treacă frontiera clandestin, stabilindu- 
se, pentru o vreme, într-un stat capitalist: „În timp ce mă aflăm 
în lagărul „Latina” din Italia, am fost anchetat zilnic de către un 
ofițer cu numele de „Hans“. Mi s-au cerut tot felul de date 
despre mine, despre părinți, rude apropiate, cunoscuti, la ce 
armă am făcut serviciul militar, cine erau comandanții, ce 
armament cunosc etc. Când i-am spus că am făcut armata la 
radiolocație, mi-a arătat o hartă, cerându-mi să precizez unde 
sunt dispuse unitățile pe care le cunosc. De asemenea, într-o zi 


mi s-au prezentat fotografiile a șase cetățeni. Am fost întrebat 
pe care dintre ei îi cunosc, dacă sunt ofițeri, dacă cunosc vreun 
pilot de reactoare pe nume „V „sau ofițeri care fac deplasări în 
străinătate cu mașina sau avionul”. 


Emițătoare cât o aspirină... 


Progresele înregistrate în domeniul miniaturizării electronice 
au permis crearea unei game extrem de largi de mijloace 
tehnice folosite de serviciile de spionaj. Astfel, există emițătoare 
cât o aspirină și care se aseamănă cu aceasta, magnetofoane 
minuscule care intră automat în funcţiune când vorbește cineva 
și se opresc când nu se mai aud voci. Există aparate care, 
situate la 25-50 m, înregistrează vibraţiile geamului de la o 
fereastră oarecare, apoi printr-un proces complex aceste vibrații 
sunt amplificate și conversaţia care a avut loc în încăperea 
respectivă devine perceptibilă. Putem să mai amintim despre un 
gen de pistol care, de la o distanţă apreciabilă, plasează pe ușa 
sau pe marginea unei ferestre un microemiţător sau de un 
aparat acustic care poate înregistra o convorbire desfășurata la 
100 de metri depărtare. 

Tehnica fotografiatului s-a perfecţionat și ea. Astăzi există 
aparate miniaturizate cu care se pot obţine fotografii foarte 
clare la distanţe de 1 kilometru. Se remarca, de asemenea, o 
preocupare sporită pentru perfecţionarea mijloacelor de 
televiziune în scopul obţinerii de informaţii. 

Dar oricât de evoluate și, adesea, greu de depistat se vădesc 
a fi mijloacele tehnice puse în slujba scopurilor tenebroase ale 
spionajului, lor li se găsește aproape invariabil antidotul. 
Serviciile secrete care încearcă să-și „plaseze” acțiunile în 
România nu fac excepţie de la această regulă. De aceea, în 
ultima vreme se remarcă o anume reconsiderare a modalităților 
lor de lucru, în sensul revenirii la procedee mai vechi, dar relativ 
mai sigure. Este vorba de metoda contactului direct, vizând 
exploatarea informativă nemijlocită. 


Gazde indiscrete 


Deosebit de intens se acţionează asupra celor care, dintr-un 
motiv sau altul, au părăsit ţara. 


Deși acestor fugari nu li se acordă mare încredere, pentru că 
nu au niciun fel de gir moral, ei sunt anchetați sistematic de 
câtre diverse servicii de informații, reprezentanţii unor culte, 
emisarii postului de radio „Europa liberă”, reporteri ai unor ziare 
sau reviste, sau indivizi aparținând unor cercuri ai emigrației 
reacționare românești. 

Din mărturisirile unor clemente din această categorie care s- 
au întors în ţară, rezultă că în lagăre, la organele de poliţie, sau 
în diverse alte locuri, fugarii sunt chestionaţi uneori săptămâni 
la rând asupra tuturor problemelor pe care le cunosc, 
insistându-se deseori asupra unor aspecte de ordin militar. 

Este concludentă în acest sens declaraţia făcută la 
întoarcerea în ţara de către DRAGU GHEORGHE, care a fost 
folosit ca translator: „Am constatat că în cursul interogatoriilor 
care se luau fugarilor, pe lângă datele personale și chestiuni 
elementare se insista asupra aspectelor militare ca de exemplu: 
unde respectivul a făcut armata, artilerie, transmisiuni, marină, 
pe cine cunoaște, unde este dispusă unitatea, stradă, zonă, 
regiune, cu ce mijloace de transport se poate ajunge. Cei care 
spuneau date ce prezentau interes erau duși în alte birouri unde 
erau anchetați de experți militari veniți special pentru acest 
lucru”. 

Așadar, exploatând momentele de totala derută prin care trec 
acești oameni când sunt puși în fața unor realități crude, rupți 
de familii și de ţară, bizuindu-se pe faptul că sunt elemente cu 
un profil psihic șubred, viciaţi, torturați de credința că vor putea 
beneficia de o viață de lux dacă se vor dovedi cât mai „loiali”, 
împletind abil diverse promisiuni cu presiunile morale și fizice, 
împingându-i pe fugari în pragul deznădejdii, reprezentanţii 
oficinelor de spionaj obţin o serie de informaţii pe care le 
folosesc în scopuri ostile. 

Paralel cu culegerea de informaţii se face o selecție a 
fugarilor, după care „pensionarii” sunt „plasaţi”. Cum anume? 
Aflăm din declaraţia lui Firoiu Ștefan, care mărturisește: „După 
ce am gustat pâinea amară din diverse lagăre, am fost 
selecționat și trimis într-o unitate de mercenari în vederea 
instruirii. Aici mă antrenam la trageri cu pistolul, la aruncarea 
grenadei, învățam diferite sisteme de luptă corp la corp, să 
minez sau să deminez...”. 

Atragerea în străinătate, prin diferite invitaţii, a unor cetățeni, 


sau acţionarea asupra altora aflaţi în străinătate în scopuri 
personale este, de asemenea, un procedeu tot mai des folosit în 
ultima vreme. De pildă, un militar din armata noastră, aflându- 
se în străinătate, a fost acostat de către doi transfugi care, 
arborând figuri de compatrioți binevoitori, au început să-i facă 
diverse oferte cu privire la vizitarea unor locuri istorice, 
promenade în regiuni pitorești, frecventarea unor restaurante 
de lux etc. 

În timpul acestor plimbări, militarul a sesizat că noii săi 
„amici” îi puneau tot felul de întrebări, cu intenţia vădită de a 
obține cât mai multe date cu caracter militar. El a reușit să 
pareze cu pricepere aceste încercări și, convingându-se tot mai 
mult că cei doi urmăresc un scop precis, a căutat să-i evite. 
Agenţii, nemulțumiți de eșecul lor, nu s-au lasat păgubași. Ei au 
trecut la o formă mai „dură” pentru a-l determina pe militar să- 
și trădeze patria. Astfel a fost chemat la poliţie pentru 
verificarea actelor, cu care ocazie s-a „constatat” o serie de 
„nereguli grave”. Acţionând cu fermitate, militarul a respins 
provocarea. Văzând că astfel nu pot obţine nimic, emisarii 
serviciului de spionaj respectiv au schimbat iarăși tactica, 
încercând să-l corupă cu tot felul de oferte de a rămâne în 
străinătate, unde i s-ar fi asigurat chipurile o existenţă 
„princiara”. E de la sine înțeles că eforturile lor au fost 
zadarnice... 

Sunt frecvente, pe de altă parte, situaţiile când serviciile de 
spionaj ca atare nu apar pe prim plan, ci intervin misiţii lor, 
reprezentanţii diverselor organizaţii ale transfugilor. Jonglând cu 
așa-zise „sentimente naţionale”, aceștia caută să obţină 
informaţii secrete despre ţara noastră, îndeosebi din domeniul 
militar. Un singur exemplu: organizaţia „Comitetul Naţional 
pentru Europa liberă” manifesta un interes deosebit pentru 
situația economică și politico-militară a ţării noastre. Astfel, 
transfugul Mihai Cismărescu, redactor la postul de radio „Europa 
liberă”, face deplasări în toate ţările vest-europene, spre a sta 
de vorbă cu cetăţenii români aflaţi în diverse misiuni. Stăpânii 
lui Cismărescu, respectiv serviciile secrete, îi cer să contacteze 
și să obțină informaţii de la oameni de știință, ingineri și în 
special militari. Încercări de același fel sunt puși să întreprindă, 
de asemenea, transfugii Nicolae Munteanu și Emilian loan. 


O sursă ieftină de informaţii: palavragiii 


Pe lângă cele arătate mai sus, trebuie menţionat ca serviciile 
occidentale de spionaj caută cu precădere persoane care suferă 
de mania pălăvrăgelii, acestea fiind, pe drept cuvânt, socotite o 
sursă ieftină de informaţii. Edificator în acest sens este modul 
cum a procedat spionul Ed. Long, arestat de către organele 
noastre. lată câteva fragmente din mărturiile făcute de el 
ofițerului anchetator: 

Anchetatorul: Ce procedee vi s-au indicat pentru a intra în 
legătură cu diverse persoane? Referiţi-vă îndeosebi la militarul 
din tren. 

Long: într-o staţie din Transilvania a intrat în cușeta mea un 
militar. Și-a lăsat bagajele și a plecat la vagonul restaurant. 
Deoarece fusesem instruit ca în astfel de împrejurări să acţionez 
neîntârziat, am plecat imediat pe urmele lui. M-am grăbit chiar 
să ocup locul liber de lângă el. Am comandat ceva de băut, 
încercând apoi sa leg o discuţie banală, eu prezentându-mă, 
bineînţeles, drept cetățean român. Am spus pe loc o poveste 
despre „locul meu de muncă”, „destăinuindu-i” unele amănunte 
despre un nou produs militar românesc. De fapt nu făcusem 
altceva decât să-i înșir ceea ce știam despre proiectele privind 
producţia militară a României, urmărind prin aceasta să verific 
aceste date. Treptat, militarul a devenit comunicativ și, în cele 
din urmă, mi-a relatat și el o scrie de amănunte din domeniul 
care mă interesa. 

Anchetatorul: întreaga discuţie a fost înregistrată, nu? Long: 
Desigur, banda de magnetofon pe care mi-aţi confiscat-o 
dovedește acest lucru. 

Anchetatorul: Cu ce concluzii v-aţi fi prezentat la întoarcere, 
evident dacă ne-aţi fi scăpat, desprinse din procedeul folosit în 
cazul acelui militar și din discuţiile purtate? 

Long: Discuţiile cu el, ca și cele întâmplate în diferite alte 
orașe, au confirmat teza cu care suntem obișnuiți în școala de 
spionaj, că există și trebuie folosite și ocaziile care oferă 
posibilitatea să acționezi cu maximum de eficienţă și risc minim. 
In toiul discuţiei am încercat să aduc vorba despre înzestrarea 
armatei române cu rachete. 

Intrucât la plecarea spre România am fost pus la curent cu 
faptul că armata română dispune de diferite tipuri de rachete de 


fabricaţie străină, am declanșat o discuţie pe aceasta temă. 
Militarul mi-a confirmat că unităţile din garnizoana „N” au în 
dotare rachete. În felul acesta am obţinut o confirmare a 
prezumţiilor emise de serviciul de informaţii. Pot să vă spun că 
în asemenea situaţii serviciul de spionaj în slujba căruia mă aflu 
ia și alte măsuri de verificare și confirmare a datelor pe care le 
deținem. În ce mă privește, m-am deplasat în garnizoana „N” și, 
după specificul construcţiilor, ghidându-mă după grade, semne 
de armă și aspectul vehiculelor care intrau și ieșeau, am 
identificat unităţile despre care mi se vorbise. 

Anchetatorul: Cum aţi acţionat la Cluj și Brașov? 

Long: La Cluj am depistat restaurante frecventate de militari. 
Apoi mă instalam în apropierea meselor lor și nu făceam altceva 
decât să pun în funcţiune minifonul. În ceea ce privește 
Brașovul, trebuie să vă spun că am aplicat indicaţiile primite în 
școală potrivit cărora trebuie folosite toate căile de realizare a 
unor legături cu diverși cetăţeni, inclusiv militari, speculând de 
pildă viciul, anumite interese, făcând uz de amabilitate. La 
Brașov, cum știți, am contactat un militar care s-a dovedit a fi 
extrem de comunicativ. L-am flatat, l-am invitat la o plimbare cu 
mașina, dar mare lucru n-am putut obţine, deoarece aţi 
intervenit dumneavoastră... 


„Promovat” în funcţia de spion 


Pentru a putea să culeagă informaţii sau sa comită alte acte 
ostile, serviciile de spionaj acordă o deosebită importanță 
pregătirii agenţilor. Pregătirea se realizează de obicei în școli 
speciale, cu o durată ce variază între doi și cinci ani. Trebuie să 
subliniem că „elevii”, proveniţi din diverse medii sociale având 
ca numitor comun repulsia față de muncă, de cinste și 
corectitudine, sunt instruiți atât teoretic cât și practic de către 
instructori cu o îndelungată experienţă; în paralel, ei sunt supuși 
sistematic la numeroase teste și probe cu caracter selectiv. 
Numai cei care în timpul cursurilor dovedesc calitățile și 
aptitudinile stabilite în baremele școlilor respective sunt 
declaraţi absolvenţi. Din unele date rezultă că aceste bareme 
sunt atât de ridicate, încât doar 20-30 la sută din cei ce 
participă la cursuri sunt „promovați” în funcția de spion. 

Cum arată „școala de spioni”? Pentru a da cititorului o 


imagine a acestei sumbre instituţii vom apela la mărturisirile 
unuia dintre absolvenţii care, odată ajunși în România, au fost 
nevoiți să încheie „conturile” cu meseria lor. Este vorba de 
Walter Jonas, agent al serviciilor secrete occidentale, care și-a 
încheiat cariera pe meleagurile noastre în iulie 1970. Cum a 
ajuns Walter în școala de spionaj? Un serviciu secret din 
occident a speculat dorința lui de a-și vizita rudele din România. 
După ce a fost tracasat cu tot felul de amânări la obţinerea 
pașaportului și chestionat în legătură cu „sentimentele care îl 
leagă de România”, a fost din nou invitat la poliţie, unde i s-a 
cerut să completeze un chestionar. Acest document, după 
expresia lui Walter Jonas „operă comună a unor psihologi, juriști, 
specialiști în criminalistică și în domeniul spionajului”, conţinea 
un număr de 143 de întrebări formulate de așa natură încât, 
răspunzând la ele, nu mai putea rămâne vreo cuta nedesfăcută 
din viaţa oricărui om. Investigarea ce se realiza prin menţionatul 
chestionar viza, pe lângă obișnuitele date biografice ale celui în 
cauză și ale rudelor acestuia, până la colaterale de gradul doi, și 
eventualul comportament în cazul că i s-ar fi eliberat pașaportul. 

Socotindu-se că răspunsurile date sunt mulţumitoare, Walter 
Jonas a fost chemat din nou la sediul poliţiei, condiționându-i-se 
plecarea în România de „soluţionarea unor probleme 
importante”. Acestea constau în semnarea unui angajament de 
a intra în serviciul unei centrale de spionaj și de a urma o școală 
specială de informații cu durata de șase luni... 

Dăm iarăși cuvântul mărturiei directe, pe care Walter a făcut- 
o în faţa organelor noastre de anchetă după capturarea lui. 

Anchetatorul: Ce program aveaţi și ce discipline vi se predau 
în școală? 

J. Walter: în principiu, programul se desfășura astfel: 
dimineața, limbi străine, firește, limba ţării unde agentul făcea 
deplasarea; informări privind situaţia economică, social-politică 
și de ansamblu a ţării respective; geografie, istorie, științe 
sociale, printre care și teorie marxista. O atenţie specială se 
acorda  însușirii cunoștințelor de topografie. Făceam, de 
asemenea, antrenamente speciale de escaladări, luptă corp la 
corp etc. 

Anchetatorul: Ce pregătire aţi făcut în legătură cu procedeele 
de a culege informaţii? 

J. Walter: în acest domeniu, instruirea se făcea pe două 


planuri, teoretic și practic. În orele de teoria culegerii 
informaţiilor mi s-au pus la dispoziţie documente, dosare și 
toate datele ce se cunoșteau în legătură cu industria, 
agricultura, transporturile, telecomunicaţiile, comerțul, armata 
și multe alte amănunte despre România. Obiectivele și datele 
principale erau localizate pe hărţi sinoptice, realizate foarte 
expresiv pentru a ușura memorizarea lor. Pe aceste hărți, datele 
militare erau înfățișate în următoarea maniera: informațiile 
certe, cu culoare verde, informatiile incerte, cu culoare alba. In 
partea teoretică a pregătirii, instructorii insistau să ne însușim și 
să cunoaștem cu maximă exactitate harta „perelor albe”, 
traseele și posibilităţile de a ajunge la ele și a le identifica. 
Partea cea mai grea a pregătirii teoretice este memorarea unor 
informaţii. Eram puși să memoram pagini întregi cu fel de fel de 
date. 

Anchetatorul: în ce consta instruirea practică? 

J. Walter: Practica era mai puţin comodă, deoarece făceam 
exerciții şi efectuam munci de-a dreptul chinuitoare, 
insuportabile. De pildă, ni se dădea un itinerar ce trebuia 
parcurs într-un anumit timp, concomitent cu îndeplinirea unor 
misiuni, ca de pildă realizarea unor legături cu diverși indivizi, 
observarea activităţii în anumite întreprinderi etc. Pătrunderea 
în întreprinderile respective trebuia făcută „ilegal”, folosind 
diferite șiretlicuri. Odată ajuns înăuntru trebuia să observi și să 
memorezi totul. Pe parcursul itinerarului mai eram obligaţi să ne 
schimbăm înfățișarea prin machiaj, să ne schimbăm ţinuta, să 
scăpăm de urmăritori, să facem inofensive persoanele devenite 
indezirabile în cadrul îndeplinirii misiunii noastre. Verificarea 
„elevului” se făcea de către un instructor pe care nu-l cunoștea, 
instructor care marca rezultatele și făcea aprecierile de rigoare. 
Cea mai dramatică probă era „descoperirea de către poliţie”. 
Noi nu aveam voie să ne dezvăluim identitatea reală și poliţia 
recurgea la anchete lungi, obositoare, la presiuni și constrângeri 
fizice pentru a ni se determina gradul de rezistență. 

Cel ce nu putea suporta prezenta o parolă și era pus în 
libertate, primind însă calificativul  „necorespunzător”. In 
asemenea situaţii, cel în cauză lua pregătirea de la capăt. De 
asemenea, eram puși să realizăm pătrunderi în unele instituţii 
particulare sau de stat. Pentru aceasta trebuia să avem ţinuta și 
înfățișarea unor zugravi, electricieni, instalatori, depanatori de 


radio și televiziune și să posedăm minimum de cunoștințe în 
aceste meserii. La terminarea cursului, după un sever examen 
teoretic și testări practice, primind calificativul „apt”, am fost 
trimis în România. 

Anchetatorul: Misiunea dumneavoastră aici ne este bine 
cunoscută. Vorbiţi-ne acum despre indicaţiile ce vi s-au dat în 
legătură cu modul de comportare și informaţiile ce trebuiau 
culese. 

J. Walter: Din codul ce trebuia însușit de către orice agent 
care absolvea cursurile școlii în care am fost eu, am să relatez 
ceea ce am reușit să memorez. Așa, de pildă, potrivit acestui 
cod, informaţiile referitoare la armată trebuie să reprezinte 
preocuparea principală a agentului, fără a le subestima pe 
celelalte; activitatea trebuie desfășurată, pe cât posibil, în 
deplină conformitate cu legile statului în care ești trimis, pentru 
a evita orice contact cu autoritățile. Agentul nu trebuie să și 
noteze nimic în agende, pe batiste, prosoape, cămăși, deoarece 
acestea pot fi relevate și depistate cu ușurința prin Gubstanţe 
chimice... 

Din aspectele arătate aici se poate alcătui, credem, o imagine 
a ceea ce înseamnă activitatea de spionaj. Spionul este un om 
bine pregătit, arc noţiuni despre diferite meserii, știe să se dea 
drept altcineva, să-și schimbe înfățișarea exterioară, să 
stimuleze destăinuirile unui guraliv, să memoreze cifre și date, 
să aprecieze și să selecteze informaţii, să mintă și să ucidă. Vine 
sub masca unui om pașnic, intra în vorbă cu unul și cu altul, 
pune întrebări indiscrete, mânuiește aparate miniaturizate, 
încearcă pe toate căile să-și atingă țelul odios. 

Va reuși?... 

În calea lui sta un adversar ingenios, bine pregătit. Dragostea 
de ţară, spiritul de sacrificiu, vigilenţa în slujba poporului său, 
sprijinul pe care i-l acordă oamenii cinstiţi, toate acestea sunt 
calităţi ale ofițerului de contrainformaţii de care agentul aflat în 
solda oficinelor imperialiste nu va dispune niciodată. De aceea, 
sfârșitul „luptei” este unul singur, mereu același... 


Trusa de desen 

Fiatul rula lin pe autostrada ce leagă Padova de Brescia. 
Fredonând o arie din „Liliacul!”, bărbatul de la volan admira 
peisajul câmpiei Padului. Femeia de lângă el îl trezi din reverie, 
rezemându-și ușor capul pe umărul lui puternic. În zare prindea 
contur orașul Milano. 

Un sfert de oră mai târziu, cei doi parcau mașina pe o stradă 
din apropierea elegantului hotel „Rinascita”, de unde se 
strecurară prin imensul furnicar până la restaurantul „Latinium”. 
Aici se așezară la una din mese. Un „menu” încadrat cu motive 
rustice dezvăluia bucătăria „aleasă și pe toate gusturile” a 
acestui vestit restaurant. Dejunul celor doi decurse monoton, 
până când, de la o masă alăturată, un bărbat în vârstă li se 
adresă, abordând o politețe exagerată: 

— Fie-mi iertat, dacă inoportunez! Sunteţi români, din câte 
ne-am dat seama, nu? 

— Da, așa este, răspunse bărbatul surprins. 

— Sunt Dragomir Turtureanu. Încă din clipa când am auzit ca 
vorbiţi românește mi-am pus în gând să vă deranjez, scumpi 
compatrioți... M-a temperat însă Sergio, fratele meu... Sunt unii, 
printre românii aflaţi aici, care susţin că noi, cei ce ne-am 
părăsit țara, am avea o... „patrie de elecţie?” sau ca ar trebui să 
ne resemnăm la condiţia de apatrizi... Auziţi enormitate, „patrie 
de elecţie”, apatrid! Ca și cum sufletul ar putea fi mutat în altă 
matcă! Ca și cum ceea ce există și vorbește în noi prin șirul 
generaţiilor s-ar putea nega vreodată... 

După o amplă introducere, în care accentele de fanfaronadă 
se împleteau cu o poveste bine ticluită despre „circumstanţele 
nedorite” ale părăsirii neuitatului oraș natal de pe Mureș, 
Dragomir Turtureanu manevră discuţia în așa fel, încât cei doi 
soţi se simțiră obligaţi să-i invite, pe el și pe fratele său Sergio, 
la masa lor. 

Prânzul se prelungi ore în șir. S-au băut vinuri dintre cele mai 
alese, iar pe fondul euforiei ce-i cuprinsese pe cei patru au fost 
puse la punct mici modificări în planul excursiei: fraţii 
Turtureanu se oferiseră să-i însoţească prin cele mai vestite 


1 Liliacul este o operetă în trei acte de Johann Strauss-fiul. Libretul: 
Karl Haffner și Richard Genee, după nuvela „Le Reveillon” de Henri 
Melhac și Ludovic Halevy. Premiera a avut loc la Viena, la „Theater 
an der Wien”, pe data de 5 aprilie 1874. 

Alegere. 


orașe ale Italiei. 

În drum spre Roma, mașina soţilor Neacșu străbătea Apeninii 
Toscani. În faţă, la câteva sute de metri, le deschidea calea 
Mercedesul fraţilor Turtureanu. Totul decurse normal, până în 
apropierea Perugiei, unde mașina familiei Neacșu se opri brusc. 
Incercările de a mai porni motorul se dovediră fără rezultat. Un 
„auto-service” sosit la faţa locului dădu verdictul, lagărele topite 
ca urmare a blocării pompei de ulei. Pentru turiștii români, 
situaţia devenise evident neplăcută. 

— Nu-ţi face atâtea griji, scumpul meu amic, atât timp cât ești 
cu noi. Interveni protector Dragomir Turtureanu. Fii pe pace. 
Doar o zi de „internare” și va fi ca nouă. Restul lasă pe noi... 

Mașina fu dusă la cel mai apropiat atelier și reparată într-un 
timp record. Așa cum promisese, Dragomir Turtureanu suportă 
cu un aer princiar costul reparaţiei. Tot el achita de fiecare dată, 
cu generozitate, nota de plată la restaurantele și motelurile 
unde găzduiau în cursul călătoriei. 

— A fost o excursie minunată, spuse Teodor Neacșu la 
despărţire. Mai puţin incidentul cu mașina. Vă rămânem profund 
recunoscători. Dacă nu eraţi dumneavoastră, am fi fost nevoiţi 
să întrerupem excursia. Mii de mulțumiri! 

— Am vrea să ne revanșăm într-un fel, adăugă soţia. Vă 
invităm, oricând doriţi, să ne faceți o vizită în România. 

Dragomir Turtureanu mulţumi, cu un zâmbet amabil. 

— Vom da curs acestei invitaţii, spuse el. Sunteţi oameni 
simpatici și ne face plăcere să... 

Fratele său încuviinţă din cap. Era un om tăcut, care-și 
exprima cu zgârcenie sentimentele. 

— Vă așteptăm, pe curând! repetă Teodor Neacșu în timp ce 
pornea motorul. 

— Suntem în întârziere, spuse colonelul Negoiţă nemulțumit. 
Se apropie termenul de verificare a lucrării și noi... 

— De fapt e vina mea, recunoscu maiorul inginer Teodor 
Neacșu. Am întârziat cu schemele electronice. 


— Nu-ţi puteam amâna concediul, ripostă colonelul. 
Principalul e să găsim o soluţie. 7 

Scoase din casa de fier un sul de calc. Il desfăşura pe masa 
lungă, de consiliu, și cei de față se aplecară asupra schemei. 
Inginerul Neacșu netezi ușor cu palma hârtia, deasupra titlului: 
„Punct de comandă automatizat”. 

— Cred că-mi ajung câteva zile, spuse el. Și... nopți, 
bineînţeles. Lucrarea va fi gata la timp! 7 

Lucrările la noul proiect erau în plină desfășurare. În scurtele 
pauze pe care și le îngăduia, maiorul Neacșu exclama uneori: 
„Noroc că am găsit scula asta la Milano!” Și mângâia cu 
degetele trusa de desen procurată de Dragomir Turtureanu 
direct de la firma producătoare... 

Tocmai acum, când am atâta de lucru, gândi maiorul Neacșu 
când citi telegrama. Dragomir Turtureanu își anunța vizita 
pentru săptămâna următoare. 

A doua zi, abia se întorsese de la serviciu, când maiorul 
Neacșu auzi soneria. N-o fi Dragomir Turtureanu? gândi el pe 
când deschidea ușa. 

— Buna ziua, domnule Neacșu. 

— Bună ziua. Cu cine am onoarea? 

— Complimente de la Turtureanu. 

— Mulţumesc. A venit și el cu dumneavoastră? 

— Nu. Dar fiindcă vă e prieten, mi-a dat adresa 
dumneavoastră. Știţi, aș avea o mică rugăminte... 

— Cu plăcere, dacă pot să vă fiu de folos. Poftiţi înăuntru. 

După ce făcu câteva complimente la adresa locuinţei lui 
Neacșu, vizitatorul se destăinui: colindase prin ţară, furat de 
frumusețea peisajului, și-și cam neglijase treburile pentru care 
venise. Așa că avea nevoie de o prelungire a pașaportului și-l 
ruga pe Neacșu să-l ajute. 

— N-am nicio posibilitate, cu părere de rău v-o spun. Trebuie 
să vă adresaţi instituţiei la care aţi venit... 

— Vai ce mult regret. Într-o săptămână cât mai stau este 
imposibil să rezolv afacerile. Cum vă merge trusa oferita de 
domnul Turtureanu? 

— Destul de bine, răspunse ofițerul, pipăindu-și servieta să 


vadă dacă nu cumva a uitat-o la serviciu. Doriţi să vă servesc cu 
ceva? 

— O cafea dacă se poate. Sunt puţin obosit. 

— Imediat. Mai dulce sau mai amară? întrebă Neacșu, 
scuzându-se că trebuie să-l lase câteva clipe singur... 

— Potrivită, potrivită, răspunse străinul satisfăcut. 

Constantin  Bărbuș era considerat un as în cercul 
radioamatorilor. Indicativul său devenise cunoscut multor 
radioamatori din lume. Într-o seară, pe când își fixa receptorul 
pe frecvenţa unuia dintre corespondenți, Bărbuș sesiză o emisie 
ciudată, ca un fel de fluierătură cu durata de câteva secunde, 
urmată de un soi de păcănituri foarte rapide. Toate încercările 
lui ulterioare de a mai recepționa emisia în cauză au fost 
infructuoase. Abia după cinci zile, la aceeași oră, minut, 
secundă, semnalul s-a auzit din nou. De data aceasta, 
ambițiosul radio amator, care-și pregătise cele necesare, a 
imprimat-o pe bandă. După mai multe încercări nereușite de a 
descifra presupusul mesaj, Bărbuș trimise banda organelor 
securităţii statului. 

— Gata misterul, frate Ștefănescule? 

— Tovarășe colonel, ceva din el am descifrat. Este un mesaj 
radiotelegrafic comprimat la diverse viteze, mesaj care sună 
astfel: „Eu nu strivesc corola de lumini...”. 

După ore de muncă încordată, căpitanul Ștefănescu extrase 
din amintitul vers al lui Lucian Blaga o variantă cu totul nouă, 
infinit mai... prozaică: „Reuniunea are loc vineri seara”. Apoi 
stabili că prin cuvintele amintite cineva făcea cunoscut prin 
radio ca în ziua de 26 iulie, între orele 5-6, va avea loc probabil 
un eveniment care interesează pe autorii emisiei. Se ajunsese 
aici prin analiza amănunţită a unor relaţii, cât și printr-o scrie de 
deducţii logice. De exemplu, între versul lui Lucian Blaga și 
mesajul decupat din el era o anumită legătură: ambele erau 
compuse din 26 de cifre. Un alt specialist cu îndelungată 
experiență, maiorul Voicu, a observat că și între numele, 


prenumele și locul de naștere al autorului versului există, de 
asemenea, o relaţie: Blaga, Lucian și Lăncram sunt cuvinte 
formate din cinci, șase și respectiv șapte cifre. De aici s-a 
realizat cifra de 56726 care, interpretată logic, s-a tradus în ziua 
de 26, luna șaptea, orele 5-6. 

Câteva zile mai târziu, locotenentul-colonel Bucur Vasile intră 
în biroul lui Neacșu: 

— Tovarășe maior, dumneavoastră aţi discutat cu cineva 
despre data când va avea loc verificarea noii invenţii? Este 
foarte important să răspundeţi precis. 

— Absolut cu nimeni, vă garantez, răspunse prompt inginerul. 
Desigur, am făcut-o numai cu colegii, aici, și o singură dată, de 
acasă, la telefon, cu tovarășul colonel Negoiţă, șeful proiectului. 

— V-a vizitat cineva în această perioada? mai întrebă Bucur. 

— Câţiva cunoscuţi... răspunse Neacșu cu un pic de 
amărăciune. 

— Vă mulțumesc foarte mult, tovarășe Neacșu. 


8 


Zona pădurii Sirești. Pregătirile în vederea experimentării 
punctului de comandă automatizat fuseseră încheiate. 
Locotenent-colonelul Bucur ceru permisiunea să mai facă o 
verificare asupra respectării măsurilor de securitate și de 
păstrarea secretului. Cu această ocazie, în apropierea unui fir 
telefonic, se găsi un ciot de lemn, aruncat ca din întâmplare. 
Bucata de lemn ascundea un container special de interceptare a 
convorbirilor din zonă. 

— Așadar, domnule „Hary”, recunoașteţi în întregime faptele? 

— Evident, domnule anchetator. 

— Să le luăm totuși pe rând. Recunoașteţi că ați sustras de la 
domiciliul maiorului Neacșu o trusă de desen, care este de fapt 
un aparat superminiaturizat de luat imagini, înlocuind-o cu 
aceasta care-i neofensivă? 


— Da. 

— La ce v-a folosit acest pistol cu aer comprimat? 

— Cu el am „aruncat” de acolo de unde m-aţi găsit, în 
perimetrul raionului de experimentare al punctului de comandă, 
ciotul de lemn conţinând containerul. 

— Bine. Rămâneţi pe loc pentru confruntări. Și chemând 
sergentul de pe culoar, anchetatorul ordonă să fie introdus 
Dragomir Turtureanu. 

Pe ușă intră un ins cu o înfățișare gravă, luă loc pe scaun cu 
greutate și, după ce se căută prin buzunare, întrebă: 

— Pot fuma o țigară? 

— Dacă vă stimulează să ne spuneţi adevărul, cu plăcere. 

— N-am ce ascunde! 

Apoi ofiţerul scoase pe masă trusa de desen și un microfilm. 
Trântindu-le într-un anumit fel a privit câteva clipe pe 
Turtureanu care rămăsese stană. 

— De unde aţi luat aceste obiecte, domnule Turtureanu? 

— Mi le-a predat Hary. 

— V-așş ruga să relataţi cum s-a întâmplat. 

După ce trase cu putere de trei ori din ţigară, strângându-și 
într-un anumit fel haina ca și când l-ar fi apucat frigul, 
Turtureanu începu: 

— Serviciul de informaţii știa că inginerul Neacșu lucrează la o 
invenţie foarte importantă. Știind că face o excursie în Italia, am 
căutat să-l întâlnim. Ne-am împrietenit. În timpul excursiei i-am 
oferit cadou această trusă de desen care are un aparat 
miniaturizat cu 500 de micropoziţii... Când se închide sau 
deschide capacul, el intră în funcţiune. 

— Știm asta! De ce aţi venit în ţară? Trusa v-o putea aduce 
Hary. 

— Hary avea sarcina să sustragă trusa inginerului și să 
developeze rolfilmul, pentru a stabili dacă sunt micropoziţii utile 
și data când urma să se verifice instalaţia, urmând ca în funcţie 
de aceasta să putem acţiona. Din cele 500 de micropoziţii 300 
au fost bune. Data verificării era scrisă pe o schiţă. Micropoziţiile 
utile urma să le depunem într-o carte de istorie cu un loc special 
amenajat în coperte, pe care am cumpărat-o din ţară... 

— Tovarășe colonel, nu înțeleg cum de aţi bănuit că în trusa 
aceea se afla un aparat foto minuscul, așa de ingenios. 

— Cu ajutorul dumneavoastră, tovarăâșe Neacșu. 

— Asta n-o mai cred. Cum? 

— Foarte simplu: pentru că ne-aţi povestit ce vi s-a întâmplat 
în străinătate. 


Pariul 


Se furișase printre arbuști, când alergând în salturi scurte, 
când mergând târâș, așa cum se înţelesese cu Sally la bar. 

— De unde să știu, tovarășe căpitan, că acolo e unitate 
militară? Ne-am suit în mașină, mi-a dat cinci foi avans și m-a 
debarcat în locul acela. A zis că el stă mai încolo, cu amica lui, 
să vadă dacă respect pariul. 

— Ce pariu aţi pus? îl întrebă ofițerul pe tânărul care stătea 
acum spășit în faţa biroului său. 

— Păi, m-a zgândărit cu o chestie: zicea că n-am curaj să mă 
strecor neobservat ziua printr-o pădurice. Asta m-a înfuriat tare. 
Cum am coborât din Mercedes, m-am apucat de treabă, dar n- 
am terminat-o, că m-a somat santinela. 

— Spune-mi, îi întrerupse căpitanul Negreanu relatarea, l-ai 
recunoaște pe acest Sally de care vorbești? 

— Să mor dacă nu vi-l dau în suc propriu! Lăsaţi-mă numa’ să 
mă duc la barul ăla unde vine de obicei! 


În zadar l-a căutat Bontu pe amicul său de o zi. Nici Sally și 
nici blonda, cu care stătea ore întregi la bar , nu și-au mai făcut 
apariţia. Pentru căpitanul Negreanu și colaboratorii lui rămăsese 
o singură pistă, cercetarea locului săvârșirii faptei, acţiune la 
care au și trecut neîntârziat. 


De la început se impuse atenţiei o constatare prețioasă 
pentru întreaga evoluție a cercetărilor: individul pe care Bontu îl 
numea Sally nu urmărise „pariul” din apropiere, ci, curios, se 
deplasase cu mașina de cealaltă parte a cazărmii, unde terenul 
era ceva mai ridicat. Dovadă, urmele cauciucurilor mașinii, 
conservate ideal deoarece pământul era umed. Echipa condusă 
de căpitan procedă imediat la ridicarea acestor urme prin 
mulaje și fotografiere. Au urmat apoi măsurătorile care au 


confirmat spusele lui Bontu cu privire la tipul mașinii. Distanţa 
dintre osii și cea dintre roţi indicau cu precizie că era vorba de 
un Mercedes-220. 

Expertiza criminalistică a urmelor ridicate dădu un nou impuls 
investigaţiilor. Specialiștii laboratorului descoperiră, atât în 
mulaj, cât și în fotografia urmei uneia dintre roţile din spate, cea 
din dreapta, un detaliu ce nu apare în mod obișnuit în desenul 
acestor anvelope. Detaliul prezenta forma unei crestături, 
probabil un defect de fabricație. 


— Sunt ceva noutăţi, tovarășe Negreanu? îl întâmpină pe 
căpitan șeful său, colonelul Paveliu. 

— Tovarășe colonel, de la punctul de frontieră „C”, ni se 
anunţă că, printre mașinile aflate de câteva minute în vamă în 
vederea părăsirii teritoriului nostru, se află trei Mercedesuri 
aparținând unor turiști străini. Una din aceste limuzine este de 
tipul care ne interesează, Mercedes-220. În plus, are culoarea 
roșu închis, adică cea precizată de Bontu. Cerem aprobarea 
pentru a confrunta urmele pneurilor. 


La început, când fu invitat să mai zăbovească puţin la punctul 
de frontieră, Moabit Garrah Savelly, proprietarul Mercedesului, 
reacţionă printr-un fel de nedumerire degajată. A fost suficient 
însă ca maiorul de grăniceri Vlădescu să-l întrebe cum și-a 
petrecut ultimele 48 de ore, ca tânărul să-și schimbe subit 
atitudinea,  lansându-se într-o serie de reproșuri privind 
încălcarea „libertăţii persoanei” și „imunităţii” ce i-o conferă 
pașaportul... Tirada lui Moabit Savelly fu întreruptă de apariţia 
unui bărbat în civil care îi relată ofițerului, mai mult din priviri, 
rezultatul expertizei: urma mașinii era identică cu cea căutată... 


Două zile mai târziu, în cabinetul colonelului Paveliu. Era de 
faţă întreaga echipa a căpitanului Negreanu, precum și 
comandantul unităţii din zona „M”. Aici se consuma ultimul 
capitol al investigaţiilor declanșate de pătrunderea lui Gigi 
Bontu în zona interzisă. 

— Să fie adus arestatul, spuse colonelul Paveliu. Între timp, 
distraţi-vă cu pozele astea... 

Ofițerii priviră cu atenţie fotografiile executate în zona 
interzisă. Curând ușa se deschise și fu introdus Moabit Savelly. 


— Domnule Savelly, i se adresă colonelul. În mașină am găsit 
un aparat fotografic cu imagini ale cazărmii din zona „M”. Sunt 
tot atâtea dovezi ale intenţiilor și faptelor dumitale ostile țării 
noastre. Știm, ai și recunoscut, că pe Bontu l-ai dus în zonă spre 
a distrage atenţia santinelelor. A rămas de lămurit un amănunt: 
cum ai aflat că unitatea militară are un profil deosebit? 

— Prin telefon. Prietena mea mi-a dat numărul centralei. Îl 
avea de la un militar care o cunoscuse cândva. Am sunat, 
dându-mi drept colonelul Popescu de la marea unitate, după 
care am cerut să vorbesc cu comandantul. Centralistul mi-a 
spus că e plecat. M-am folosit de un truc, zicându-i într-o doară. 
„Probabil s-a dus să ridice tehnica nouă!” Militarul mi-a răspuns 
afirmativ. De fapt verificam astfel o altă informaţie pe care o 
obținusem cu o săptămână înainte, în cursa locală, trăgând cu 
urechea la discuţia dintre doi caporali. Aceștia erau supăraţi că 
nu puteau pleca în concediu, deoarece se aduceau „niște lulele 
noi”, iar ceilalţi gradaţi, în afară de ei, nu știau „să le aprindă”. 
In felul acesta am dedus că unitatea are an caracter special. 

— Amănunte, spuse colonelul după ce arestatul | u scos din 
încăpere. O vorbă de-aici, alta de dincolo... 

Ceilalţi ofițeri examinară în tăcere fotografiile acelea clare, 
luate cu un aparat de bună calitate... 


Adevărata identitate a lui Walter Horst 


Pe șoseaua ce duce de la Constanţa la Eforie, înainte de 
intrarea în Agigea, se află un cimitir străvechi, monument 
istoric. Intr-o vară a anului 196... prin partea locului și-a făcut 
apariţia un pasionat cercetător. Înarmat cu unelte speciale și un 
aparat de observare, noul sosit studia atent diferitele fragmente 
de înscrisuri dăltuite pe pietrele funerare, notându-și de fiecare 
dată observaţiile. Posesor al unei bărbi respectabile, zelosul 
arheolog avea o înfățișare care impunea respect. Deși nu arăta 
prea înaintat în vârstă, o anumită încetineală în mișcări și în 
mers sugera un început de bătrâneţe. Uneori părăsea cimitirul 
și, după ce asculta povestirile unor oameni d: n localitate, o 
pornea prin împrejurimi, să studieze ruinele unor clădiri vechi 
sau să măsoare, cu ajutorul unor aparate, dimensiunile acelor 
movile străvechi despre care se spune că sunt morminte scitice. 

Intr-una din zile, instalat pe o înălţime din apropierea 


cimitirului, cercetătorul tot trebăluia în preajma instrumentelor 
sale. Deodată, din spate, de la câţiva pași, apăru ca din pământ 
un tânăr care, niciuna nici două, se uita prin obiectivul 
aparatului. 

— Stai! De unde ai răsărit, măi? se răsti arheologul 
înșfăcându-l pe flăcău de ceafă. 

— Ce frumos se vede marea! exclamă tânărul zbătându-se 
din răsputeri să-și menţină privirea în ocularul aparatului. Se 
zăresc și vapoarele... Uite și numerele lor: 703, 714... 

Băiatul nu mai putu însă continua lista navelor. O smucitură 
puternică îl aruncă la câţiva pași de preţiosul instrument. 

— la spune, cine ești tu, măi băiete, de te bagi așa în sufletul 
omului? 

— Suit flăcăul lui Vasile Niţu, cel care vă cară bagajele astea, 
răspunse tânărul. 

— Păi așa spune, bre! Vezi că asta nu e ce crezi tu... Cu el 
descifrez  înscrisurile de pe lespezi, lămuri arheologul, 
îndreptând obiectivul aparatului către un fragment de piatră 
funerară. 

...„De ce s-o fi supărat pe mine...? Și apoi, cum citea el în 
pietrele cimitirului, când prin aparat se vedeau navele militare?” 
Aceste întrebări îl îndemnară pe Niţu să se sfătuiască cu 
prietenii săi, Mihai și Teodor. 


— Aș avea ceva să vă raportez, tovarășe maior. 

— Puteţi veni acum? 

— Intr-o jumătate de ora sunt la dumneavoastră. 

— Bine, vă aştept, tovarășe Iorgulescu. 

Maiorul lon Pavel n-avea cum să bănuiască folosul anunţatei 
discuţii pentru cazul de care tocmai se ocupa ca urmare a 
perspicacităţii celor trei tineri din Agigea. 

În aşteptarea locotenentului  lorgulescu, ofiţerul de 
contrainformaţii își mai arunca privirea pe fotografiile din 
dosarul aflat pe birou. Deși executate în condiţii operative de 
urmărire, imaginile reușeau să redea destul de bine figura 
arheologului. Locotenentul major Oprea, autorul fotografiilor, 
luase și un semiprofil drept. „Perfect realizat”, judecă maiorul 
examinând detaliile. 

— Tovarășe maior, sunt locotenentul Iorgulescu Dan, raportă 
un tânăr ofițer care intră în birou. 


— Luaţi loc. Și să vedem cu ce vă pot fi de folos. 

— Știţi, prietena mea, Béatrice Stroe, face serviciul la hotelul 
„Dacia”. Aseară aveam bilete la un spectacol. M-am dus s-o iau. 
Beatrice mi-a propus să renunţăm și să ne plimbăm pe faleză. 
Avea să-mi povestească ceva. 

„.Cu o săptămână în urmă, la hotel descinseseră, dintr-o 
eleganta „Lancia Flavia 2000”, o femeie blondă și un bărbat 
robust care purta barbă. După formalităţile obișnuite, blonda a 
cerut un apartament cu vedere la mare. Ceva mai târziu, 
proaspeţii musafiri ai hotelului „Dacia” au telefonat la recepţie, 
rugind să li se trimită un ghid, „cât mai complet și recent al 
litoralului, chiar al Dobrogei întregi, dacă este posibil”. 

Odată satisfăcută și dorinţa aceasta, Diana și Walter Horst, 
cum se numeau cei doi, au reţinut-o pe recepţionară pentru 
câteva clipe ca să-i ofere o seric de articole cosmetice și o 
pereche de ochelari de soare. 

— Serviciu, contra serviciu! Dacă ne refuzaţi ne mutăm la alt 
hotel, a replicat soția bărbosului, când Beatrice a încercat să 
refuze. 

— Bine, dar eu sunt salariată, a spus tânăra îmbujorată de 
rușine. 

Totul a fost însă în zadar. Doamna Horst i-a îndesat pur și 
simplu obiectele în buzunarele halatului. 

Tinerei fete i-a atras apoi atenţia și modul bizar în care-și 
petreceau vacanța cei doi. Trei zile la rând, Walter Horst, 
încărcat cu o sumedenie de aparate, semănând cu acelea 
folosite de topografi, a plecat dis-de-dimineaţă, întorcându-se 
abia seara târziu. În tot acest răstimp, doamna nu a părăsit 
hotelul. Rămânea în apartament sau făcea plajă pe terasă. 

— Cam asta e tot, tovarășe maior, zise locotenentul 
Iorgulescu... Dar, staţi, era să uit: am adus aici și darurile soţilor 
Horst. 

— Foarte bine aţi procedat, sesizându-ne, i se adresă maiorul 
Pavel. Spuneţi-mi, ce program are prietena dumneavoastră, 
tovarășe Iorgulescu? 

— Azi, după-amiază, iar mâine, dimineaţă. 

— Perfect. Diseară voi fi acolo. În ce vă privește, rămâneţi în 
legătură cu noi. Cât despre cadouri, lăsaţi-le să le „admirăm” și 
noi. Cum terminăm, le restituim tovarășei Stroe. 

— Am înţeles, spuse locotenentul salutând. 


— Ah, încă un amănunt: aţi reținut cumva numărul 
apartamentului unde locuiesc soții Horst? 

— Desigur. La etajul patru, numărul 482. 

— E în regulă, spuse maiorul mulțumit. 


Era o simplă coincidență sau impacientatul cercetător al 
relicvelor din Agigea și domnul Walter Horst erau una și aceeași 
persoană? Adept al rigorii principiilor și regulilor procedurale de 
anchetă, maiorul Pavel se hotărî să efectueze o identificare. Dar 
până una alta, să examinăm puţin cadourile, își spuse el. Scoase 
un briceag din sertar, desfăcu rujul, lărgi puţin învelișul de metal 
eloxat și... din fundul tubului sari o capsulă de material plastic, 
cu niște nervuri fine, aurii. În interior. Drace! Un emiţător în 
funcțiune! gândi maiorul. Deci fiecare cuvânt rostit în preajma 
„cadoului” a ajuns la urechile familiei Horst! Familia, alarmata, 
își poate lua zborul în orice moment! 

Răsuci briceagul în inima micului aparat, apoi se repezi pe 
ușă, strigându-l din mers pe ajutorul său. 


După câteva minute, mașina condusă de locotenentul major 
Oprea stopa la intrarea hotelului. 

— Rămâi pe fază, îi spuse maiorul coborând. S-ar putea să 
avem surprize. 

Urca scările și intră în holul hotelului. La „recepţie” nu era 
nimeni. Se apropie de ghișeul elegant, placat cu marmură 
neagră, și cercetă dintr-o privire tabloul cu chei. La numărul 482 
cheia lipsea și maiorul rasuflă ușurat: musafirii erau acasă 
deocamdată. 

Se adresa unei liftiere zâmbitoare: 

— Nu știți unde e tovarășa de la recepţia? 

— Vine imediat, spuse liftiera cu amabilitate. 

— E plecata din hotel? 

— Nu, nu. Adineaori am dus-o sus chiar eu. 

— Sus? 

— Da. La etajul patru. 

Maiorul se neliniști. Rezemat de ghișeu, putea observa 
deopotrivă intrarea hotelului, cele două lifturi și scările 
deocamdată pustii. Deodată auzi pași apăsaţi pe scări. Întoarse 
capul, ca și cum ar fi studiat un afiș cu excursii, dar în realitate 
nu slăbea din ochi scara. Și avea și de ce: de sus cobora în 


goană un bărbat voinic, care ducea un trepied și alte obiecte de 
diferite mărimi, ambalate în huse. 

N-avea loc în lift cu toată „marfa” asta, se gândi maiorul. Și 
seamănă grozav cu... Numai că și-a ras barba. Sau, mai corect, 
și-a... dat-o jos! 

Îl aşteptă să iasă pe ușă, apoi scoase emițătorul din buzunar 
și spuse cu glas scăzut: 

— Oprea, fii atent că-ţi vine un musafir. Nu-l slăbi din ochi! 

— Am înţeles, spuse Oprea. 

Maiorul se îndrepta spre liftiera și o ruga: 

— Repede, la etajul patru! 

În timp ce liftul pornea cu iuţeala în sus, în aparat se auzi 
glasul lui Oprea: 

— S-a urcat lângă el o brunetă cu păr lung... 

Liftiera holbă ochii. Pavel scoase emițătorul și spuse: 

— Are perucă, fără îndoială. Urmărește-i și ţine-mă la curent. 

— Am înţeles. 

Liftul se opri cu o zdruncinătură. Încă neînţelegând ce se 
petrece, liftiera deschide ușa cu un gest mecanic. 

— Hai cu mine! îi porunci Pavel. 

— Bine, dar... 

— Miliția! adăugă maiorul și porni spre apartamentul 482. 

Ușa era descuiată. Urmat de liftiera alba ca varul, maiorul 
intră în vestibul. De acolo, în sufrageria spaţioasa. Draperia care 
masca ușa balconului se zbătu puţin. Dintr-un salt, maiorul 
ajunse acolo și trase perdeaua grea într-o parte. Liftiera scoase 
un țipăt: legata de un scaun, înfășurată într-un cearșaf, Beatrice 
Stroe încerca zadarnic să se elibereze. 

— Desprinde-i leucoplastul de pe gură, spuse maiorul. Ai grijă, 
umblă încet, că doare. 

Femeia făcu ce-i spunea. Între timp, maiorul scoase un aparat 
miniatură și fotografie nodurile cearșafului. Noduri marinărești, 
pe cât se pare, gândi el. Era o primă constatare. Laboratorul de 
criminalistică, pe baza fotografiilor, avea s-o completeze cu date 
foarte importante pentru stabilirea identităţii reale a 
„arheologului”... 


Două zile mai târziu, multe din necunoscutele „ecuaţiei Horst” 
fuseseră aflate. In chiar seara fugit celor doi, maiorul Pavel îi 
ordonase lui Oprea să „închidă coletul”. Arheologul și femeia au 


fost arestaţi fără nicio dificultate, pe când încercau să dispară în 
mulţimea de pe faleza Constanţei. 

Între timp, cu fotografiile făcute de Oprea și de către maior, 
laboratorul de criminalistică și serviciul de înregistrare penală al 
miliției stabiliseră adevărata identitate a lui Walter Horst. Cu 
ajutorul nodurilor marinărești, aria investigaţiilor s-a restrâns la 
un număr de suspecți, care lucraseră în decursul timpului în 
marină sau avuseseră tangenţă cu aceasta. Dintre aceștia, pe 
baza detaliilor anatomice ale urechii drepte, s-a ajuns la 
identificarea lui Walter Horst, care era de fapt Elizeu 
Zmirdoneanu, legionar fugit din ţară în anul 1948. Femeia din 
compania lui Zmirdoneanu, Diana Horst, pe numele adevărat 
Simona Radner, era nepoata unui trădător de ţară, aflat în slujba 
aceluiași serviciu de spionaj ca și „arheologul”. Bunicul fiind 
prea bătrân pentru astfel de misiuni, își trimisese nepoata să-l 
ajute pe Zmirdoneanu. 

La interogatoriu, cei doi făcură mărturisiri complete. Misiunea 
lor era să afle date despre marina militară românească, situația 
strategică a zonei și să atragă în activitatea de spionaj alte 
persoane, după o verificare atentă. Este ceea ce urmăreau să 
facă cu Béatrice Stroe. 

— Aţi procedat cam brutal cu ea, spuse rece maiorul Panait. 
Cum s-a întâmplat? 

Falsul arheolog se răsuci pe scaun. 

— Eram furios, domnule anchetator. Fata se purtase foarte 
drăguţ cu noi, speram s-o... Când am auzit dialogul prin radio, 
am înţeles că ne-a trădat. l-am dat un telefon și am rugat-o să 
vină până sus. Știam că nu mai are emițătorul. Voiam doar atât, 
să nu vă semnaleze prea curând plecarea noastră. Dar, 
recunosc, aţi fost foarte operativi. 

— Totdeauna suntem foarte operativi, accentua maiorul. 


Viforul 


Valea vuia de parcă s-ar fi dezlănțuit o canonadă, cu așa 
putere ieșea vântul din defileul dinspre Creţești. In răstimpurile 
cât cupa uriașă se întorcea goală să muște iar din pământul 
îngheţat, caporalul Vasilache își mai arunca privirea prin 
ferestrele cabinei spre celelalte două excavatoare din vale. Deși 
îi mai trecuse necazul, tot îi mai invidia pe „norocoșii” repartizaţi 


să lucreze pe coloșii aceștia, mai grei de zece ori decât 
excavatorul lui. Unul dintre norocoși era chiar Titel, adică 
sergentul State Constantin, consăteanul lui. De fapt, căpitanul 
Dumitrescu, comandantul companiei, a cumpănit mult până sa 
aleagă între ei doi. lar atunci când l-a trimis pe State la echipa 
maistrului Creţu, zicându-i „e mai bine așa, că tu o rupi în 
germana și te poţi înțelege cu tehnicienii”, pe el l-a bătut pe 
umăr și i-a spus: „Pe excavatorul nr. 3 ești ca la tine acasă, 
Vasilache! Înainte de armată tot cu așa ceva ai lucrat”. 


Viforul se înteţise zdravăn. Ici-colo, grupuri mai mari sau mai 
mici de muncitori și militari lucrau de zor sfidând capriciile 
vremii. Caporalul Vasilache își văzu și el mai departe de ale lui. 

Deodată, dintr-un grup de oameni aflaţi lângă excavatorul 
maistrului Creţu se desprinseră doi care o rupseră la fugă, ca și 
cum li s-ar fi dat plecarea într-o proba de viteză. Vasilache îi 
urmări atent. Se îndreptau în goană către rambleul săpăturilor 
din centru, încercând parcă să prindă din zbor ceva ca o pata 
albă, ca un zmeu șugubăț smucit încolo și încoace de către vânt. 
La un moment dat, unul dintre ei se opri brusc, ca și cum s-ar fi 
împiedicat de ceva, și rămase întins pe zăpadă. Celălalt 
continuă să fugă până se pierdu după un dâmb. Restul grupului 
stătea în așteptare. După câtva timp își făcu apariţia cel ce 
continuase cursa. Ajunse la cel căzut și, cu o mână sprijinindu-l 
pe acesta, iar în cealaltă ţinând bucata albă după care alergase 
atât, se îndreptă și se contopi în grupul de lângă excavator... 


Seara, Vasilache remarcă lipsa din dormitor a lui Titel. 
Caporalul se interesă de soarta consăteanului. 

— Era să-și rupă gâtul alergând după harta aia, îi explică 
soldatul Apachiţei. 

Înainte de ora stingerii însă, sergentul State își făcu apariţia 
ținându-se cu o mână de după ceafă. Cei doi consăteni au 
discutat îndelung în seara aceea. Vasilache a povestit cum a 
urmărit el scena de sus, din cabina excavatorului său. Sergentul 
State era amărât că se împiedicase și i-o luase înainte 
„nesuferitul ăla de Colacu”, un tehnician angajat de câteva luni 
pe șantier... 

A doua zi dimineaţa, înainte de începerea lucrului, cei doi 
tineri militari s-au prezentat la căpitanul Dumitrescu, spre a-i 


raporta pe îndelete totul. 


Aeroportul internaţional Otopeni. La punctul de trecere a 
frontierei se prezentă un tânăr blond, cu barbă, îmbrăcat foarte 
elegant. Ofițerul de grăniceri îi verifică pașaportul, după care îi 
spuse: 

— Domnul Wilfred, sunteţi așteptat la biroul... Și, adresându- 
se sergentului aflat în apropiere, continuă: Condu-l pe domnul! 

— Dar, vă rog, pierd avionul. Ce înseamnă asta!? ripostă 
tânărul. 

— Veţi afla, numai dacă îl veţi urma pe sergent. 

Explicaţiile cerute de Otto Wilfred, unul dintre tehnicienii de 
întreţinere de pe șantierul menţionat, se dădură, pentru mai 
multă operativitate, într-un birou din incinta aeroportului. Deși 
destul de lapidare, explicaţiile cu pricina au fost suficient de... 
convingătoare. În primul rând, mărturisirile complete ale lui 
Colacu, care recunoscuse că la „sugestia” lui Otto Wilfred și 
contra unei substanţiale sume de bani de la acesta se angajase 
pe șantier. Din dispoziţia aceluiași pseudo-tehnician, pe care-l 
cunoscuse într-un cerc de fete „vesele”, Colacu pândise tot 
timpul harta inginerului șef cu dislocarea principalelor obiective 
ale noii platforme industriale. 

Otto Wilfred a refuzat să confirme. | s-au mai oferit în 
continuare alte probe ale adevăratelor lui preocupări, o 
fotografie înfăţișându-l alături de Colacu la cantină, când acesta 
îi dădea o brichetă. 

— Da, mi-am aprins o ţigară; se vede și din fotografie! Asta nu 
înseamnă că-l cunosc. 

— Colacu a declarat ca a fotocopiat harta cu ajutorul acestei 
brichete pe care i-aţi dat-o, zise maiorul care începuse ancheta. 
Dar să ascultăm, domnule Wilfred, înregistrarea depoziţiilor 
complicelui: „Otto mi-a sugerat să-i smulg discret în timpul 
discuţiilor harta inginerului șef și să înscenez cursa aceea pentru 
prinderea ei. Ca să pot fi singur și să fotografiez documentul a 
trebuit să-l înlătur pe sergentul State. l-am pus piedică și l-am 
culcat la pământ”. 

— Domnule maior, sunt victima unei înscenări! Mă voi plânge 
superiorilor! 

— Aveţi toată libertatea, domnule Wilfred, dar înainte de 
aceasta daţi-ne pentru câteva clipe bricheta dumneavoastră. 


A 


Tânărul ex-tehnician se conformă. În timp ce maiorul demonta 
un dispozitiv de fotografiere, aflat lângă mecanismul de 
aprindere al brichetei, domnul Wilfred scoase o ţigară și ceru, cu 
voce răgușită, un chibrit... 


Prima încercare 


„„Noapte de toamna târzie. O ploaie deasa și molcomă făcea 
întunericul de nepătruns. În pichet, ostașii dormeau. Într-o 
încăpere alăturată dormitorului, cei care urmau să plece în 
patrulă își pregăteau cu deosebită atenţie echipamentul, armele 
și muniția. „Exces de zel”, ai fi spus privindu-i. Grănicerii știu 
însă că tocmai o asemenea vreme așteaptă cei care încearcă să 
încalce legea. Două ore mai târziu, acolo, în acel capăt de ţară, 
s-a dat alarma: din zonă se anunţase că un infractor încerca să 
treacă fâșia! În câteva minute patrulele au intrat în dispozitiv. A 
fost declanșată operaţiunea de căutare. Întregul sector fu 
luminat de rachete... Militarii însoţiţi de câini străbătură cele mai 
ascunse cărări, dar în zadar. 

În cele din urmă sergentul Stoian, om din partea locului, care 
cunoștea din copilărie cele mai ascunse poteci, descoperi 
„traseul” infractorului și ajunse la concluzia că, într-adevăr, un 
bărbat tânăr, de înălţime mijlocie, trecuse frontiera. 

Când primi raportul, maiorul Dragu, ofițerul de 
contrainformaţii, îl descusu atent pe comandantul pichetului 
asupra împrejurărilor în care avusese loc evenimentul și luă 
măsuri pentru identificarea fugarului. După câteva zile, avea în 
față biografia unui tânăr de 25 de ani, pe nume Ciocan lon, 
născut în comuna Salcâmu, orfan de tata; se știa despre el că 
învățase șapte clase la școala generală din sat și apoi luase 
drumul orașului. 

— Mai e un amănunt, adăugă șeful postului de miliția din 
comuna Salcâmu. După moartea soțului ei, mama lui Ciocan s-a 
recăsătorit cu un anume Fibinschi Adalbert, meseriaș din sat... 

— Ce părere aveți, de ce-a fugit? întrebă maiorul Dragu. 

— Era un tânăr cam fără căpătai... A schimbat șapte locuri de 
muncă, trăia perioade întregi fără sa facă nimic... Plus certurile 
cu tatăl vitreg... Ştiţi, nu se înțelegeau prea bine cei doi... 


După ce trecu frontiera, lon Ciocan înaintă vreo doi kilometri 


prin pădurea întunecată. Ploaia continua să cadă. Cu atât mai 
bine, o să-mi șteargă urmele, gândi el. Abia în zorii zilei își 
îngădui să se oprească, adăpostit sub coroana deasă a unui 
copac secular, unde ploaia pătrundea mai greu. Mâncă în grabă 
din proviziile pe care și le luase, bău o gură de rom ca să-și facă 
curaj și ieși din pădure acolo unde îi indicase călăuza, un vechi 
contrabandist: în marginea unui cătun. De acolo, după ce ocoli 
casele mici și risipite pe câmpie, ajunse la drumul care ducea la 
calea ferată. Călători clandestin cu un tren de marfă, la frontieră 
izbuti să se ascundă sub vagon, între osii, riscându-și viața, și în 
cele din urmă izbuti să-și atingă țelul: se afla într-un mare oraș 
occidental, unde, întrebând mai prin vorbe, mai prin semne, fu 
îndrumat spre un post de poliţie. Când ieși de acolo, însoţit de 
un agent, lon Ciocan nu știa că începe o viaţa bizară, plină de 
complicaţii, care avea să-l ducă la un eșec definitiv... 


— Deocamdată vei locui aici, îi spuse translatorul, un bătrân 
murdar și care tușea mereu. Asta-i prima măsură: verificarea 
celor care... 

— Ce verificare? N-au încredere în mine? După câte am 
pătimit pe drum... Mai bine plec și-mi găsesc singur un rost. 

— Să pleci, râse amar bătrânul. Crezi că așa merge? Odată 
intrat aici, nu mai depinzi de tine. i se asigură masă și casa, 
trebuie să dai ceva în schimb. 

— Bine, dar cu... 

Omul de la birou îi oferi o ţigara și spuse ceva translatorului, 
care traduse: 

— Trebuie să respecţi regimul noilor veniţi. E o perioadă de 
carantină. Nu ai voie să părăsești tabăra decât cu aprobare. De 
altfel, nici să nu încerci, pentru că tot n-ai să reușești. În 
perioada de verificare există niște reguli... 

— Ce să fac! spuse Ciocan resemnat. Spune-i că o să respect 
regulile astea. Și mai spune-i că sunt obosit și flămând. Mă 
așteptam la o primire ceva mai omenească. Turiștii cu care am 
discutat înainte de plecare mi-au spus cu totul altceva despre 
traiul de aici. 

— Răbdare, băiete. Răbdare și supunere și are să fie bine. 


Avea și de ce să-l pună pe gânduri regimul din lagăr. Biletele 
de voie se obțineau nu pentru a hoinări seara prin oraș prin 


preajma reclamelor luminoase, ci pentru ca, însoţit de delegatul 
vreunei firme interesate în mână ieftină de lucru, să se ducă să 
muncească. 

Chiar a doua zi, Ciocan asistă la o „ceremonie” nu prea 
plăcută. Adunați pe un platou, pensionarii lagărului așteptau 
cuvântul celor doi funcţionari care veniseră în lagăr după 
muncitori. Dar aceștia nu solicitau decât specialiști în diverse 
meserii și foarte puţini la număr. 


Mulţi dintre cei ce schimbaseră onoarea, familia și ţara pe 
„hala pașilor pierduţi” se căinau acum pentru fapta lor 
necugetata. După ce funcţionarii plecară cu noii „angajaţi 
provizorii”, un turc, Ibrahim, fost marinar, care fusese de mai 
multe ori în portul Constanţă, îl trase deoparte pe Ciocan și îi 
zise: 

— Ascultă bre, la mine ţara frumoasa estem, la tine tot ţara 
frumoasa estem. Ce căutăm noi aici?! 

— Lasă-mă, turcule, în pace, că-ţi modific mutra, îi spuse în 
doi peri Ciocan. 

— Adevăr supăra, chicoti turcul. Haina prost, încălțări prost, 
mâncare prost. Dau oglindă la tine și vezi! Aici numai întrebări și 
anchete estem. 

Sperând însă că totul este provizoriu, că în cele din urmă își 
va găsi un rost, nu vru să-i dea dreptate lui Ibrahim. 

— Cu mintea ta de găină, sigur că n-ai avut spor când te-au 
luat ăștia la întrebări. Mâine mă cheamă și pe mine. Am să-i dau 
gata, turcule! Și acum, hai să mergem, că se anunţă masa. 

In ziua următoare, ancheta. | se ceru mai întâi să completeze 
un chestionar cu o sumedenie de întrebări despre părinți și 
rude, despre activitatea desfășurată de la șapte ani și până în 
prezent, despre persoanele pe care le cunoaște cu 
caracterizarea detaliată a fiecăreia. Apoi trebui sa răspundă la 
întrebări vizând starea de spirit a populaţiei, situaţia din ţară, 
specificul instituţiilor și întreprinderilor cunoscute, capacitatea 
lor de producție și, în mod deosebit, amănunte despre 
conducători. De asemenea, i se ceru ca separat să alcătuiască 
un documentar cu tot ce știa în legătură cu armata. 

Nutrind convingerea că, dacă va dovedi exces de zel în 
întocmirea documentelor cerute, va intra mai ușor în grațiile 
celor de care acum socotea că depinde viitorul său, lon Ciocan 


scrise nu numai ce cunoștea, ci își puse și fantezia la lucru. 

Anchetatorul, care trecea în lagăr drept un bun psiholog, 
mulțumit de această exuberanţă informativă, devenea din ce în 
ce mai exigent, cerându-i detalii despre fiecare aspect în parte. 
De aceea, după vreo două-trei zile de „convorbiri”, Ciocan putea 
să-și admire o operă de aproape 80 de pagini. 

Apoi, timp de o săptămână, pentru „eroul” nostru 
anchetatorul a fost de negăsit. In așteptarea rezultatului, Ciocan 
făcea fel de fel de presupuneri, evita cât putea discuţiile cu 
ceilalți fugari, de teama să nu spună ceva ce i-ar putea afecta 
„Succesul” asigurat prin răspunsurile date la anchetă. Se și 
vedea mutat din lagăr și numit în vreun post ușor și bine plătit, 
drept recompensă pentru informațiile date. 

Intr-o după-amiază fu chemat din nou la birou. De data 
aceasta îl întâmpinară patru indivizi care se prezentară sec, 
afișând o politeţe jignitoare. Dacă primul anchetator păruse un 
om cumsecade, noii... interlocutori se purtară cam fără mănuși. 
De câteva ori l-au instalat în fotoliul „detectorului de minciuni”, 
deoarece răspunsurile date acum unor întrebări nu mai 
corespundeau cu declaraţiile scrise la început. Il ameninţară 
apoi cu niște acte din care rezulta că urmează să fie ex trădat, 
pentru că așa prevăd legile ţării respective, dar că, în funcţie de 
sinceritatea afirmațiilor lui și de importanța datelor ce le 
cunoaște, niște „persoane influente” l-ar putea ajuta să nu fie 
trimis plocon autorităţilor din România. Unul dintre cei patru 
anchetatori care îl interogau pe rând, fără a-i lăsa niciun răgaz, 
îl ameninţă chiar cu tortura, dacă nu spune cu sinceritate tot ce 
știe. 

— Dar eu v-am spus adevărul, domnule! încerca Ciocan să se 
justifice. 

— Nu fi șmecher, îl apostrofă cel care îi pomenise de tortura și 
se dădea drept redactor la emisiunea în limba română a unui 
post de radio. Doar ai mers în tramvaie, ai fost în baruri sau 
restaurante, ai intrat în magazine, ai făcut armata! Ce spunea 
toată această lume? 

— Tot felul de lucruri, însă niciodată nu m-am gândit să 
urmăresc ceea ce vă interesează pe dumneavoastră! 

— Nu-i nimic, te gândești acum, interveni un altul. Altfel, 
peste câteva zile, ţi se va aplica legea penală românească. 

Ciocan fu nevoit să-și pună la grea încercare memoria. Cu 


toate străduințele lui, nu putu realiza mare lucru, încât continuă 
să inventeze date, fapte, situații și diverse aprecieri. 

Seara, când se întoarse în dormitor, era istovit. De aceea, deși 
încerca să rememoreze declaraţiile făcute în cursul zilei, spre a 
nu i se mai reproșa că minte, imediat cum se sui în pat adormi 
buștean. 

Cea mai epuizantă „ședinţă” s-a dovedit a fi aceea în care au 
fost discutate problemele militare. Socotind că prada este ușor 
de devorat, anchetatorii l-au chestionat amănunţit pe Ciocan în 
legătură cu tot ce știa referitor la armată: militari cunoscuţi, 
adresa exactă, unităţile militare, felul clădirilor și al diferitelor 
construcții, adresele lor exacte, dacă are rude în armată și așa 
mai departe. 

După aproape două săptămâni de anchetă, Ciocan începu să 
se căiască, într-un fel, pentru pasul făcut, pentru ușurința lui în 
a asculta îndemnul turiștilor cu care făcuse diverse afaceri la 
București. Dar nici înapoi nu mai putea da, socotea el. 

— Ei, frate dragă, i-a spus într-o zi un alt fugar, am crezut că 
aici umblă câinii cu covrigi în coadă. M-au stors ca pe lămâie de 
tot ce am știut și acum am ajuns să mi blestem zilele, muritor 
de foame aproape. 

— Eu nu regret pasul făcut, susținea Ciocan. Mi s-a spus că o 
să mi se asigure un post bun. 

— Nu te lua după vorbe, băiete! Așa mi-e de necaz că am 
căzut în afacerea asta, că mi vine să mă arunc în fața unei 
mașini. 

— Nu-i bine să exagerăm! În ce mă privește, cel puţin, 
presimt că viitorul îmi va oferi totuși o posibilitate, zise Ciocan 
îmbărbătând-se singur. 

În ziua următoare, anchetatorii se purtară și mai rece ca de 
obicei. Nici măcar nu-l invitară să se așeze; stătea în picioare în 
fața lor, cu braţele atârnând, și aștepta fără să știe bine ce. 

— Am verificat spusele dumitale, domnule Ciocan, începu un 
individ înalt și uscat. Baliverne, domnule, baliverne! Povești de 
adormit copiii! Nu cumva ne crezi...? 

— Se poate, domnule! Am declarat tot ce am știut, nimic în 
plus sau în minus... 

— Măi pierde-vară, pe cine vrei să duci?! Am înregistrat 
fiecare cuvânt pe care l-ai debitat. De la o zi la alta ai spus cu 
totul altceva. O să te învăţăm noi minte, dacă nu scoatem de la 


tine adevărul! 

— Eu nu am spus, domnule, decât adevărul. Văd însă că este 
zadarnic. Ca să ajung aici, eu, dom'le, era cât p-aci să-mi pierd 
viaţa; mi-am părăsit de bunăvoie ţara, mama, prietena... Și am 
făcut-o ca să pot trăi mai bine, mai ușor, nu ca să fiu acum 
batjocorit, după ce aţi scos untul din mine. Zău, n-aveţi 
dreptul... 

— leşi afară! răcni slăbănogul. Mai îndrăznești să fii și 
obraznic? 


Revenind în „hala pașilor pierduţi” într-o cumplită stare de 
surescitare, Ciocan puse febril la cale planul evadării din lagăr. 
Ibrahim, văzându-l cum se frământă, îl bătu pe umăr: 

— Turcu’ prieten estem. Și Ibrahim ca tine facem, da’ nu 
spunem când... Eu mult vorbește. Alah la tine păzește. 

— Du-te dracului și mai lasă-mă în pace, nu mă ajută alţii, d- 
apoi Alah al tău, și Ciocan se trânti nervos pe patul de scânduri. 


Ajuns în gară, Ciocan se urca la întâmplare în primul tren. Dar 
dificultăţile planului său de-abia acum se dezvăluită în toată 
amploarea. În primul rând își dădu seama că puţinele cunoștințe 
de geografic pe care le avea nu-l ajutau să-și stabilească 
itinerarul. In al doilea rând, nu avea bani. Pe lângă toate 
acestea, cu înfățișarea lui putea fi oricând înhăţat și dus la 
poliţie. De aceea trebuia să se lase cât mai puţin văzut. În 
consecință, se duse la toaletă și se zăvori imediat. Creându-și un 
răgaz oarecare, chibzui aici cum să-și continue drumul, pentru 
ca înapoi, în lagăr, nu mai avea ce căuta. 

Nevoia de a ști unde se afla îl scoase din ascunzătoare pentru 
câteva clipe. Trenul alerga nebunește. După soare își dădu 
seama ca merge către Vest. Dar unde? Denumirile gărilor prin 
care trecea nu-i spuneau mare lucru. Câţiva pasageri, care 
trecuseră pe lângă el, îl măsuraseră bănuitori. O teamă 
nelămurită începu să-l furnice. Trecea prin momente dramatice. 

In cele din urmă cobori într-o gara mare, strecurându-se cât 
mai abil printre oameni. Se simţea ca un lup hăituit. Se duse la o 
cișmea dintr-un colț al peronului și bău câteva înghiţituri. Apa i 
se părea sălcie. 

li era foame. Trecu prin faţa restaurantului gării și, prin 
perdelele aproape transparente, zări la o masa de lângă 


fereastră un tip gras care înfuleca de zor. 

Mi-aș vinde și sufletul pentru o friptura, gândi Ciocan. Simţea 
cum i se taie picioarele de oboseala. 

După plecarea unui tren, când lumea din gara se mai rărise, 
își găsi loc pe o bancă și rămase așa, cu capul în mâini, o oră 
întreagă... 

Într-un târziu, ieși din gară și porni la întâmplare pe diverse 
străzi. Foamea și setea îl chinuiau cumplit... în minte totul 
începea să capete contururile unei străzi, unei singure străzi, 
lungi, nesfârșite. Nu mai avea decât o singură dorinţa, să nu se 
mai oprească, să meargă... să meargă... Deodată simţi că 
pământul se învârtește cu el din ce în ce mai repede. O sudoare 
rece îi năvăli pe frunte. Simţi că se prăbușește. În cădere, i se 
păru ca o cohortă întreagă de polițiști se apropie de el, îl 
înconjoară... 

Se trezi pe un pat de spital. Lângă el ședea un poliţist care 
îmbrăcase peste uniformă un imaculat halat alb lar omul în alb 
al ordinii îi spuse pe un ton jovial: 

— Domnule Ciocan, trebuie să vă refaceţi cât mai repede. 
Sunteţi așteptat la... pension! 


Flancat de doi polițiști, Ciocan pătrunse din nou pe poarta 
lagărului cu sentimentul că afacerea se va încheia al dracului de 
prost. Dar, curios lucru, de data aceasta mai-marii „pensionului” 
se purtară cu el foarte frumos. | se dădu un costum de haine și 
câteva reviste, apoi fu poftit la masă în afara programului 
obișnuit... 

Ciocan, care nu înţelegea prea mare lucru din această nouă 
urzeala, își ieși din pepeni când, a doua zi de dimineaţă, Ibrahim 
începe să râdă de el: 

— Ce facem bandiții astea la tine, bre?! zise turcul, privind 
insistent revistele cu care se delecta Ciocan. Tu harem 
deschidem cu... cadâne astea? Haidem fugim... Țara estem, 
casa estem. Aici nimic nu estem...! 

Turcul nu-și putu duce până la capăt gândul, pentru că Ciocan 
îl prinse de guler și urlă la el: 

— Blestematule, din cauza îndemnurilor tale era să mă duc pe 
copcă!! Auzi, mă, cucuvea ce ești! Și zicând acestea ridică mâna 
să-l lovească. In aceeași clipă însă simţi cum cineva din spate îi 
cuprinde încheietura și se întoarse furios. Un bărbat zâmbitor, 


care intrase pe nesimţite în dormitor, îl împinse cu cotul pe 
Ibrahim și, luându-l prietenește de braț pe Ciocan, începu să 
vorbească într-o românească destul de curată: 

— Domnule Ciocan, am analizat situaţia dumitale. Știm că în 
țară n-ai putut învăța o meserie, cu toată bunăvoința dumitale, 
deși ești un om isteț. Ne dăm totodată seama că nu ţi se 
potrivește orice muncă, pentru că ești un om mai aparte. Ne-am 
gândit să-ţi oferim posibilitatea să înveţi o meserie frumoasă, 
care presupune o serie de calităţi deosebite. 

— V-aș mulțumi tare mult! spuse Ciocan uitându-se atent la 
omul de lângă el. 

— Uite despre ce este vorba... 


Centrul de instruire în probleme speciale era situat undeva în 
afara orașului, ferit de orice privire indiscretă. Pentru un 
neavizat, clădirea „școlii” părea o casă particulară, bineînţeles 
proprietatea unui om avut... Aici poposi într-o dimineaţă de iulie 
și lon Ciocan, tânărul căruia, după propria sa părere, începuse 
să-i surâdă viitorul. Când cobori din mașină fu întâmpinat de un 
tânăr înalt, care se prezentă drept șeful secţiei „B”. Ciocan nu 
puse prea multe întrebări, de fapt se descurca încă greu în 
limba ţării; tot ce înțelese de la șeful său era sfatul de a 
respecta cu strictețe regulile școlii și de a dovedi sârguinţă. 
Șeful îl conduse în dormitorul secţiei, unde Ciocan numără, 
aproape fără voie, paturile. Erau zece, uniform aliniate de-o 
parte și de alta a pereţilor; păturile și pernele erau aliniate ca în 
cea mai severă cazarmă. La capătul fiecărui pat se afla o 
noptieră, pe noptiere câteva reviste, de asemenea aliniate 
riguros. Câteva tablouri, pe care noul venit le cercetă în fugă, 
erau de fapt fotografii instantanee, luate de la diferite meciuri 
de box, judo sau lupte clasice. 

— Lasă-ţi bagajul, îi spuse „șeful”. O să te gospodărești mai 
târziu. Acum mergem la cursuri. Bagă de seamă: secţia noastră 
are zece cursanţi; niciunul nu știe mare lucru despre celalalt. Nu 
se recomandă să pui întrebări indiscrete. Faci ce ţi se spune și 
gata. 

— E limpede, murmură Ciocan. 

— În timpul școlii vei primi bani în raport cu interesul pe care-l 
depui la pregătire. 

Ciocan aprobă din cap triumfător. 


— În cazul ăsta o s-o duc bine, îi spuse el șefului. 


Euforia iniţială a tânărului nostru se spulberă încetul cu 
încetul, pe măsură ce lua cunoștință de conţinutul concret al 
programului de pregătire, de domeniile și specialităţile în care 
urma să se instruiască. Așa de pildă, numai pentru parcurgerea 
unui prim capitol din program, respectiv însușirea unui minimum 
de cunoștințe și deprinderi în materie de orientare, Ciocan fu 
pus să învețe, și nu se poate spune că era prea deprins cu o 
atare îndeletnicire, geografie, topografie, noţiuni de cercetare, 
demografie, ornitologie etc. Și fiecare disciplina era studiată 
atât teoretic, cât și practic. 

Primele săptămâni de pregătire au fost consacrate 
topografiei. După lecţiile teoretice, după studierea atentă a unui 
manual de câteva sute de pagini, Ciocan trecu la o serie de 
ședințe practice, de cunoaștere a hărților și de orientare în 
teren. 

Pregătirea devenea tot mai grea iar orele de odihnă se 
împuţinau. 

Pornit însă în căutarea... fericirii, hotărât „să-și facă un viitor”, 
eroul nostru suportă cu stoicism acest adevărat dopaj de 
cunoștințe la care era supus. 

La psihologia orientării căpătă noţiuni despre modul cum să 
se orienteze pe baza întrebărilor puse unor localnici, cum să 
scape de urmăritori, cum să-și modifice înfățișarea în raport cu 
traseul pe care-i parcurgea etc. În cadrul orelor de demografie 
învăţa o serie de date cu privire la populaţie, trăsăturile de 
caracter pe diferite structuri sociale, elementele definitorii ale 
diferitelor populaţii pe zone și naţionalităţi Profesorul de 
demografie insistă foarte mult ca Ciocan să poată distinge rapid 
psihologia celor cu care vine în contact; i s-a explicat cum să 
depisteze caracterele ce pot fi ușor influențate, cum să 
acţioneze când are de-a face cu persoane dure, energice, cum 
să afle dacă un om pe care îl contactează îi poate deveni 
colaborator. 

Cursul de cercetare îi dădu mai multe satisfacţii. Ciocan îl 
parcurse fără niciun fel de dificultate. La exerciţiile de 
identificarea unor urme, instructorul îl lăuda adesea: 

— Domnule, dar dumneata ești un adevărat Winettou! 

Cu pregătirea de specialitate lucrurile s-au schimbat. Aici 


trebuie să fie numai ochi și urechi. „Să ţii minte, îi spunea unul 
dintre instructorii de specialitate, culegerea de informaţii nu e o 
meserie, ci știință, știință pură, ridicată la rangul de artă!” „De 
aceea, avea să declare mult mai târziu Ciocan, orele afectate 
însușirii procedeelor de culegere, de sortare și de transmitere a 
informaţiilor au fost cele mai numeroase și cele mai grele în 
cadrul programului efectuat de secția „B”. 

Zile în șir, cursanţii erau trimiși într-o zonă unde se 
desfășurau diverse acţiuni militare de mai mică sau mai mare 
amploare. Aci trebuia să culeagă informaţii cât mai exacte. 
Desigur, activitatea aceasta nu era deloc ușoara, pentru că 
viitorii spioni trebuiau să se ferească de organele polițienești și 
de contraspionaj care mișunau în regiunea respectivă. Alteori, 
mergeau în restaurante, în frizerii, în gări, cu scopul de a 
strânge date și informaţii de un anume profil. Datele culese le 
înmagazinau apoi, folosind un cod special, în paginile unui 
volum de literatură, în coloanele unui ziar sau le cifrau și le 
introduceau într-un ceas de mână, prevăzut cu un dispozitiv de 
memorizare a cifrelor. 

Completându-și pregătirea cu lecţii și exerciţii de judo, carate 
sau cu alte sisteme de autoapărare, precum și cu tehnica 
întrebuinţării diverselor substanțe chimice, cei zece studenți ai 
secției „B” se apropiau tot mai mult de ziua când urmau să 
primească misiuni concrete. 

„La terminarea școlii, comisia se declară mulţumită de lon 
Ciocan și-l declară absolvent... 


După câteva ore de destindere într-unul dintre cele mai 
vestite baruri ale orașului, Ciocan se duse la hotel. Ajuns în 
cameră se trânti în pat, dar nu putu să adoarmă. O mulţime de 
gânduri îl frământau în legătură cu viitorul. Dar tot el se 
îmbărbăta: 

„După patru anișori sunt tobă de carte! Știu să trag excelent 
cu pistolul, să scriu cifrat și invizibil, să falsific acte, să desculi 
orice încăpere, în câteva secunde sunt brunet sau blond, dar 
câte dracu' nu știu să fac! Pot inspira milă sau respect, cunosc 
toate „șpilurile” în lupta corp la corp sau de la distanţă... Nu se 
poate să nu-mi iasă pasenţa!” 

A doua zi fu chemat la principalul său mentor, domnul 
Linesco. De cum intră în încăpere, Linesco îi oferi un scaun și 


trecu la esenţa chestiunii: 

— Domnule Ciocan, a venit timpul să pui în practică cele 
învăţate. De modul cum vei acţiona depinde viitorul dumitale. 
Desigur, va fi greu, pentru că nu vei culege floricele, ci 
informaţii. La noi, așa cum bine știi, nu există decât o singură 
alternativă. Cred că-i clar, nu? Ai vreo neclaritate în ce privește 
traseele, modul de folosire a mijloacelor...? 

— Nu. 

— Îți urez succes. Ne revedem pe data de 17 septembrie. 


În staţia Curtici, expresul „Wiener Walzer” aștepta semnalul 
de plecare. La ferestrele vagoanelor, călătorii dădeau semne 
evidente de nerăbdare. Mulţi dintre ei, turiști, vizitau pentru 
prima dată România. 

Operațiunile de vamă erau pe terminate. Într-una dintre 
ultimele cușete controlate, vameșul și grănicerul de serviciu 
găsiră un tânăr care le ieși în întâmpinare zâmbitor și strângând 
pumnii după un cunoscut simbol muncitoresc, strigând în 
spaniolă: „Trăiască  libertatea!”.  Grănicerul îi  controlă 
pașaportul, în vreme ce vameșul se uită prin cele două 
geamantane modeste. Hainele lui Florillo Garcia, cum se numea 
tânărul, degajau un ușor miros de benzină. 

— Băiat modest, spuse vameșul. Cine știe ce sacrificii a făcut 
ca să poată pleca în excursia asta. Turist? i se adresă el 
tânărului. 

— Student democrat, făcu acesta cu mândrie. 

Vameșul îi zâmbi și, după un control sumar al geamantanelor, 
trecu la bagajele celorlalţi călători... 


Expresul alerga nebunește, lăsând în urmă minunate peisaje 
scăldate în soarele auriu de vară. Călătorii priveau pe fereastră, 
comunicându-și impresiile. Dintre ei cel mai entuziasmat părea 
tânărul Garcia. Işi cuceri simpatia tuturor prin felul lui de a fi, 
expansiv și sincer. Vecinii de compartiment îl salutară cu 
căldură când el se pregăti să coboare într-unul din orașele 
Transilvaniei... 

Garcia Florillo trase la hotelul „Carpaţi” și obţinu o cameră 
confortabilă. Vameșul ar fi fost foarte intrigat să-l vadă aici: în 
loc de pașaport, tânărul prezentă un buletin de identitate pe 
numele lon Micu, domiciliat într-o comună subordonată 


municipiului București. Dar nici acesta nu era numele său 
adevărat... 


A doua zi dimineața plecă la plimbare pe străzile curate ale 
orașului. Uneori se oprea, contempla îndelung câte o clădire sau 
un monument, ca orice turist interesat să vadă și să afle lucruri 
noi. 

După câteva ceasuri de plăcută hoinăreală, Ilon Ciocan intră 
într-un restaurant unde ceru ceva de mâncare și băutură. 

O chelneriță frumușică se apropie de masa lui: 

— Tovarășul ce dorește? 

— Un coniac și... ceva de mâncare. Am umblat atâta, că mi s- 
a făcut o foame de lup. Știi, sunt în concediu și fac o călătorie în 
circuit. 

— Ce frumos! spuse fata. Mi-ar plăcea și mie să mă plimb. 

— Uneori te saturi. Ca militar, am colindat prin zeci de orașe. 

— Sunteţi militar? întrebă fata. Nu cumva aţi trecut și prin 
orașul N...? 

— Ba da. De ce mă-ntrebi? 

— Am și eu un frate acolo. La o unitate speciala. Spune că-i 
secret și că nu mă pot duce să-l vizitez. 

— Ce coincidenţă! se bucură tânărul. Traseul meu trece prin 
N... Dacă vrei, te servesc. Mă duc la fratele dumitale, și dacă 
vrei să-i trimiţi vreun pachet, ceva... 

— Vă mulțumesc, spuse fata. Numai dacă nu va deranjez prea 
mult... 

— Se poate? Pentru o fată frumoasă ca dumneata... 

— Spuneaţi că vă e foame, îi aminti ospătărița. Mă duc să vad 
ce are la bucătărie. Cât serviţi masa, eu pregătesc pachetul. 
Noroc că am la mine plicul cu numărul unităţii. 

Ajuns la destinaţie, Ciocan cobori din tren și se apropie de un 
subofițer care aștepta pe peron: 

— Nu vă supăraţi, tovarășe, lucraţi aici, în oraș? 

— De ce vă interesează? 

— Am venit să-mi vizitez fratele. E militar și... nu știu cum să-l 
găsesc. 

— La ce unitate? 

Umărul îi spuse numărul unităţii. 

— Aha! făcu plutonierul. Credeam că-i de la noi. Unitatea asta 
e... dar știți ce? Mai bine mergeţi și întrebaţi la comenduire. 


— Și unde-i comenduirea? 

Plutonierul îi dădu adresa. Dacă l-ar fi urmărit, ar fi văzut ca 
nici prin cap nu-i trece să se ducă la comenduire. lon Ciocan ieși 
din gară și începu să întrebe din om în om, până când se găsi 
cineva care să-l îndrume. Curând ajunse la poarta unității. 

— Aș vrea să vorbesc cu soldatul Drăgănescu. 

— Cine sunteți dumneavoastră? întrebă plutonierul de la 
punctul de control. 

— Sunt cumnatul lui. Îi aduc un pachet și o scrisoare de la 
soră-sa. 

— Trebuie să mai așteptați, făcu subofiterul. E plecat la 
poligon. 

— Departe? 

Subofiţerul ridică privirea și se încruntă. 

— Întrebam așa, ca să știu dacă am mult de așteptat. 

— Vreo oră. 

— Atunci... știți, mi-e teamă că pierd trenul. N-aș putea să-i 
las pachetul și să i-l daţi dumneavoastră? Vă rog din suflet. 

— Cu plăcere. 

Ciocan lăsă pachetul și porni agale pe șosea. Plutonierul îl 
lasă să se depărteze, apoi formă un număr de telefon: 

— Tovarășe locotenent, aici punctul de control. Am ceva să vă 
raportez, dacă vreţi să veniţi până aici. 

Locotenentul Marin Anton, ofiţer de contrainformaţii, veni 
după câteva minute. Plutonierul îi relată discuţia cu vizitatorul. 

Cu o zi mai târziu, ofițerul de contrainformaţii l-a întrebat pe 
soldatul Drăgănescu: 

— Aţi fost vizitat ieri de vreun cumnat? 

— Tocmai asta-i necazul tovarășe locotenent. Am primit ieri 
un pachet cu alimente, câteva pachete de ţigări și o scrisoare de 
la soru-mea. Nu scria că s-a căsătorit. 

— Și care-i necazul! 

— Când mi-a dat pachetul, tovarășul plutonier mi-a spus că l-a 
lăsat la poarta cumnatul meu. 

— Dar e scrisul surorii dumitale? 

— Dal eal ei. 


Ciocan își continuă drumul pe șosea. Curând întâlni o coloană 
de mașini care se îndrepta spre unitate. Ochiul său 
experimentat stabili imediat calibrul tunurilor tractate de 


camioanele grele. Îi mulțumi în gând ospătăriţei și înregistră cu 
grijă datele obținute, apoi se îndreptă către un bufet din 
marginea orașului. Se așeză la o masă, comandă o berc și se 
apucă de... lucru: să tragă cu urechea. Mai ales că cei doi inși 
din preajmă vorbeau cam tare. 

— M-am săturat, zicea unul, de atâta alergătură... N-ai o 
mașină, n-ai nimic... 

— De, pe jos e cam greu. 

— Ce vorbești frate, faci două ore până acolo. Plus că mergi 
prin pădure. De la Vâlcele încolo, nu mai întâlnești ţipenie de 
om. Doar santinelele, din loc în loc. Cât e ceasul? 

— Ei, e de abia douăsprezece. Ai vreme. Mai bem una mică? _ 

Cei doi mai luară câte o ţuică și plecară. Tânărul plecă și el. li 
aşteptă să se despartă, apoi o porni pe urmele unuia dintre ei. || 
lasă să se depărteze, ca să nu fie observat, și-și continuă 
drumul. După exact două ore se afla în preajma unităţii. Printre 
copaci se zăreau clădiri albe și un gard înalt de beton. 

Mi-ajunge cât am aflat, își spuse tânărul. Să nu întindem prea 
mult aţa. 

Și făcu cale-ntoarsă... 


— Tovarășe maior, vreau să vă raportez ceva. 

— Spune, tovarășe plutonier. 

— Nu știu, s-ar putea să fie un lucru de nimica... Dar m-am 
gândit că mai bine să vă supăr degeaba, decât... 

— Ce s-a întâmplat? 

— leri, la restaurant, stăteam de vorbă cu un prieten. Tocmai 
îi povesteam cum mi-am pierdut ceasul, știți, când m-am mutat 
în noua locuinţă. Cum vorbeam noi așa, ne-am pomenit cu un 
tip care mi-a oferit un ceas de ocazie. „leftin, zice. Cronometru 
elveţian, ocazie rară. Îl vând fiindcă am mare nevoie. Taică-meu 
a tamponat camionul întreprinderii și trebuie să plătească 
reparația, altfel o păţțește”. „Cât ceri pe el?” „Cinci sute”, zice. 
„Dar n-am banii la mine”. El de colo: „Nu-i nimica, mâine 
dimineaţă vin la dumneata, la unitate. Îţi dau ceasul, îmi dai 
banii”. „Mai bine după-masă, ne-ntâlnim în oraș”, i-am spus. „Nu 
pot, zice. Dacă vrei așa, bine”. 

— A insistat mult? 

— Da, și asta mi s-a părut suspect. l-am spus totuși undei 
unitatea și acum parcă-mi pare rău. 


Maiorul chibzui o clipă. 

— Are de ce să-ţi pară rău, spuse el. Dar poate răul e spre 
bine. Să vedem și noi cine-i omul. Du-te și cumpără ceasul. O să 
fiu și eu prin apropiere, n-ai teamă. 


Multora le place explozia de sentimentalism ce inundă gările 
la sosirea sau plecarea trenurilor, așa încât prezenţa, ce-i drept 
cam îndelungată, a unui tânăr oarecare pe peronul gării orașului 
N... nu putea trezi nimănui vreo bănuială. 

Dar câte nu poţi afla în timpul unei banale și inofensive 
plimbări de-a lungul unui peron! Evenimente cotidiene, 
întâmplări, preocupări mai generale sau specifice orașului, 
mersul pieţei și al vremii, povești, anecdote, mici amănunte cu 
privire la întreprinderi, persoane, magazine, șantiere... lar gara 
orașului N... nu făcea excepţie de la regulă. 

— Dumneavoastră sunteți tovarășul Pandelescu, de la 
minister? 

— Da, eu sunt! Unde ai mașina? Hai repede, că trebuie să 
recepţionez construcţia. 


— La tancuri zici că e băiatul? Atunci mergi matale cu 
autobuzul până în centru. De acolo întrebi de uzina „Radna”. 
Lângă ea este... 

— Mulţam fain...! 


— Încă ceva, tovarășe Lungu! Mâine dimineaţa sa ai gata 
situaţia cu producţia uzinei pe luna asta. S-o trimitem la 
centrală. 

— E gata, tovarășe director. Am depășit planul cu doi la sută! 


Colonelul Tudor înșiră fotografiile pe masă și ceilalți se 
aplecară asupra lor cu vădită curiozitate. 

— E vorba de unul și același om, spuse colonelul. Aici se 
învârtește în preajma unităţii de la Vâlcele. Dincoace vinde 
ceasul unui plutonier de la radiolocaţie. lată-l și la gară, la 
coletărie. Povestea cu pachetele trimise soldaţilor. 

— Bătrânul ăla ne-a fost de mare ajutor, zise un ofițer. Cu 
ajutorul lui l-am identificat. 

— Ce bătrân? întrebă altul. 

— De la coletărie. Ne-a sesizat că un tânăr bine îmbrăcat se 


tot învârtește pe acolo când se descarcă pachetele. Numele, 
unitatea... Se pot trage concluzii de aici. Dar bătrânelul, vigilent, 
nu glumă. 

— Tovarășe colonel, cred că semnalmentele corespund și cu 
cazul acela, cu fratele ospătăriţei. 

— Da. Avem elemente destule. Dar nu trebuie să ne grăbim. 
Tânărul a cules informaţii, nu-i așa? Ce face cu ele? Nu-l scăpaţi 
din ochi nicio clipa. Cât de curând trebuie să-și dea în vileag 
„relaţiile”. 


Întins pe pat în camera sa, lon Ciocan își aprinse o ţigară. Se 
uita la ceas. Dădu drumul aparatului de radio cu tranzistori ți 
scoase antena telescopică. Apăsă pe butonul de unde scurte și 
căută cu migală un anumit post. Se trânti iarăși în pat și începu 
sa aștepte. Aproape din minut în minut se uita la ceas. La orele 
23.15 crainicul postului anunţa muzică la cererea ascultătorilor. 

Cu creionul și carnetul pregătit, Ciocan aștepta. Crainicul 
anunţă că la cererea tinerilor căsătoriţi Cynthia și Johannes Lintz 
din Bangalore se va transmite tangoul „La Paloma” de Yradier. 
Tânărul notă inițialele celor șapte nume proprii. În timp ce 
crainicul transmitea felicitări tinerilor căsătoriţi, el se ocupa cu 
un ciudat joc rebusist. Scrise sub iniţiale cifrele din codul pe 
care-l știa pe de rost și obţinu următorul rezultat: 


— Ei drăcie, își spuse. Se grăbesc, nu glumă! 
In ziua de 24 la ora 18 era chemat la întâlnire pe șoseaua 
cunoscută, la kilometrul 175. 


— Oprește, tataie, spuse Ciocan șoferului. Pe aici pe undeva 
trebuie să fie plimbăreţii noștri. Uite, ia și matale de-o ţuică. 

Șoferul lua tăcut hârtia de zece lei și o vâri în buzunar. Se 
însera. Omul aprinse luminile de poziţie și cobori din mașină să 
le controleze. Între timp, clientul său se depărtase binișor de 
șosea. Şoferul urcă iarăși la volan și trânti ușa. Camionul porni 
mai departe. În urma lui venea un Wartburg care-l depăși 
regulamentar. Omul de la volanul Wartburgului luă de pe pernă 
un aparat de radio din cele folosite de milițieni: 


— Aici Cometa 1. Pasagerul a coborât la kilometrul 175. 
— Bine. Oprește-te la vreo doi kilometri și așteaptă. Rămâi pe 
recepţie! 


— Urcă! spuse omul de la volan. 

— Mai întâi vreau s-aud poezia. 

— Du-te dracului, răspunse omul. Urcă-te și ascultă: IKI KIKLIK 
BIR TEPENDE OTYOR IKI! 

— OTME DE, KIKLIK BENIM, DERTIM YETIOR, răspunse Ciocan, 
urcând în mașină. 

— Ai ceva recoltă? întrebă omul de la volan pornind motorul. 
Suntem în întârziere. Mâine pleacă coletul. 

— Nicio grija. Ceea ce am strâns am prelucrat și am cifrat. 
Uite, toată povestea e scrisa pe o foaie de hârtie, înfășurată pe 
mina pixului ăsta. 

— Perfect! zise cu vădită satisfacţie omul de la volan. Ai lucrat 
bine. Peste vreo trei luni ne întâlnim din nou. Acuma... O să te 
las la haltă. Sper că ai bani de tren. 


— Ne apropiem de final, spuse colonelul. Mai rămâne să aflăm 
cine-i proprietarul Mercedesului și ce gânduri are. Nu poate ţine 
„marfa” la el o veșnicie, nu? 

Se auzi soneria telefonului. Colonelul ridică receptorul: 

— Alo! 

— Raportez: Mercedesul aparţine unui turist aflat în trecere 
spre Turcia. A anunţat la hotel ca mâine dimineaţa pleacă. 

— N-o să plece el așa curând, mormăi colonelul și închise 
telefonul. 


Arestat sub acuzaţia de spionaj militar, lon Ciocan încercă să 
tăgăduiască. Dar când colonelul îi puse în față fotografiile și 
pixul cu raportul cifrat către centru recunoscu totul. 

— Pe ce cale trimiteai informaţiile? 

— N-am trimis nimic până azi, spuse Ciocan. Sunt la prima 
încercare. Vă rog sa aveți în vedere că... n-am provocat niciun 
neajuns! Am circumstanţe atenuante. 

— Asta o va decide instanţa. Legile noastre sunt aspre cu 
trădătorii. Chiar dacă ei sunt prinși la prima încercare! 


Sub nume străin 


Septembrie 1944. După o rezistenţă îndârjită, o unitate 
fascistă de șoc fusese nevoită să părăsească raionul de pe 
dealul Haiducilor și să se retragă pe un alt aliniament. 
Subunităţile românești împinseră, la rândul lor, linia frontului, 
forțând mai departe apărarea hitleristă. 

Bătălia se sfârșise. O adiere caldă împrăștia valurile de fum 
care mai stăruiau asupra pământului sfârtecat de explozii. De 
undeva, dinspre nord, se auzeau lovituri de obuziere, al căror 
ecou se spărgea înfundat în orizonturi. 

„„Când și-a venit în fire, plutonierul Negură Vasile și-a privit 
mai întâi braţele acoperite cu pământ. A mișcat mâna dreaptă. 
Apoi stânga. Chinuit de dureri, s-a ridicat în genunchi. Era 
teafăr. Suflul unei explozii îl azvârlise într-un șanț de 
comunicaţie, ai cărui pereţi îl apăraseră de schije. Plutonierul 
gemu și-și trecu limba peste buzele arse de sete. Trăia. Trebuia 
să trăiască... 

infrângându-și durerile care-i săgetau trupul, ieși din șanț. În 
jurul lui văzuse pustiul dezolant al câmpului de luptă. 

— Apă! gemu el cercetând cu privirea în jur. Se aplecă asupra 
unui ostaș hitlerist mort. li desprinse de la brâu bidonul scăpat, 
ca prin minune, neatins. Deșurubă cu gesturi febrile capacul de 
aluminiu. Duse bidonul la gură, bău lacom...Deodată văzu pe 
iarba arsă din faţa lui o umbră înălțându-se ameninţător. Lăsă 
bidonul și încercă să se întoarcă. Prea târziu! Umbra se prăvăli 
asupra lui. Simţi lovitura sfârșitului în creștet... 

Câteva zile după întâmplarea de mai sus, locotenentul Mărcuș 
Grigore, de la un serviciu de comenduire care asigura afluirea 
trupelor către front, cerceta cu atenţie pe subofițerul din fața lui. 
Privirile locotenentului lunecau de la o hârtie pe care o ţinea în 
mână, la înfățișarea jalnică a omului. O bănuială neînţeleasă îi 
încolțise în minte, îndemnându-l să procedeze cu atenție. 

— Și cum zici că te cheamă, plutonier? întreba el încercând sa 
surprindă ceva care să-i confirme bănuiala. 

— Așa cum v-am raportat: sunt plutonierul Negură Vasile, 
domnule locotenent. Am fost lovit de suflul unei explozii, pe 
dealul Haiducilor. Ceasuri întregi n-am știut ce-i cu mine. Și 
acum, vă raportez, sunt pe jumătate surd. 

Locotenentul reflecta o clipă, auzise de lupta de pe dealul 


Haiducilor; unul dintre șoferii ambulanțelor care goneau spre 
spitalele din spatele frontului strigase din mers acest nume, 
arătând spre mașina plină cu răniţi grav. Îl privi ţinta pe 
plutonier: 

— Și unde vrei să te duci? 

— Așa cum v-am raportat: să-mi caut regimentul. Am auzit ca 
a fost trimis pentru refacere în orașul D... 

După ce mai reflectă câteva clipe, ofițerul îi întinse hârtia, 
gândindu-se că omul e destul de necăjit și așa. „N-are rost să-i 
fac șicane, își zise. Pare destul de sigur pe el ca să fie dezertor. 
Și la urma urmei, câte nu se întâmplă în război! Totuși va trebui 
să raportez... De fapt are acte în regulă. lar regimentul 141 
Roșiori se află, într-adevăr, în refacere la D... 

Privi lung în urma plutonierului care se apropia, șchiopătând, 
de pod. Deodată, dinspre apus se auzi vuiet de avioane. Curând 
șoseaua deveni o învălmășeală sinistră de oameni, tunuri și 
mașini. Avioanele hitleriste dezlănţuiră un atac sălbatic, prin 
surprindere, și locotenentul se adăposti în șanțul șoselei. În jurul 
lui șuierară gloanţele slobozite din văzduh. Alai încolo, în 
preajma podului, explodară câteva bombe. Din păduricea 
apropiată artileria antiaeriana trage de zor Se auziră urletele 
oamenilor loviți de gloanţe și de schije. 

„ladul pe pământ, gândi locotenentul. Păcat de plutonier. 
Dacă-l mai ţineam lângă mine poate avea șanse să scape. Dar 
așa, din prăpădul ăsta... E a treia oară când bombardează 
podul, blestemații!” 

Târându-și cu greu picioarele obosite, plutonierul Negură se 
strecura către spatele frontului. Își înfășurase braţul stâng într- 
un bandaj murdar de sânge. Ajuns din urma de un camion, el 
făcu semne disperate cu mâna teafără. Șoferul opri, ceva mai 
încolo. Negură încercă să se urce, dar nu-l ţineau puterile. Strigă 
la șofer: 

— Ajută-mă, camarade! M-au nenorocit pe viaţă, câinii! 
Şoferul cobori și-l ajuta să se urce în camion. 

— Ce să-i faci, don'plutonier! Așa e la război. 

Cel puţin ați scăpat cu zile... 

Pe când camionul se strecura printre două dealuri, un avion 
de asalt se prăvăli din înalturi asupra șoselei. Șoferul îl zări în 
ultima clipă. Frână brusc și sări în șanțul șoselei. Avionul trecu 
scuipând foc; gloanțele de mitralieră loveau ca grindina în 


capota mașinii. 

— De n-ar fi lovit ceva la motor, strigă șoferul ieșind din șanț. 
Haideţi, don'plutonier, că ne-apucă scara. 

Dar plutonierul nu se arătă. Șoferul dădu ocol mașinii, arunca 
o privire sus, sub prelata ciuruită de gloanțe, apoi ascultă dacă 
nu se aude vreun geamăt. Liniște. „S-o fi zăpăcit de spaima și a 
fugit în pădure, gândi șoferul. N-o să-l aștept aici până la 
noapte!” 


Plin de praf, istovit, cu obrajii acoperiţi de o barbă ţepoasă, 
plutonierul Negură stârni compătimirea celor câteva bătrâne 
adunate în faţa bisericii. 

— Vii de departe, maică? îl întrebă una dintre ele. 

— De la război, spuse plutonierul. 

— Și feciorul meu e dus acolo, spuse bătrâna lăcrimând. Hai 
la mine, să te odihnești. Ești trudit și flămând... 

A doua zi, în zori, când bătrâna ieși în tinda să-și trezească 
oaspetele, acesta dispăruse. 

„O fi fost vreun fugar, își făcu ca socoteala. Altminteri n-ar fi 
plecat așa, pe furiș, fără măcar să-mi mulţumească că l-am 
oblojit și l-am hrănit... Păcate omenești, ce să-i faci!” 

Într-o dimineaţă de iulie a anului 1971, pe la orele 9 Eustate 
Spiridon din strada Izvorul de Piatra nr. 5 din orașul „S” primi o 
vizită neașteptată. Bărbatul care sunase la ușa era un 
necunoscut și Eustate, care avea anumite idei cu privire la cei 
care dau buzna în casa omului pe nepusa masa, îl privi bănuitor 
pe străin: 

— Pe cine cauţi, domnule? 

— Chiar pe dumneata, domnule Eustate, făcu omul glacial. 
Sper ca n-ai să mă ţii mult la ușă! 

Fără să părăsească locul unde stătea, Eustate îl privi cu o 
atenţie stânjenitoare. Vizitatorul, văzându-l așa încurcat, i-o luă 
înainte: 

— Dar ce înseamnă asta, Spiridoane! Chiar nu mă mai 
cunoști? 

— Parcă... Nu cumva sunteţi unul din clienţii mei din...? 

Străinul clatină din cap zâmbind: 

— Spiridoane, au trecut atâţia ani și timpul este timp... Pe 
urmă cu avocatura, meserie grea, vezi oameni mulți, pe unii Îi ţii 
minte, pe alţii nu... 


— V-aş ruga să intraţi în subiect, îl întrerupse nerăbdător 
Spiridon. Cu cine am onoarea? 

— Sunt Flavius Dürer, Spiridoane. 

— Cum? strigă Spiridon. 

— Flavius! lartă-mă, te rog. M-am zăpăcit. După atâţia ani... 
Poftim în casă. Fii bine venit la noi! Ce face Kati? N-a venit și ea? 

— Nu, din păcate... Îţi trimite cele mai dulci complimente și... 
un mic cadou. N-a putut să vină personal. Ştii, afacerile... Însă 
ea regretă, pentru că a îndrăgit ţara unde s-a născut, decorul 
natural al copilăriei, devenit și pentru mine leagănul celor mai 
scumpe amintiri... deși am stat aci în România într-o perioadă 
grea de război. 

— Să nu vorbim de asta, Flavius, că n-ai dus-o prea rău în 
timpul războiului. 

— Bineînţeles, Spiridoane. Am fost un om întreprinzător și am 
ajutat și pe alţii. Dacă nu eram eu, cu relaţiile mele, n-ai fi 
terminat facultatea. Pe urma necazul cu Caliopi... 

— Mi-ai făcut mult bine, recunoscu Spiridon. Totuși, cred că. 
La rândul meu, am fost corect cu tine. 

— Da, așa este. Am putut să-mi văd și de afaceri. Dar să 
lăsăm trecutul. Vreau să-ţi cer sprijinul. Știi, Kati s-a adaptat cu 
greu vieţii printre străini. Și acum regretă că... înţelegi. Deși o 
ducem destul de bine, totuși, cum e ea, sentimentală... Dorul de 
acasă. E normal. M-a rugat să-i duc cât mai multe vești. Și 
trebuie să mă ajuţi. 

— Cu mare plăcere, dragul meu. Ce pot să fac pentru tine?... 
După ce părăsi locuinţa lui Eustate Spiridon, Durer o luă spre 
centrul orașului. In drum se opri la un oficiu poștal să expedieze 
o telegramă. Apoi o mică plimbare prin grădina publică... și în 
cele din urmă, cu pasul domol al unui plimbăreț care are vreme 
de pierdut, se întoarse la hotel. 


Olga Vasiu tocmai trebăluia prin bucătărie, supărată că soțul 
ei venise iarăși „afumat”, când auzi soneria telefonului. Grăbi 
spre sufragerie și ridică înciudată receptorul. 

— Alo! Olguţa? auzi în telefon o voce calmă, joasă. 

— Da, eu sunt. Cine-i la telefon? 

— Îţi mai aduci aminte doamnă, era târziu și era... Olga mea 
dragă... aș vrea să te văd. 

— Cine-i la telefon? repetă ea tulburată. 


— Nu cumva m-ai uitat! 

— Nu, dar... nu-mi vine să cred. 

— Ca să te convingi, vino la ora 7 în faţa cofetăriei „Lămâiţa”. 

După ce puse receptorul la loc, Olga reveni în bucătărie și se 
așeză, tulburată. Prin minte i se derulau frânturi de amintiri 
vechi, plimbări, scene de dragoste, discuţiile contradictorii cu 
„el”... 

Seara, într-un colț retras al restaurantului „Bucegi”, Flavius 
Durer discuta cu Olga Vasiu. Amintirile unei vechi iubiri care se 
consumase cu peste douăzeci de ani în urmă reînviau încetul cu 
încetul, stimulate de aburul unei băuturi tari... 


O „Dacia-1100” alerga pe panglica cenușie a șoselei. La 
ieșirea din localitatea Buha, cel care o conducea a observat o 
căruţă cu coviltir ce staţiona pe marginea șoselei, iar ceva mai 
încolo, pe șanț, doi inși arși de soare, cu înfățișare de negustori 
ambulanți, care mâncau. După ce privi o fracțiune de secundă, 
omul de la volan opri. Coborî din mașină și se îndreptă către ei. 
Se adresă celui mai în vârstă: 

— Încotro mergeţi, oameni buni? 

— Apoi, domnule, spre Izvoarele. Mergem să vindem doniţele 
și măturile astea. 

— Dar luaţi ceva pe ele? 

— Ca să putem trăi, domnule, așa ne-am obișnuit, așa o sa 
trăim până murim, răspunse cel mai în vârstă. 

— Dar de ce mergeţi doi cu o căruţă? 

— Apoi tătuța mai merge și fără noi. El se duce înainte să 
vadă cum e prețurile în pieţe ca să tragem unde se vinde marfa 
cu preț mare. 

— Oho, foarte bine, deci faceţi comerț ca la carte. 

Automobilistul își aruncă ochii spre căruţă. În faţă, sub coviltir, 
stătea o ființă angelică, adâncită în gândurile ei. Ochii de mură îl 
priveau cu indiferenţă, de parcă nu-l vedeau. 

— Cine-i domnișoara asta frumoasă? întrebă noul venit 
adresându-se celor doi. 

— E Cătălina, fata mea, răspunse cel bătrân împingându-și 
pieptul înainte. lar ăsta mi-i băietul. 

— Frumoasă-i, doamne, are în ea tot aurul din lume! își 
desluși el gândul... Păcat că nu sunt tânăr, că acum ţi-aș lua-o. 

— Apoi, domnule, noi suntem cu viața noastră și nu ne trebe 


aurul nimănui. 

— Dă-mi voie să-i fac o poză, continuă automobilistul. Și să-i 
dăruiesc ceva ca să-și amintească de mine. 

— Cum ţi-i voia, domnule, dar noi nu ţi-am cerut nimica, 
spuse bătrânul posomorât. 

— Fără sa mai aștepte, automobilistul declanșa aparatul 
fotografic. Apoi se îndreaptă spre fată și-i puse de gât un 
lânţișor de care era agăţat un medalion. 

— Unde te mai văd, Cătălina, să-ţi dau pozele? 

— Unde o vrea tătuca, domnule, spuse fata ridicând din 
umeri. 

— Atunci... aștept vești, murmură străinul și plecă spre 
mașină. 


Rămas într-o zi singur acasă, pensionarul militar Grigore 
Mărcuș se apucă să-și pună uniforma de gală. Tocmai când își 
așeza mai bine cascheta auzi soneria de la intrare. Se duse să 
deschidă. 

— Să trăiţi, tovarășe colonel, spuse vizitatorul radiind de 
fericire, să trăiţi, salvatorul meu. 

— Bună ziua, tovarășe. 

— Cred că nu vă mai amintiţi de mine, tovarășe colonel. E 
mult de atunci... 1944... front... lupte... Prin câte n-aţi trecut! 
Dar eu știu bine. În localitatea Rotbav, lângă Sfântu Gheorghe, 
eraţi de serviciu la comenduire. Locotenent... tânăr... iar eu abia 
scăpasem cu viaţă dintr-o luptă grea. Când m-aţi văzut, cred și 
eu că aţi intrat la bănuieli. M-aţi sucit, m-aţi învârtit cu vorba și 
cu privirile... De-abia mi-aţi dat drumul... și eu săracu', mă 
ratăcisem de unitate. Regimentul 141 Roșiori. 

— Ei, parcă-mi amintesc de dumneata, spuse Mărcuș. 
Credeam că te-ai prăpădit când au atacat nemţii podul. 

— Am scăpat, tovarășe colonel. Mulțumită dumneavoastră. 

— Acum îmi amintesc și numele. M-a obsedat multă vreme. 
Negură, așa-i? 

— Da, tovarășe colonel... Negură. Dar nu sunteţi curios să mă 
întrebaţi de ce am venit la dumneavoastră? Să vă mulțumesc că 
m-aţi salvat atunci. Dacă nu eraţi dumneavoastră, cine știe ce 
se putea întâmpla. 

— Bine, dar de ce aţi venit tocmai acum la mine, după atât 
amar de ani? 


— Mi-a fost foarte greu să vă găsesc. Închipuiţi-vă, n-am știut 
decât că vă cheamă Mărcuș... Păi câți Mărcuș nu sunt în lumea 
asta? Caută acul în carul cu fân. Cu toate acestea v-am găsit. 

— Ce bine îmi pare! Și totuși eu cu ce vă pot fi de folos? 

— Mă faceți să zâmbesc, tovarășe colonel. Cei peste douăzeci 
de ani de căutări merita sărbătoriţi. Vă rog sufletește să fiți 
oaspetele meu, o zi, doua. Am mașină, bani, tot ce doriţi. Să ne 
plimbăm, tovarășe colonel. Să evocăm acele clipe. Să nu uităm 
că la noi începe numărătoarea inversă. 

— Tovarășe dragă, iartă-mă, m-am luat cu vorba. Poftim în 
casă. O ţuică, o cafea? 

— Aș prefera o cafea, ca să nu va refuz. 

In timp ce Mărcuș se afla la bucătărie să prepare cafeaua, 
Negură scoase o carte din servietă, o puse în biblioteca, după 
care începu să admire un tablou pe care doamna Mărcuș îl 
cumpărase recent. 

Sorbind cafeaua fierbinte, Negura își reînnoi invitația... 

După ce l-a părăsit pe Mărcuș, Negură s-a îndreptat către 
poșta, de unde a dat o telegrama. Tânăra de la ghișeu a rămas 
puţin contrariată. Textul, neobișnuit de lung, conţinea niște 
lucruri banale. 

Omul achită fără să crâcnească costul ridicat al telegrame, îi 
zâmbi funcţionarei și plecă grăbit. 

— Ce zici de asta? întreba fata de la ghișeu pe colega ei de 
alături. 

— Ce să-i faci draga, răspunse colega, așa sunt unii. Au bani 
și nu știu pe ce să-i cheltuie... 

— Totuși mie mi se pare că nu-i lucru curat la mijloc! Și fata, 
fără să mai aștepte părerea colegei, formă un număr de 
telefon... 


Colonelul Barbu studia cu atenţie un dosar când auzi o bătaie 
la ușă. 

— Tovarășe colonel! 

— Ce e, tovarășe Olaru? Îmi aduci o veste bună? 

— Depinde cum o luaţi. leri, o funcţionară de la poșta a 
comunicat că un ins a dat o telegramă la un post restant cu 
următorul conținut: „Minea pleacă sâmbătă 8. Pe aci vine vărul. 
Azi este vreme senină”. Deși frazele au o logică, mi-am dat 
seama că e vorba de un mesaj cifrat, transmis într-o manieră 


originală. 

— Ce înţelegi prin original? 

— Este vorba de trei grupe din câte patru cuvinte, care sunt 
formate la rândul lor din cifre în ordine crescândă. Priviţi! Primul 
grup are 5,6,7,8 litere, al doilea 2,3,4,5 al treilea 3,4,5,6. 
Interpretându-le mai departe... observăm că cifrele 3,4 și 6 apar 
de câte două ori... Am trimis pe căpitanul State să discute cu 
funcționara. 

— Foarte bine... Căutaţi și descifraţi textul... 


Într-adevăr, plimbarea lui Mărcuș s-a dovedit de bun augur. 
Negură, din cale afară de amabil, a ţinut ca poposirile să fie cât 
mai dese și bogate în surprize de toate nuanțele. 

Intr-o zi, mergeau cu mașina pe o șosea frumoasa ce șerpuia, 
urmărind meandrele unui râu care curgea vijelios printre 
bolovanii mari de piatră. 

— În zona asta, începu Negură, am stat vreo săptămână să 
facem prospectări pentru o lucrare de cercetare... Foarte 
frumoasă. Păcat că n-am mai avut timp să o fac... 

— Despre ce era vorba? se interesa Mărcuș. 

— Era intitulată: „Consideraţii privind apărarea unor zone 
dispuse asimetric pe direcţiile strategice probabile”. Știţi, zona 
se potrivește de minune cu o asemenea temă... 

— Într-adevăr, o zonă potrivită. Și eu am lucrat pe aici, am 
studiat posibilitatea unor soluţii pentru apărarea direcţiei 
principale în caz de atac prin surprindere. 

— Foarte originală concepţie, dar probabil nu mai e actuală. 

— Nu, tovarășe dragă, e foarte actuală. Ce crezi că discut cu 
colegii mei, cu foștii mei colegi, care sunt activi, când ne 
întâlnim? Doar n-o să discutăm despre fete. _ 

— Ei, nici subiectul ăsta nu-i de lepădat, zise Negură. Imi 
amintesc că acum vreo patru ani, când eram în aplicaţie cu 
batalionul, am întâlnit într-un sat o fată... 

Și povesti, cu farmec și cu haz, întâmplarea aceea. Dar 
Mărcuș abia așteptă să termine, ca să reia propria sa poveste, 
despre tema care-l pasiona... 

Seara făcură popas la un motel recent construit și Negură, 
care ţinea să facă totul ca salvatorul să se simtă cât mai bine, 
organiză o petrecere de toată frumuseţea, cu toată împotrivirea 
lui Mărcuș. Cu această ocazie făcură și câteva fotografii, mai 


ales că la masă erau și două doamne în ţinută de excursie, cu 
care intrară în vorbă fără prea mari dificultăţi. Petrecerea se 
prelungi până după miezul nopţii. 

A doua zi dimineaţa plecară pe direcția Dragomirești-Manu, în 
zona în care Mărcuș participase la o serie de aplicaţii. Era un 
peisaj de un pitoresc neobișnuit. Câteva vârfuri de munţi ţineau 
pe umeri petice zdrențuite de nori fumurii care dantelau 
orizontul. Bătea un vânt răcoros, aducând pe aripi parfumuri de 
ozon și floare de brad. 

După o oră de mers au ajuns la o cută de teren al cărei pinten 
se proptea în asfaltul șoselei, arcuind-o. Motorul începu să 
tușească și se opri. Negură încercă să-l pornească din nou. 
Zadarnic. Cobori să-l controleze. Trebălui puţin sub capotă, apoi 
îi spuse lui Mărcuș care rămăsese în mașină: 

— S-a încălzit motorul prea rare, trebuie să mai facem o 
pauză... 

— Cum să nu... de acord, i-a răspuns Mărcuș, coborând din 
mașină. Abia ne mai dezmorțim un pic... 

Urcară pe coama pintenului. 

Văzută de sus, panorama era splendidă. 

— Nici în filme nu vezi așa ceva, spuse Negură respirând 
adânc. 

În Mărcuș renăscură însă fiorii de militar. 

— Uite, frate Negură, de când mă știu aici era terenul pentru 
cea mai bună apărare a noastră. Vezi? Linia pornea de la 
versantul acela; apoi peste deal, până la orizont, la punctul 
dominat de vârful acela. Pe acolo trecea eșalonul 1... artileria 
ocupa poziţia din vale... 

— Să fac și eu o fotografie, că e prea frumoasă panorama, 
spuse Negură, în timp ce Mărcuș îi dădea alte și alte detalii cu 
privire la variantele de dispozitiv... 


Într-o zi, la vreo șase luni după plimbarea cu cel pe care-l 
salvase în timpul războiului, Mărcuș a fost acostat pe stradă de 
un bărbat. 

— Ce mai faceți, domn’ Mărcuș? 

— De unde mă cunoașteţi? se miră Mărcuș. 

— N-are nicio importanţă, spuse necunoscutul. Vă aștept 
diseară la restaurantul „Zorile”. să nu spuneți nimănui, nici 
chiar soției. Este o problemă care vă interesează. 


Tonul categoric al necunoscutului l-a speriat pe Mărcuș și l-a 
determinat să dea curs „invitaţiei”. Când s-a așezat pe un scaun 
la restaurantul „Zorile” simţea că-l ia cu frig. Necunoscutul a 
apărut aproape imediat, a luat loc în fața lui și i-a spus cu un 
zâmbet anumit: j 

— Salutări de la Negură, domnule Mărcuș. Iţi dorește numai 
bine. 

— ÎI cunoașteţi? Unde l-aţi întâlnit? Nu l-am mai văzut de... 

— Nici n-aveţi cum să-l vedeţi. E plecat din ţară. 

— Cum? făcu Mărcuș mirat. 

— Așa este cum v-am spus. După ce trase câteva fumuri din 
țigară, individul continuă: Dar nu despre asta este vorba acum. 
Trebuie să ne ajuţi să găsim niște documente. 

— Documente! tresări Mărcuș. Ce fel de documente? 

— Diverse. O să afli la momentul potrivit. Mai departe, trebuie 
să ne ajuţi să pătrundem într-un cimitir care are în vecinătate o 
unitate militară... și de care noi nu ne putem apropia. 
Dumneata, ca fost militar, te duci acolo, inventăm o poveste și 
totul se aranjează. Apoi trebuie să intrăm într-un sector unde 
accesul este interzis. Deci avem nevoie de un om de încredere. 

— Cine ești dumneata? Și ce rost are toată povestea asta? 
Trebuie, trebuie... Nu primesc porunci de la nimeni. Mai ales că 
afacerea în care vrei să mă vâri are un aspect destul de... 

— Fără adjective, domnule Mărcuș. Mie-mi place să vorbesc 
deschis. Trebuie să îndeplinesc o misiune, iar dumneata trebuie 
să mă ajuţi. 

— Să devin un trădător? Ești un... un... 

— Fără adjective, ţi-am mai spus. Ne aflăm în posesia unei 
benzi de magnetofon din care reiese că ai trădat o scrie de 
secrete militare. Nu, nu protesta, e zadarnic. Adu-ţi aminte de 
plimbarea cu Negură. N-are rost să-ți petreci ultimii ani de viață 
la... înţelegi? Ajută-ne și pe urmă te lăsăm în pace. Pensionar 
respectabil, toată lumea te salută pe stradă... Fii înțelept, 
domnule colonel Mărcuș! Noaptea e un sfetnic bun. Gândește-te 
cum pătrundem acolo unde ţi-am spus. Mâine, tot la ora asta, ne 
întâlnim tot aici ca să discutăm amănuntele planului. lar dacă 
sufli cuiva o vorbă ești pierdut! 


Într-o dimineaţă de duminică, Olga Vasiu s-a sculat cu 
noaptea în cap și după ce și-a aranjat treburile a plecat cu trenul 


din orașul învecinat. A intrat într-o biserică s-a rugat după 
cuviinţă, apoi s-a îndreptat într-un anume colț și sub o icoana a 
Apostolului Pavel a depus o cutiuţă din metal sclipitor. Apoi s-a 
retras cu pietate, a aprins o lumânare și a ieșit. In ușa bisericii a 
răsuflat ușurată și s-a uitat la ceas. Avea vreme să prindă trenul 
către casă. 

După două săptămâni s-a dus și a luat cutiuţa din același loc. 
La următoarea întâlnire cu Flavius Durer i-a înmânat-o: 

— Poftim dragă, ţi-am îndeplinit dorința. Deși nu prea înţeleg 
ce rost avea... Și să știi că nu-mi plac asemenea lucruri. 

— Îţi mulţumesc foarte mult, draga mea, i-a spus Flavius. Mi- 
ai făcut un mare serviciu prietenesc. 

După ce s-a despărţit de Olga Vasiu, Durer a ieșit la marginea 
orașului, în șosea, unde stau de obicei pasagerii de ocazie. A 
oprit un camion. 

— Unde mergi tovarășe? îl întreba șoferul. 

— La Vatra Dorului, răspunse Dürer. Dau o ţuică mare dacă... 

Deși trecuse de mai multe ori pe șoseaua aceea, Durer privea 
cu mult interes locurile. 

— Dar vă place regiunea aceasta, nu vă mai saturați privind- 
O. 

— Nespus de mult. 

— Dar unde mergeţi? 

— În localitatea Satu Nou, am o rudă ofiţer acolo. 

— Îmi pare rău, nu mi-e în drum. O să vă las la bifurcaţie. 

— Vai de mine! N-o să mă lași în drum. Ai un sutar pentru 
asta. Mi-e greu să mă descurc singur, mai ales că n-am fost 
niciodată pe acolo. Uite banii. 

Şoferul luă bancnota cu un gest rapid și o vâri în buzunarul de 
la bluză. Apoi scoase o țigară și zâmbi: 

— Dacă-i așa se schimbă socoteala. Vă duc până în poarta 
unităţii. 

— Îţi mulţumesc, tovarășe dragă. 

Și într-adevăr, după vreo oră de mers, ajunseră la Satul Nou. 
Unitatea era într-o margine a satului, în capătul unei străzi 
pietruite. 

— Vă las aici, mai departe nu am voie, spuse șoferul. Uitaţi- 
vă, scrie acolo: „accesul interzis”. ` 

— E perfect, spuse Dürer coborând. Incă o dată, mulțumesc 
frumos. 


Porni agale pe aleea care ducea spre poarta unităţii. Se opri în 
fața barierei străjuite de un militar și-i spuse: 

— Caut pe cineva, un tovarăș ofiţer de la dumneavoastră. 

— Vă rog, la punctul de control, spuse santinela. 

Ajuns în faţa ghișeului, Dürer privi puţin la subofițerul care 
scria în registru numărul mașinilor care ieșiseră pe poartă. Când 
subofițerul ridică privirea, i se adresă zâmbitor: 

— Nu mă grăbesc, după ce terminați. 

Odată terminată operaţiunea de notare în registru, subofițerul 
îl întrebă îndatoritor: 

— Pe cine căutaţi, tovarașe? 

— Pe colonelul Mărcuș. 

— E de trei ani trecut în rezervă, spuse subofiţerul. 

— Aveam mare nevoie de el, făcu Durer cu o mină 
dezamăgită. Dacă știam, nu băteam drumul până aici. 


Colonelul Barbu avu o săptămână de muncă îndârjită. 
Reconstitui fila cu filă ce făcuse Flavius Durer timp de aproape o 
lună de la venirea în țară. Erau unele indicii că-l interesau 
probleme cu caracter militar, însă deocamdată nu-și permitea să 
tragă concluzii certe. „Trebuie acţionat mai energic. Să-i 
întindem o cursă bine regizată, gândi ofițerul. Dar cum?” 

Într-o noapte, după ore întregi de gândire, se ridică voios din 
pat, își luă stiloul și pe o bucăţică de hârtie făcu o schiță... 
„Lupul nu se poate să nu treacă pe acolo pe unde a mâncat 
oaia”, își spuse el. 


Într-o zi Flavius Dürer trebăluia la mașina „Dacia” a 
prietenului său Eustate Spiridon. De el s-a apropiat o mașină. Un 
individ în vârstă, bine făcut, a scos capul pe geam: 

— Nu știți dumneavoastră cum să ajung în localitatea 
Negrești pe alta cale? Pe drumul obișnuit nu m-au lăsat militarii, 
spun că se fac trageri. 

După ce l-a privit câteva clipe, Durer a răspuns că nu 
cunoaște... Individul s-a urcat în mașina și a plecat, demarând 
puternic. 

Peste o jumătate de oră, colonelul Barbu primi vestea pe care 
o aștepta: din Negrești i se raporta că Dure a fost văzut pe 
șosea, în preajma „Zonei interzise”... 

Într-o zi, recepţionera de la hotelul „Muntenia” semnală 


miliției comportarea ciudata a unui cetăţean străin, care 
închiriase o cameră. Omul îi telefonase, rugând-o ca, dacă îl 
caută cineva, să-i spună că se afla în cameră pentru că nu se 
simte prea bine. 

— Vreţi să repetaţi numărul camerei, domnule? a întrebat 
funcționara. 

— 213. 

„Bine, dar cheia este aici” își spuse funcţionara. Înseamnă că 
a dat telefon din alta parte și dorește să se știe că e aici... 

În ziua următoare, depanatorul de telefoane intră în camera 
213 să verifice aparatul. Cum deschise ușa auzi un glas din baie, 
unde se auzea apa curgând: 

— Cine-i vă rog? 

— Telefonistul! Repar telefonul. 

— Vă rog nu mă deranjaţi... Reveniţi peste două ore. 
Respectuos va rog, duceţi-vă să pot ieși din baie. 

Tehnicianul trebui să iasă. 

— Și totuși, tovarășe Dobre, a spus colonelul Barbu, 
subordonatului său, un om nu poate fi niciodată în același timp 
în două locuri. Trebuie văzut care-i adevărul. 

A doua zi se stabili că străinul a ieșit de dimineaţă, a închiriat 
o mașină și a plecat cu ea într-un cartier nou de la periferia 
orașului. Aci a așteptat două ore în faţa intrării unui bloc, după 
care a revenit la hotel. A treia zi și-a continuat studiul în fața 
aceluiași bloc și aproximativ la aceeași oră. Când cetățeanul 
Mărcuș a plecat la piaţă cu o plasă în mână, individul s-a 
apropiat de el și au mers câteva minute împreună. Mărcuș 
gesticula aprins. S-au despărțit, străinul continuându-și drumul 
în pas mai rapid. Apoi a fost văzut două zile la rând, la aceleași 
ore, pe o bancă din grădina publică. 

În timp ce străinul se afla în parc, un depanator radio a intrat 
în apartamentul 213, pentru că se stricase aparatul. Și acesta a 
fost luat în primire de la intrare: „Vă rog nu mă deranjati... 
Duceţi-vă să pot ieși din baie...” 

Înseamnă că sunt doi cetăţeni care se substituie unul altuia 
ca să poată acţiona în voie, spuse maiorul Olaru. 

— Să vedem, murmură colonelul Barbu. Deocamdată Mărcuș 
Grigore, cu care străinul a luat legătura, trebuie să acționeze 
așa cum dorim noi. Individul îl are la mână și acum se duce 
„bătălia” pentru el. 


În timp ce discuta cu subordonatul său, colonelul Barbu primi 
un telefon. Se înveseli la faţă. 

— Ce vorbeşti? Ingenioasă poveste. Să nu vă atingeţi de el! 

Închise telefonul. 

— Auzi Olarule, la hotel străinul conectase la ușă un 
magnetofon. Cum intra cineva în cameră, banda intra în 
funcţiune și rostea frazele acelea... 


După alte câteva zile, la poarta lui Mărcuș s-a prezentat 
poștașul, cu o telegramă fulger: „Dacă nu asculţi voi da pe față 
totul. Te aștept pentru ultima oară”. 

Când își reveni din spaimă, Mărcuș își îmbrăcă haina și se 
duse la organele de securitate. Colonelul Barbu îl ascultă atent 
până la capăt. După ce termină, Mărcuș lăsă capul în jos, 
vinovat: 

— Am greșit profund, tovarășe colonel. De ce nu mi-am dat 
seama? De ce n-am venit imediat să vă spun? Ah, militar bătrân 
și am fost așa credul! 

— Și totuși este o cauză care v-a determinat să procedați așa? 
Aș dori să o cunosc. 

— Tovarășe colonel, începu Mărcuș, am fost în armată din 
1943 până în 1970. Este o viață de om. Am trecut prin multe, 
am văzut multe. Trecerea în rezervă a constituit pentru mine o 
catapultare în neant. Nu mă puteam despărţi așa de ușor de... 
Am rămas în legătură cu prietenii militari, îmi făceam drum prin 
faţa cazărmii unde am lucrat... 

— Tovarășe Mărcuș, vă mulţumesc, că mi-aţi relatat aceste 
aspecte. Dar va trebui să mergem mai departe. Este vorba de 
un agent străin abil și periculos, a cărei identitate noi nu o 
cunoaștem până în prezent. 

— Cum, nu este acest Negură? 

— Deocamdată nu știm. Va trebui să le faceţi jocul, dar 
bineînțeles cu ajutorul nostru. Peste câteva zile vă va căuta 
individul acela din nou. Refuzaţi-l, refuzați-l, spuneţi-i că vreţi să 
staţi de vorbă cu Negură, cu nimeni altul. 


Era într-o zi de august a anului 1972. Cele două căruţe care 
transportau doniţe și mături se opriră pe șosea, la marginea 
unui oraș de provincie. Tatăl le spuse copiilor că se duce înainte, 
să vadă cum sunt preţurile la doniţe. 


După vreo oră de la plecarea lui s-a apropiat de căruță un 
individ. A venit aproape de fata care, ca de obicei, privea 
absentă cerul și începu să caute sămânță de vorbă. li apucă 
apoi lănţișorul trăgându-l în sus, până când medalionul ieși din 
ascunzătoare. 

— Oho... ce medalion frumos! Cine ţi l-a dat? o întrebă omul 
încet. 

— Apoi un domn care a trecut pe lângă noi. 

— Dar tatăl tău unde-i, fată drăguță? 

— E plecat în târg, domnule! 

— Bun, spuse omul. Îl găsesc eu acolo. 

Și plecă grăbit spre oraș. 


Mărcuș Grigore se prezentă la comandantul unei unități 
militare al cărei gard trecea pe lângă un cimitir. El spuse că în 
timpul războiului i-a murit un camarad de arme, unul din 
prietenii săi cei mai apropiaţi, și ar vrea să-l identifice și să ia și 
alte măsuri... 

— N-am nimic împotrivă, tovarășe colonel, i-a răspuns 
ofițerul. Dacă vreţi, va dau și câţiva soldaţi să vă ajute. 

— Nu e nevoie, am cu mine un om. 

— Bine, voi da consemn la santinelă să vă permită accesul în 
zona respectivă. 

Omul care se afla cu Mărcuș privea atent la crucile din cimitir. 
Apoi s-a dus la o statueta și a căutat febril. A scos o cutiuţă 
metalică, pe care a introdus-o în buzunar. 

— Asta-i tot, spuse el. Gata, domnule Mărcuș. Acum apleacă- 
te puţin și uită-te la o cruce, că vine un ofițer spre noi. 

Mărcuș se întoarse să vadă cine vine. Zâmbi și făcu un mic 
semn spre colonelul Barbu. Dar acesta nu zâmbea când se 
adresă însoţitorului lui Mărcuș: 

— Sunteţi arestat, domnule Martin Lambert, care de 25 de ani 
trăiţi sub nume străin. În orice caz, aţi reușit să vă conservaţi 
bine identitatea ca vânzător de donițe?. 

— Cred că-i o confuzie. 

— Scoateţi-vă dinţii falși și medalionul de la prietenul 
dumneavoastră Flavius Dure, zis Negură, prin care v-aţi 
recunoscut identitatea! adaugă poruncitor colonelul, apoi se 


3 Vas din doage, puţin mai larg la bază decât la gură, cu toarte (și 
capac), în care se ţine apă sau lapte 


adresă lui Mărcuș care asista în tăcere: Aţi avut dreptate să vă 
îndoiţți atunci, în 1944... 


O vedere din Bucegi 

La serviciu, Treboniu Costescu trecea drept un om 
neînsemnat. De zece ani lucra ca desenator la un institut de 
cercetări. Venea la birou cu o punctualitate demna de invidiat; 
își agăța cu un gest obișnuit pălăria în cuierul-pom de lângă ușă, 
îi saluta pe cei doi colegi și descuia dulapul unde-și păstra 
instrumentele de desen. Nu se amesteca în vorbă cu ceilalți; 
comenta uneori, neutru, vreun film văzut recent sau schimba 
câteva impresii despre vreme, apoi se întorcea la planșetă și-și 
îndeplinea sarcinile cu o minuţiozitate extremă. 

Dar când ieșea pe poarta institutului, Treboniu Costescu se 
transforma subit. Devenea comunicativ, discuta cu însuflețire 
despre cele mai diverse probleme; se pricepea la astronomie, 
era filatelist pasionat, cunoștea numele tuturor jucătorilor de 
fotbal cât de cât însemnați și era la curent cu noutăţile tehnice 
pe plan mondial. Oricine-l asculta îl admira sincer pentru cultura 
lui multilaterală și își exprima plăcerea de a-l revedea. 

lar când pleca în vreo delegaţie la București, plăcerea lui cea 
mare era să găsească un ascultător sau doi cărora să le 
împărtășească cu generozitate gândurile sale, cunoștințele sale 
ample, ideile filosofice sau micile întâmplări de toate zilele care 
în ochii săi căpătau proporţii de evenimente. 

Așa și acum: trimis cu niște treburi în Capitală, Treboniu 
hotărâse să meargă cu acceleratul; nici nu-și lăsă servieta în 
compartiment, ci se grăbi să caute o masă liberă la vagonul- 
restaurant, unde-i mai multă animaţie și poţi sporovăi în voie. 
Găsi loc la o masă unde mai erau două persoane: un bărbat 
posomorât, tuns scurt, și o bătrâna care bea ceai. Işi ceru voie 
să se așeze, comandă ceva de băut și-și începu monologul. Se 
interesă de direcţia în care mergeau cei doi, făcu aprecieri 
asupra orașului, își aminti o poveste în legătură cu fata fostului 
deputat Cutare, comentă perspectiva de dezvoltare a industriei 
în acel oraș, fost mare centru agricol pe vremuri... 

Deodată bătrâna, care tăcuse tot timpul și-l examinase pe 


vorbitor, făcu o mișcare spre el: 

— Domnule, nu cumva ai fost pe vremuri valet la profesorul 
Pascu? Parcă te-am văzut pe acolo, imediat după război. 

— Valet? întrebă Treboniu cu glas ascuţit. Ei bine, credeți 
căâ...? 

— lartă-mă, a fost o confuzie, se scuză bătrâna. La anii mei... 

— Îl cunoaşteţi pe profesorul Pascu? întrebă Treboniu. 
Întâmplarea face ca eu să lucrez cu el. Sunt, ca să zic așa, 
colaborator apropiat. Un om admirabil, doamnă. Și de o 
capacitate... cum să vă spun? Mai ales în ultima vreme, de când 
i s-a aprobat tema propusă la Academie... 

— O temă propusă la Academie? se miră bărbatul cărunt. 
Interesant ce spuneți, domnule. Mărturisesc că în viața mea n- 
am văzut de aproape un academician. 

— Ei, un om ca toţi oamenii. Noi tot pe acolo ne învârtim, se 
lăudă Treboniu Costescu. Știţi, o adevărată plăcere să lucrezi cu 
oameni subţiri. Intelectuali, plini de spirit... Uite, ceea ce se 
cercetează acum la institut la noi are un nume care spune mult: 
„Prometeu-2”. Fantezie, nu? 

— Mă bucur că am nimerit un tovarăș de călătorie ca 
dumneavoastră, spuse omul. Eu știu să apreciez oamenii dintr-o 
singură privire. Dumneavoastră aveţi stofă, domnule. Se vede 
cât de colo... 

— Ei, făcu Treboniu modest. Pe lângă profesorul Pascu... 

— Îmi pare bine că ai venit, domnule Treboniu. 

— Se putea? Cuvântu-i cuvânt. Cum am terminat treaba la 
minister am luat un taxi și am venit încoace. Îmi face plăcere să 
stau de vorbă cu un om care mă-nțelege. 

— Mie la fel. Știi, lucrez și eu în cercetare... Bei o cafea? 

Făcu un semn unei chelnerițe tinere, care se apropie 
zâmbind: 

— Două cafele și două whisky cu gheaţă. 

— Whisky? încercă Treboniu să protesteze. 

— Lasă domnule, ești invitatul meu. Deseară ieșim în lume, 
domnule Treboniu. Mergem la „Atlantic-bar”. Aud că au un 
program drăguţ. 

— Știu eu? Nu prea sunt pregătit... 


— Eşti invitatul meu, repeta omul. Abia am luat o primă 
pentru descoperirea mea. Ştii, o soluţie care impermeabilizează 
ţesăturile. Lucru mare. Rezistent, flexibil, durabil. Să-ţi destăinui 
un secret, armata în special are nevoie de așa ceva. Huse 
pentru avioane, pentru tunuri, pentru aparatură. Corturi. 
Mantale pentru santinele... îţi dai seama ce serviciu aducem 
ţării cu descoperirea mea. 

— Și noi lucrăm pentru armată, spuse Treboniu. „Prometeu-2” 
are aplicaţii importante în industria de apărare. Dumneata, ca 
om de meserie, îţi dai seama că... 

— Bineînţeles. Dar să nu discutăm aici. Știi, secretul... 

— Îţi mulţumesc, spuse Treboniu. Și să-ţi fac o mărturisire: din 
prima clipă am avut încredere în dumneata. 

— Pentru întâlnirea noastră! ciocni omul cu păr cărunt. 

— Pentru prietenia noastră! spuse Treboniu. 

— Dragă domnule Treboniu, un om de valoarea dumitale n-ar 
trebui să... înţelegi? Meriţi mai mult de la viaţă. O mașină, să 
poți vizita ţara... Excursii în străinătate... Posibilităţi mai largi... 

— Ce să fac? Asta-i situația. Rămân un om neînsemnat. 

— Asta, fiindcă așa vrei dumneata. Se poate însă și altfel. 
Depinde de... 

— Nu înţeleg, spuse Treboniu tulburat. 

— Ce-ai zice de o mașină mică, albastră? Un cadou. Nimeni n- 
ar zice nimic. Se presupune că un funcţionar ca dumneata, fără 
familie, fără vicii, a putut strânge suma respectivă în câţiva ani. 

— Bine, dar eu n-am strâns-o. 

— Nu-i nevoie. Ți-o dau eu, în schimbul unui mic serviciu. 

— Ce serviciu aș putea să-ţi fac? Ceva atât de important încât 
să merite o... 

— Da. Pur și simplu am nevoie de „Prometeu-2”. Nu are 
importanţă pentru ce-mi trebuie. Îmi dai copiile, îţi dau banii de 
mașină. Nimeni nu știe nimic. 

Treboniu se opuse energic, spuse că el nu-și trădează ţara, îl 
acuză pe celălalt că a abuzat de prietenia lui. Omul cărunt îl 
ascultă calm până la capăt, apoi spuse: 

— Cu alte cuvinte, refuzi? 

— Categoric. 


— În locul dumitale n-aş spune asta. Adu-ţi aminte, dragă 
Treboniu, tot ce-ai vorbit în tren. Absolut tot. Niște mici 
amănunte secrete, pe care magnetofonul meu de buzunar le-a 
imprimat întocmai. Nu crezi ca pe tovarășii de la securitate i-ar 
interesa? Un secret atât de important... 

— Asta-i șantaj, murmură Treboniu. 

— Numește-l cum vrei. Dar gândește-te că nu ai altă cale. Și- 
apoi... mașinuța albastra te așteaptă, nu uita. Fără riscuri. O 
treabă absolut curată. 

— Eu... 

— Asta-i tot, domnule Treboniu. Ai un minut de gândire. O 
jumătate de minut. Eu n-am vreme de discuţii. Poftim, ţine 
bricheta asta. Este un aparat fotografic. Apeși aici și... 

— Au dat un mesaj foarte optimist, tovarășe colonel. Reiese 
că s-au apropiat simţitor de „Prometeu-2”. 

— Dar prin cine? întreba colonelul gânditor. Prin cine, 
tovarășe Suciu? În institut nu intră nici pasăre măiastră fără 
aprobare specială. S-au luat toate măsurile. Inseamnă că numai 
un om din interior... 

— Înţeleg, spuse căpitanul Suciu. Și... îmi daţi voie să 
ghicesc? Misiunea mea este să aflu prin cine. 

— Ai ghicit, recunoscu colonelul. Din clipa asta te vei ocupa 
de „Prometeu-2”. 

Căpitanul Suciu intră în institut ca delegat al unei uzine. Prin 
felul lui prietenos își câștigă repede simpatia tuturor. Nu-i fu 
greu să afle că accesul la „Prometeu-2” îl aveau doar câteva 
persoane. Procedând prin eliminare, ajunse la Treboniu 
Costescu. Acesta făcuse recent o deplasare la București, se 
întorsese oarecum schimbat, vorbea mai mult ca de obicei, era 
distrat și frământat. Se petrecuse ceva cu el, aceasta era 
concluzia. Dar ce anume? 


Într-o dimineaţă, pe când se pregătea să plece la serviciu, 
Treboniu Costescu auzi soneria. Se duse, în pijama și în papuci, 
să deschidă. 

— Bună dimineaţa. Sunt căpitanul Dobrescu de la miliţie. 
Facem un control al cărţilor de imobil și... 

— Poftiţi înăuntru, spuse Treboniu emoţionat. Luaţi loc. 

Ofiţerul se așeză și-și freca fruntea cu palma. 

— N-am prea dormit azi-noapte, explică el. Am fost într-o 
cercetare. Închipuiţi-vă, niște tineri din București au fost prinși 
cu stupefiante. Unul dintre ei a scăpat și l-am prins aici, în orașul 
dumneavoastră. 

— Stupefiante, ce oroare! spuse Treboniu. 

— Da. Pentru bani, sunt unii care-și vând și sufletul. Păcat de 
ei. Părinţii lor sunt oameni onorabili... Dar legea e aspră. Nu 
iartă pe nimeni. 

— Foarte bine spuneţi, se grăbi Treboniu să-l aprobe. 

Dar... să vă arăt buletinul. 

— Da. lertaţi-mă că v-am reţinut. Mulţumesc. 

În ziua aceea Treboniu Costescu trăi un adevărat coșmar. Zeci 
de întrebări îl chinuiau. Ce rost a avut vizita ofițerului de miliție? 
Buletinul era, firește, un pretext. De buletine se ocupa 
sectoristul, om cunoscut de ani de zile. Vor fi aflat ceva? Dacă 
omul cu păr cărunt a fost descoperit și a mărturisit? Dar el n-a 
făcut nimic grav. Decât bricheta cu care-și aprindea uneori 
ţigara deasupra planurilor la care lucra. Destul ca să-l... Dar 
dacă e o simplă coincidență? | se păru că și colegii îl privesc 
altfel. Ei aveau încredere. Fiecare lucra la planurile lui, cu 
conștiința curată, cu sufletul liniștit. De-ar bănui ei... Dar dacă 
știu cu toții și-l așteaptă să se dea singur de gol? Dar dacă...? 
Dar dacă...? 

Noaptea următoare nu dormi. „Pentru bani, sunt unii care-și 
vând și sufletul... Legea e aspră... Nu iartă pe nimeni... Legea e 
aspră... Pentru bani...” Cuvintele acestea îi reveneau mereu în 
minte, ca o mustrare și ca o ameninţare. În zorii zilei știa ce are 
de făcut. 

La birou, lăsat pe spătarul scaunului, colonelul Râureanu 
gândi: „Deci sunt deciși să acţioneze forte pentru a intra în 
posesia planului. Nu trebuie să li se taie elanul. Trebuie să le 
dăm o anumită satisfacţie, o anumită satisfacție”. Om încercat, 
cu multă experienţă și un calm recunoscut, care înfruntase de 
atâtea ori dușmanul în lupta ascunsă pe frontul nevăzut, puse la 
punct cu migală detaliile unui plan de acţiune. 

Din declaraţiile „mexicanului”, care fusese arestat între timp, 
rezulta că informația despre invenția savantului Pascu ajunsese 
la un serviciu de spionaj din occident, care trimisese câţiva 
agenți în ţară să pună mâna pe planuri. 

Treboniu Costescu, în urma presiunii exercitate, acceptase cu 
greu oferta „colaborării” în schimbul unei sume de bani. Din cele 
spuse de Treboniu Costescu rezulta că agentul plecase chiar în 
seara aceea în străinătate, indicându-i cui va trebui să-i dea 
microfilmul. 

Analizând aceste elemente, colonelul formulă și următoarea 
ipoteză: „Dar dacă, bănuind că noi îl avem în atenţie pe 
Treboniu Costescu, au procedat astfel numai ca să ne ducă peo 
pistă falsă și ei să acţioneze nestingheriţi în alte direcţii? Ca să 
ne convingem că e unicul în acţiune, va trebui ca Treboniu să se 
îmbolnăvească o săptămână, două, hotărî colonelul. Acest lucru 
îi va forța să-și dezvăluie o alţi cale dacă o au, se vor alerta... 
sau considerându-l un om fricos vor acționa asupra lui”. 

Săptămâna de „boală” a lui Treboniu Costescu trecu fără 
evenimente. Luni, desenatorul se duse la lucru ca de obicei și 
trase ultimele imagini din aparat. Seara, la micul cafe-bar din 
centru, Costescu luă loc la o masă și și aprinse ţigara, lăsând 
bricheta pe masă. O tânără de la masa vecină îl rugă să-i dea un 
foc și el îi întinse bricheta cu un gest curtenitor. Fata își aprinse 
un „Kent-superlong size” și, în loc să-i înapoieze bricheta, o 
strecură în poșetă. Sorbi apoi ultimele picături din paharul cu 
vermut și se ridică grăbită. După ce ieși pe ușă, căpitanul Suciu 
îl salută discret pe Treboniu Costescu și plecă. 

Situaţia se precipita. Suciu era sigur că fata de la bar se 
grăbește să predea filmul legăturii următoare. In Gara de Nord 
era gata s-o piardă, dar o recunoscu repede după coafura blond- 
arămie. Fata se duse la troleibuzul 85. Suciu o urmă cu un 
taximetru. Fata cobori la Universitate și porni, bocănind vioi cu 
tocurile ascuţite, pe lângă Spitalul Colțea în jos spre Piaţa 1848. 
Strecurându-se sprintenă prin mulţimea trecătorilor, părea să se 
grăbească spre o ţintă bine stabilită. Intr-adevăr, ea coti la 
stânga, pe o străduţă strâmtă, cam întunecoasă, mărginită de 
ambele părţi de case vechi. După peisajul luminos al noilor 
blocuri de pe bulevardele vecine, această insulă a trecutului 
neatinsă deocamdată de târnă copul demolărilor, îl izbi pe Suciu 
cu aerul ei devenit străin pentru capitala noastră în plină 
înnoire. 

Urmărind-o cu precauţie, ferit de privirea ei în spatele unui 
autocamion, Suciu se întreba dacă nu cumva e pe cale să 
ajungă la cheia misterului. 

Aruncând o privire îndărăt, fata se mistui pe poarta care 
dădea într-o curte plină cu tot felul de troace. Casa purta 
numărul 14. 

— Aha, vrei să mă păcălești! 

Șiretlicul era simplu: casa de pe Pătrașcu Vodă, care găzduise 
pe vremuri, la subsol, un depozit de vinuri, avea o ieșire în Piaţa 
1848. Suciu porni aproape în fugă, o luă la dreapta și ajunse în 
fața ușii tocmai în clipa în care fata punea mâna pe clanţță. Cum 
și aici circula multă lume, ea nu bănui nimic. Era sigură că dacă 
fusese cumva urmărită reușise cu siguranţă să se 
descotorosească de urmăritor. 

Urcară în troleibuz. Ea merse aproape de locurile din față, el 
rămase în spate, supraveghind-o cu discreţie. Fata cobori la 
stația din faţa cinematografului „Magheru”, se prefăcu că 
privește într-o vitrină, apoi intră în oficiul telefonic din apropiere. 
Suciu, după ea. 

Convorbirea pe care o interceptă era simpla și firească: 

— Mamy? Bună... Vorbesc din oraș, de la un telefon public... 
Am găsit colierul pe care-l căutam... Da, e foarte frumos, lung, 
cu boabe de chihlimbar... 

— Și... l-ai cumpărat? 


— Nu, dragă, n-am mărunțţiș la mine... 

— Păi, atunci vino acasă. 

— Mă tem să nu-l ia altcineva... Trebuie să câștig timp... Nu 
vrei să ieși tu? 

— Bine, tot trebuia sa iau o cutie de „Mokage”. Așteaptă-mă 
la magazin... 

Oricine ar fi ascultat convorbirea n-ar fi avut nimic de 
obiectat. O discuţie între mamă și fiică. Era poate curios că 
mama nu indica numele magazinului în faţa căruia urma să aibă 
loc întâlnirea. Dar iarăși era posibil ca ele să fi avut obiceiul să 
se întâlnească deseori tot acolo, fiind mai aproape de casă, sau 
din vreun alt motiv bine întemeiat. De mirare era numai faptul 
că tânăra fiică vorbea la telefon cu „mamy”, însă de la celălalt 
capăt al firului răspundea... o voce de bas profund! 

Magazinul se dovedi a fi bufetul „Expres”. După aproximativ o 
jumătate de oră își făcu apariţia un domn elegant, cu înfățișare 
de donjuan tomnatic. Predarea obiectului s-a făcut în mai puţin 
de o clipa, după care cei doi se despărțiră. Suciu avu acum 
ocazia să-l cunoască și să-l studieze din depărtare pe „mamy”. 
Cu mici diferenţe, urmărirea se repetă. Doar atât că bărbatul, 
mai experimentat dar pesemne și mai fricos, recurse la un 
număr mai mare de trucuri spre a-l induce în eroare pe vreun 
eventual urmăritor. Se repeta și scena convorbirii telefonice. Mai 
mult, până și dialogul telefonic era aproape același. Ca și fata, 
omul se adresă cu „mamy” unui alt bărbat. lar locul fixat pentru 
întâlnire era tot în fața „magazinului”. 

Întâmplarea îl cam puse în derută. Suciu bănui că i se întinde 
o capcană, dar, deși își frământa mintea, nu reuși să ghicească 
șiretlicul. Oare lucrau chiar atât de nedibaci, atât de șablonard, 
spionii? Nu era de presupus. Dar ce se ascundea sub această 
repetare a manevrei? 

Curând însă enigma avea să se lămurească. Trecând pe lângă 
tutungeria din piaţa Universităţii, bărbatul se prefăcu că se 
scotocește în buzunare după ţigări. Dar nu găsi decât un pachet 
gol. Înciudat, îl mototoli în pumn și-l azvârli în coșul de hârtii, 
după care intră în tutungerie, cumpără un pachet „Select”, 
aprinse o ţigară și își urmă calm drumul. „Magazinul” era de 
astă dată... coșul de hârtii. 

Suciu îi făcu semn unuia dintre tovarășii săi să-l ia în primire 
de „mamy”, iar el rămase de pază, ascuns într-o florărie din 


apropiere. 

Nu trecu mult timp și de după colț apăru șontăcăind un bătrân 
șchiop, zdrenţăros, cu o traistă în mână. Suciu se aștepta la 
acest vicleșug. „Moșneagul” se asorta de minune cu coșul de 
hârtii. 

Într-adevăr, bătrânul, după ce se aplecă de mai multe ori, 
icnind, spre a ridica mucuri de ţigări aruncate prin diverse 
unghere, se îndreaptă spre coșul de hârtii. Deci era clar, în faţa 
lui Suciu se afla nimeni altul decât „mamy”. Sau mai bine zis 
„mamy nr. 2”. 

Dar era oare acesta şeful bandei sau lor o verigă 
intermediară? Flerul îl făcea pe Suciu să presupună că era, de 
astă dată, căpetenia. În primul rând, filiera pe care o parcursese 
pacheţțelul cu filmul nu se putea prelungi la nesfârșit. Ar fi fost 
imprudent pentru spioni să organizeze un lanţ prea lung. In al 
doilea rând, deghizarea falsului moșneag trăda strădania de a-l 
prezenta cât mai umil și neputincios, ceea ce era încă un indiciu. 
Ambele argumente erau însă destul de nesigure. Erau, de fapt, 
mai degrabă bănuieli decât argumente... 


11 


Conform hotărârii luate, „moșneagul”, pe care Suciu Îi 
urmărise până când îl văzuse intrând într-o casă de pe Calea 
Griviței, fu dat în primire unui alt colaborator. Și în timp ce 
locotenentul major Zamfir Vasile, noua „umbră” a 
„moşneagului”, îşi îndeplinea misiunea primita, Suciu, cu 
aprobarea colonelului Râureanu, procedă de urgență la 
arestarea fetei și a lui „mamy”. 

La interogatoriu, bărbatul recunoscu că el fusese agentul 
intermediar dintre fată și șef, care nu era altul decât 
„moșneagul”. 

La puţină vreme după ce intrase „moșneagul”, pe poarta 
casei de pe Calea Griviței ieși un bărbat în vârstă, cu un început 
de chelie, dar voinic și cu un mers sigur. Purta un costum 
subţire de vară. În ciuda acestei noi înfățișări, locotenentului 
major Zamfir nu-i fu greu să descopere în cel care ieșise pe 


„moșneagul” de adineauri. Se luă după el. Ținuta simplă a lui 
Zamfir nu-i atrase atenţia „moșneagului”, care intra la oficiul 
telefonic al Gării de Nord, unde făcu o comandă cu un oraș din 
străinătate. Jumătate de oră cât dura până ce „moșneagului” i 
se dădu legătura, Zamfir și-o petrecu în tovărășia unui grup de 
tineri și tinere pregătiţi pentru excursie în munţi, și cu care se 
întâlnise pe peron... ca din întâmplare. 

Când „moșneagul” a intrat în cabină, Zamfir s-a scuzat faţă 
de excursioniști și a ocupat cabina alăturată. 

— Bună ziua, mătușico! se auzi înăbușit vocea de bariton a 
„moșneagului”. Ți-am adus iconița. Dar nu ţi-o dau până nu-mi 
faci cadou discul meu preferat: „Viena, orașul visurilor mele”. 
Când?... Păi în a 28-a zi din luna a treia. Pe la 8 seara. Da, da... 
Săru' mâna! și spionul închise telefonul. 

leșind, privi în cabinele alăturate. Cea din dreapta era goală. 
În cea din stânga, un bărbat cu ochelari forma un număr, semn 
că de-abia atunci intrase. Amestecându-se în mulțime, 
„moșneagul” părăsi peronul gării. Nu mult timp după aceea ieși 
și Zamfir, fără ochelari de data asta. 

În seara aceleiași zile, „moșneagul” se afla din nou în gară. Se 
plimba îngândurat de-a lungul „Arlberg-Express”-ului tras pe 
linia de plecare. Se urcă într-unul din vagoane. Işi făcu loc 
printre călătorii care ședeau la ferestre privind peronul. Călătorii 
nu erau prea numeroși pentru că până la plecarea trenului mai 
era timp. Străbătu trei vagoane și, ajuns în vagonul al treilea, 
începu să citească  tăblițele cu numerele locurilor. 
Compartimentul era gol. Scoase din buzunar cutiuţa 
microfilmului, ridică puţin perna locului cu nr. 28, așeză sub ea 
cutiuța, după care părăsi compartimentul. Nu cobori din vagon 
pe partea peronului, ci pe cea opusă. Trecu peste șinele liniei 
alăturate și, ajungând la peronul vecin, se îndreaptă spre ieșirea 
din gară. Dar acolo doi bărbați îl invitară politicos să ia loc într-o 
mașină care aștepta cu motorul pus în funcţiune. 

Când mai rămăseseră trei minute până la plecarea „Arlberg- 


Express”-ului, un cetățean grăbit își făcea loc prin mulţimea 
adunată pe peron, îndreptându-se spre vagonul nr.3. Intrând 
într-unul din compartimente, ocupă locul cu nr. 28. Se înveli cu 
fulgarinul și începu să moţăie. Tovarășii de drum nu bănuiau că 
în dosul fulgarinului mâinile acestuia scotoceau sub pernă... 

Când expresul se opri în Câmpina, omul nostru părăsi în vârful 
picioarelor compartimentul, spre a nu-și trezi vecinii, și cobori. 
Pe peron, călătorul strânse mâna unui spătos caporal, șoferul 
unei „Dacia 1300” în care, odată urcați, porniră în viteză spre 
București. 

Microfilmului nu-i fusese dat să ajungă la destinaţie, înainte 
de miezul nopţii el se afla, adus spre developare, într-unul din 
laboratoarele securităţii. 

La aceeași oră, un anume „Herr Profesor”, omul care 
conducea din Occident acțiunea celor trei spioni, vestea pe unul 
din oamenii săi că în „ziua a 28-a a lunii a 3-a” adică pe locul 28 
din vagonul nr.3 al „Arlberg-Express”-ului, se află un dar de preţ 
trimis din România de agentul cu nr.25. Într-adevăr, omul lui 
Herr Profesor n-a coborât nici el cu mâinile goale din tren. 
Numai că, în loc de planuri, în cutiuţa găsită acolo s-a constatat 
că era un microfilm pe care fusese imortalizată o vedere din 
Bucegi. 


Planul „Furtuna” 


Era într-o dimineaţă de primăvară. Bătuţi de vânt, norii se 
îngrămădeau învolburaţi către apus. Rafale violente și reci de 
ploaie spălau geamurile. 

— Vine furtuna, Victore! Cred că n-o să poţi merge cu mașina, 
spuse soţia, în timp ce pregătea gustarea de dimineaţă. 

— Parcă-i nebun vântul ăsta... Nu vezi nimic... Sună telefonul! 

După ce puse receptorul în furcă, inginerul reluă dialogul cu 
soţia: 

— Cine crezi că a fost la telefon? Dacă ghicești... 

— N-am idee cine putea fi. 

— Sora ta! Da, madam Calapodescu! 

— Cum? Sora mea?! Dar de trei ani n-am mai văzut-o! Ştii, de 
atunci, de când ne-am certat. O fi păţit ceva? 

— Dorește să-ţi facă o vizită, așa mi-a spus. Pa! Am plecat. 
Mă grăbesc, să nu întârzii la serviciu. 


Ceva mai târziu, când vremea se mai liniștise, soţia 
inginerului auzi soneria. În prag, sora sa, Virginia Calapodescu. 
După câteva cuvinte amabile, care consfințeau împăcarea dintre 
cele doua surori, doamna Calapodescu spuse deodată: 

— Dragă surioara, am venit să te invit la nuntă! 

— Nu mai spune! Felicitări, draga mea! Și... cu cine te 
casătorești? 

— Am găsit omul care-mi corespunde întru totul. Și tu mă știi 
doar cum sunt! Pretenţioasă și mofturoasa, foc! Calapodescu, 
săracul, îmi spunea, când era pe ducă: „Fată, așa-mi zicea, 
bădăran, ce vrei, ai s-o duci rău dacă mor eu. Din cauza luxului 
tău îmi dau sufletul acum! Să știi!”. Prostul, altceva n-avea să- 
mi spună nici atunci, pe patul de moarte... 

— Dar cine este? Cu ce se ocupă? 

— Pentru mine e suficient că e foarte manierat. Om subţire, 
funcţie importantă, bani... Necazul mare e că face mult teren. 
Este trimis în tot felul de delegaţii. Spunea într-o zi, sărmanul, 
că acolo unde sunt problemele cele mai grele pe el îl trimite 
directorul general... 

— Virginia, dacă vrei vino cu el pe la noi, să-l cunoască și 
Victor. 

— Desigur, cu mare plăcere. O să venim. Dar, vezi tu, Monico, 
nu prea găsim timp. Chiar astăzi a trebuit să plece în mare 
grabă la Arad... 

— Aoleo, mi-a dat cafeaua în foc! sări Monica, fugind spre 
bucătărie. 

Din ziua aceea, doamna Calapodescu venea deseori în casa 
colonelului inginer Victor Tudose, punând capăt pentru 
totdeauna discuţiilor și vrajbei ce se ivise între cele două surori. 


Pe masă zăceau zeci de hârtii acoperite cu formule. Inginerul 
se opri brusc din scris. 

— Da, își spuse el, cred că am ajuns unde trebuia... 

A doua zi, cum ajunse la birou, Tudose dădu telefon 
colonelului Encioiu: 

— Tovarășe colonel! Victorie! Am descoperit ecuaţia... și 
valoarea lui „R”... Am reluat formulele compozițiilor primare, ale 
celor de amestec la temperatura de 5600* și rezultatul ne 
confirmă ipoteza. 

— Veste bună. Tudose, veste bună! Cobor imediat să aflu 


amănunte. 

Dar nu mai avu vreme să coboare. În birou intră, cam 
încruntat, maiorul Gheorghiu, de la oficiul de cereri, reclamaţii și 
sesizări. 

— Am o problemă în legătură cu un subordonat al 
dumneavoastră, spuse el. O anonimă care se referă la 
activitatea inginerului Tudose. Niște lucruri destul de delicate... 

— Ce vorbeşti, Gheorghiule? Tocmai acum s-a găsit și 
anonimul ăsta? 

lritat, colonelul își puse ochelarii și, contrar obiceiului său, 
începu să citească cu glas tare: „Credeţi-mă că-mi vine foarte 
greu să spun unele lucruri despre un om care lucrează probabil 
într-un sector important. Dar adevărul este adevăr și trebuie 
cunoscut chiar dacă de atunci au trecut atâţia ani. Am lucrat în 
fabrica „Wolf”, ca muncitor. In acea perioadă se afla ca tânăr 
muncitor și Victor Tudose. Faţă de noi, el știa să se descurce. 
Făcea rost de bani și cunoștea o sumedenie de oameni din așa- 
zisa lume buna. De aceea avea posibilitatea să-și petreacă 
timpul prin fel de fel de localuri. Îmi amintesc că unul dintre 
prietenii săi, Tătaru, care de altfel a și fugit în străinătate, a fost 
amestecat într-o afacere necurată. Ani de zile a rămas neclară 
moartea muncitorului Romeo Negreanu. Dar unii muncitori 
șopteau că Tudose nu ar fi străin de acest lucru... Am scris toate 
acestea sub impulsul dorinţei de a se clarifica faptele, întrucât, 
întâlnindu-l mai zilele trecute pe stradă, m-am mirat văzându-l 
în uniformă de ofițer. Cele spuse de mine pot fi confirmate și 
de...” 

— Și dumneata ce crezi? întrebă colonelul când termină de 
citit. 

— Ce pot crede tovarășe colonel?!... Sesizarea trebuie 
verificată și apoi să vedem ce și cum... 

După plecarea maiorului, colonelul Encioiu oftă și ridică 
receptorul: 

— Tovarășe Ghibu, vino te rog până la mine. 

Locotenentul Ghibu, ofițerul de contrainformaţii, ascultă atent 
relatarea colonelului și-l rugă să-i lase sesizarea, pentru unele 
verificări... 


Maiorul losif Radulian, de la serviciul personal, reuși să 
stabilească că Victor Tudose lucrase la întreprinderea „Wolf” ca 


muncitor. Era un element disciplinat în producţie. În perioada 
cât a muncit acolo a fost într-adevăr asasinat un muncitor, dar 
nu se cunosc împrejurările, iar declaraţiile culese de la diverși 
oameni se contrazic. Din discuţiile cu Marius Ripan și Vasile 
Abrămuț, amintiţi în anonima, mai rezulta că Tudose s-a aflat în 
relaţii apropiate cu Gheorghe Tătaru. Se crede că acest Tătaru 
ar fi asasinul lui Negreanu, lucru de care, spuneau cei doi, n-ar fi 
fost străin nici Tudose... 

Peste câteva zile, locotenentul Ghibu se afla faţă în față cu 
câţiva dintre foștii colegi de muncă ai inginerului. Datele culese 
erau sumare și contradictorii. Prea puţini își aminteau de 
Tudose. 

— Eu nu l-am văzut pe acest Tudose în viața mea, declara 
muncitorul Ripan. Dar am auzit de la unul, în tren, care zicea că 
ar fi lucrat cu el și că nu-i tocmai ușă de biserică. Ar fi fost 
amestecat într-o crimă... 

— Cum arăta acest om? întrebă Ghibu. 

— După înfățișare arăta ca unul care se ocupase cu multe în 
viaţă. Dar, oricum, se vedea că-l cunoaște bine pe Tudose. Știa 
în amănunţime ce făcuse pe vremea când lucrase la „Wolf”, dar 
știa și cu ce se ocupă acum... 

A doua zi, Abrămuț și Ripan s-au prezentat la adresa indicată 
de Ghibu. Au fost poftiţi să ia loc, după care s-a trecut le 
reconstituirea portretului necunoscutului. 

— S-o luăm cu fruntea, s-a adresat specialistul lui Abrămuț. V- 
aș ruga să priviţi atent aceste „frunţi” din fotografii. Care se 
aseamănă cu cea a omului întâlnit în tren? 

După ce a privit mai atent, Abrămuț și-a dat cu părerea: 

— Vedeţi dumneavoastră, cred că între asta și asta ar fi de 
ales... 

— Cam așa, nu? spuse specialistul, indicând rapid o nouă 
frunte. 

— Da. Sa știți că așa arăta. Chiar așa, zise Abrămuț. Apoi, în 
același fel procedă cu ochii, cu nasul, cu bărbia... 

— Da, ăsta este, întări Abrămuț. 

Același „chip” și l-a ales și Ripan... 

A doua zi, locotenentul Ghibu se duse la locuinţa inginerului, 
unde discută pe îndelete cu soţia acestuia. Între altele, găsi 
prilejul să-i arate și fotografia cu portretul reconstituit. 

— Nu cumva cunoașteți sau ați întâlnit un om cu o asemenea 


înfățișare? 

— Precis că asta-i tot în legătură cu anonima, nu? spuse soția, 
puţin speriată. De când a aflat povestea cu scrisoarea aceea, 
soţul meu nu-și mai găsește liniștea... 

— Cum? se miră Ghibu. Dar cine i-a spus despre așa ceva? 

— Nu știu. Cred că e mai bine să-l întrebaţi personal... în ce 
mă privește, nu l-am văzut niciodată pe omul din fotografie. 

— Noi am vrut să-l menajăm, să nu-l distragem de la muncă 
pentru niște lucruri care... 

— Care sunt foarte grave, replică soţia. Cineva ne-a dat un 
telefon să-l prevină. Un fost coleg de muncă, din tinereţe, i-a 
spus că este bănuit de o crimă... 


— Da, eu sunt... Dar ce ai, Monica?... Ce s-a întâmplat? 

Niciun răspuns. O explozie de plâns și atât... 

— Liniștește-te, draga mea. Vin imediat să văd ce-i. 

Ajuns acasă, inginerul Tudose își găsi soția tot plângând. 

— Ce-ai păţit? 

— Imediat după ce-ai plecat, cineva a dat un telefon... Mi-a 
spus că trebuie să te ferești, că ești urmărit. 

— Nu pricep nimic. 

— Că cineva ar putea să-ți producă mari neplăceri... Că ești 
urmărit de câteva săptămâni... Zicea că dacă legea nu face 
dreptate, o să și-o facă singur... 

Soția tăcu. 

— Ce mârșăvie! spuse indignat inginerul. 

Doamna Calapodescu, care venise între timp în sufragerie, 
asculta în tăcere discuţia. 

— Lasă, dragă cumnate, spuse ca într-un târziu, mulţi nebuni 
sunt pe lumea asta. Vezi-ţi liniștit de treburi... 


Într-o dimineaţă, când de-abia ajunsese la serviciu, inginerul a 
fost chemat de colonelul Encioiu. 

— Draga Tudose, de mâine pleci cu soţia la odihnă. 

— Bine, dar... încercă Tudose să protesteze. 

— Știu, știu, zâmbi colonelul. Nu erai planificat luna asta, nu 
ești pregătit... Totuși trebuie. Între timp, laboratorul continuă 
experienţele. Te-aș ruga ca pe timpul concediului să lași totul la 
o parte... Odihnește-te! Treci pe la Ghibu că are să-ți spună 
ceva. |ţi doresc concediu plăcut și multă liniște... 


— Tovarășe inginer, îi spuse Ghibu la plecare, v-aș ruga să mă 
ascultați câteva minute. În timpul concediului va trebui să ne 
ajutaţi Aveţi aici două scrisori. Una o trimiteţi cum ajungeţi, iar 
pe cealaltă o expediaţi peste o săptămână, pe aceeași adresă. 
Bineînțeles că trebuie să fie copiate pentru a avea scrisul 
dumneavoastră și al soţiei... 


Pentru că prima scrisoare nu a avut prea mare importanţă, 
reținem atenţia cititorului în legătură cu conţinutul celei de-a 
doua, pe care Monica Tudose a expediat-o la adresa stabilită de 
Ghibu. lată ce cuprindea ea: „Draga mea, trec prin cele mai 
cumplite momente, soțul meu a decedat ieri seară, în urma unui 
accident grav de mașină”... 

— Pe cine caută doamna? întrebă Ghibu, care deschise, la 
insistența soneriei, ușa apartamentului. 

— Am primit o scrisoare precum că... 

— Și v-aţi grăbit, nu? Vă rugăm să luaţi loc. Vă rugăm, de 
asemenea, să puneţi pe masă obiectele străine aflate asupra 
dumneavoastră. 

— Ce înseamnă asta? Unde mă aflu? Doar aici locuiește sora 
mea... 

— Puneţi broșa aceea pe masă, insistă Ghibu. Vasăzică 
Cristea, sau Tușchi, cum îl alintaţi, a reușit să vă instruiască 
destul de bine... Magnetofonul unde e? În brățara sau în ceas? 

Privind speriată, musafira încercă să se apere printr-o 
întrebare: 

— Dar sora mea unde e? Am auzit de accidentul acela... 

— Cristea unde a rămas? întrebă ofiţerul. 

— A plecat cu ceva treabă la Timișoara. 

— Când? 

— Azi, pe la ora șase... 

— În afară de magnetofonul ascuns în breșă, mai aveţi ceva? 
câţi bani v-au lăsat? Treizeci. 

— N... nimic, spuse femeia. Doar niște bani. Mi i-a dat pentru 
o haină de blană... 

— În schimbul unor mici servicii, nu-i așa? completă Ghibu. 
Atunci de ce v-a mai trimis aici? Că doar vă plătise pentru ce-aţi 


făcut până acum... 
—...? 


— Avea nevoie de „probe” la faţa locului acest Cristea, pentru 
a-și convinge șefii? 

— Nu știu. Nu mă pricep la așa ceva. 

— Și când trebuia sa înapoiaţi „aparatura”? 

— Aveam o adresă unde s-o expediez... 

— De ce aţi făcut asta? 

— Aveam nevoie de bani, spuse cu francheţe femeia. 

— Dar nu v-aţi gândit că vă compromiteţi sora? 

— Puțin îmi pasă. Toată viața a avut tot ce și-a dorit. Pe când 
eu... 


— Care a fost scopul venirii dumitale în ţară, domnule Tătaru? 
îl întrebă ofiţerul Ghibu pe musafirul ce-i fusese adus, a doua zi, 
în birou. 

— Mă scuzaţi. Eu mă numesc Cristea, Liviu Cristea! 

— Să-ţi spunem noi cine ești? Gheorghe Tătaru, plecat din 
tară în 1947... Bătăușul renumit din fabrica „Wolf”, care a 
participat, de altfel, și la rebeliunea cămășilor verzi... Profitând 
de faptul că ai lucrat împreună cu inginerul Tudose, om de 
valoare pentru știința românească, serviciul de spionaj în slujba 
căruia te afli s-a gândit să treacă la compromiterea lui. Cum ai 
procedat, e clar: o anonimă, fotografii compromiţătoare, zvonuri 
sugerate unor oameni ca Ripan și Abrămuț, cum că inginerul ar 
purta vina morţii muncitorului Romeo Negreanu... 

— Îmi pare rău de ce i s-a întâmplat inginerului Tudose. Să 
știți că nu-i vina mea că a avut accidentul acela. Păcat, era 
tânăr, spuse Tătaru, alias Cristea, compătimitor. 

— Fleacuri, domnule Tătaru. Totul a fost numai o înscenare. 
Doamna Calapodescu, căreia i-ai dat destui bani ca să 
urmărească efectul acţiunilor dumitale, reușise să procure 
„argumente” concrete despre moartea inginerului... Dar întrucât 
noi ne-am răzgândit, știți că moartea nu a mai avut loc? 

— Cum, Tudose trăiește? 

— Sigur că da. De fapt dumneata ai fost folosit ca „momeală” 
de serviciul de spionaj, fiindcă câţiva „ași” urmăreau cu totul 
altă problemă... 

— Deci, cunoașteţi tot. Înseamnă că „Acţiunea Furtuna” s-a 
terminat... 

— Pentru dumneata s-a terminat, dar pentru prietenii 
dumitale abia acum începe. Poate va fi... uragan. 


Pentru inginerul Tudose lucrurile intraseră pe făgașul normal. 
Își reluase activitatea; muncea cu atâta plăcere ca și cum nimic 
nu s-ar fi întâmplat. Încercările de laborator confirmau pe deplin 
calculele inginerului. Se lucra cu febrilitate. Dar finalizarea se 
prelungea, din cauză că una din instalaţiile de încercare nu 
funcţiona la parametrii prevăzuţi. lată de ce zile și nopţi, aplecat 
asupra formulelor, inginerul Tudose încerca să găsească alte 
soluţii tehnice. 

„Intr-una din zile, inginerul primi vizita unui individ pe care 
nu-și amintea să-l mai fi văzut vreodată. 

— Nu vă mai aduceți aminte de mine, tovarășe inginer? Sunt 
Zăvoianu, inginerul Aron Zăvoianu... _ 

— Mda... cred că da, spuse inginerul Tudose, puţin distrat. „In 
fond, gândi el, zilnic întâlnesc atâţia oameni...” 

— Cu doi ani în urmă v-am prezentat un manuscris, lucrarea: 
„Noi relaţii în structurile izomerice ale gazului D. La temperaturi 
care tind către zero absolut”. Spre bucuria și mândria mea, ea a 
fost foarte mult apreciată de specialiști. Sincer să fiu, fără 
ajutorul dumneavoastră n-aș fi putut face mare lucru. Vă mai 
amintiţi, cred, că ajunsesem în acel punct mort de unde puteam 
porni și pe calea bună, dar și pe una lăturalnică... 

Într-adevăr, acum inginerul își aminti de acest tânăr 
cercetător, dornic de afirmare în lumea științei. 

— Și acum cu ce pot să vă fiu de folos, tovarășe Zăvoianu? 

Musafirul fu scutit să răspundă la această întrebare, fiindcă 
tocmai atunci Monica Tudose întredeschise puţin ușa sufrageriei 
și întrebă: 

— Să-ţi fac o cafea? 

— Pregătește două, răspunse soțul. Astăzi avem un musafir. 

Curioasă din fire, doamna Tudose veni să vadă cine i-a călcat 
pragul. Când dădu cu ochii cu musafirul spuse bucuroasă: 

— Dumneavoastră eraţi? Ce mai faceți, domnule Zăvoianu? 

— Ce să fac stimată doamnă, cu munca... 

— Nu v-am mai văzut de mult. 

— Serviciul, știți? Tot felul de preocupări... 

— Înţeleg. Mă duc să fac cafeaua. 

Soţia inginerului ieși. În urma ei, Zăvoianu reluă discuţia: 

— Deși mi-a fost apreciată lucrarea, totuși a trebuit să bat la 
multe uși... Am umblat cu rezultatul cercetărilor mele pe la 
diferite institute, dar nimeni nu mă băga în seamă. Unii mi-au 


spus-o franc că, deocamdată, nu se poate realiza... 

— Se mai întâmplă și așa, din păcate. Dar oricum, până la 
urmă reușești, dacă ești ferm hotărât să... 

Musafirul îl asculta cu acea nerăbdare specifică omului care 
de-abia aşteptă să termine odată cu vorbele de circumstanţă. 
Găsi momentul prielnic să intervină. 

— Domnule inginer, de câţiva ani, după cum aţi aflat și din 
manuscrisul pe care vi l-am prezentat, noi abordăm teme din 
domenii asemănătoare... în prezent mă ocup cu modificarea 
unor structuri moleculare la o categorie de benzenuri... 

— Confirmarea acestei preocupări ar însemna în final, spuse 
pe un ton glumeţ inginerul Tudose, un nou combustibil care, 
bănuiesc, ar avea o gamă largă de întrebuinţări... 

— Și dumneavoastră aţi abordat o asemenea tematică în 
planul de cercetări! Cât vă plătește instituția, domnule inginer? 
Că doar este știut că noul combustibil va fi folosit în primul rând 
în domeniul militar... 

— Nu înţeleg, spuse inginerul. 

— Vreau să spun, merită osteneala? 

— Pentru mine, ca om al acestui pământ, important este să- 
mi văd visul împlinit. Satisfacţia morală că poţi să-ţi ajuţi ţara 
contează în primul rând. 

— Din păcate, domnule inginer, ăsta-i un fel de a gândi 
romantic, idealist aș zice. 

— Nu prea pricep unde vrei să ajungi. 

— Nu pricepeţi! zâmbi oaspetele. Cred că vă interesează să 
aflaţi de ce am venit, nu? Insă vă cer de la bun început o 
discreţie totală, pentru că altfel mă puneţi în situaţia neplăcută 
de a nu mai vedea lumina soarelui câţiva ani... întrucât, așa 
cum v-am spus, nici în ţară nu m-am împăcat cu „mai marii” de 
la institut, am transmis lucrarea printr-un om de încredere unui 
concern străin, interesat să achiziţioneze asemenea idei. Pot să 
spun că acest lucru mi-a adus un câștig destul de... 

— Dar cum v-a putut trece prin minte asemenea lucru? Pentru 
ideea dumitale, pentru lucrare, merita să te baţi cu oricine, dar 
în niciun caz nu trebuia s-o înstrăinezi. Gestul dumitale este o... 

— Am venit la dumneavoastră, domnule inginer, nu ca să-mi 
calificaţi fapta dacă e bună sau rea, spuse Zăvoianu pe un ton 
de om jignit. Așa cum bine știți, m-aţi ajutat la timpul potrivit, 
iar concluziile mele au conţinut și o parte din ideile 


dumneavoastră. Acest fapt m-a îndemnat să fiu astăzi aici. Pe 
scurt, am venit să vă dau partea ce vi se cuvine. 

— N-ai găsit omul care să se murdărească cu asemenea 
afaceri. Și nu știu ce mă oprește să te iau de guler și să te dau 
afară. 

— Calmaţi-vă, domnule inginer. Mai întâi că nu-i o afacere 
necinstită. Am specificat de la început ce parte din lucrare vă 
aparţine. Acest lucru a făcut ca reprezentanţii firmei respective 
să vă stabilească cuantumul de beneficii. Zilele astea urmează 
chiar să primiţi banii. Și-acum, ca să fim sinceri, nu vad ce vă 
deranjează?! Doar e vorba de ideile și munca dumneavoastră! In 
ultimă instanţă nu depinde de mine dacă acești bani vor ajunge 
sau nu în posesia dumneavoastră, spuse tare Zăvoianu, mai 
mult din dorinţa de a fi auzit de soţia inginerului. Puteţi să-i 
primiţi sau nu. Pentru mine i totuna! Numai că o asemenea 
sumă nu-i de neglijat... 

După plecarea lui Zăvoianu, inginerul povesti totul soţiei sale. 

— De ce te frămânțţi atâta? spuse ca voioasă. la banii și basta! 
Am văzut ieri cu madam Soare o frumusețe de mobilă. Un salon 
stil, cum mi-am visat de mult... 

— Nu pot face niciodată așa ceva! Mi-ar tremura mâna să 
semnez... 

— Lasă că semnez eu. Dacă o fi ceva, dai vina pe mine. Mai 
deșteaptă-te și tu!... În fond e muncă cinstită. Sunt ideile tale; 
nu bagi nimănui mâna în buzunar... 

— Se vede, replică inginerul Tudose, că te-ai molipsit, în 
privinţa banilor, de la madam Calapodescu. 

— Te rog să nu mă jigneşti și să nu mă compari cu ea, 
protestă Monica furioasă. Dacă te învăţ cum e bine te superi, 
nu? Crezi c-o să se mai ivească, vreodată, o asemenea ocazie? 

Soneria de la intrare le întrerupse discuția. 

— Poftiţi! Intraţi, domnule Zăvoianu... 

Zăvoianu intră grăbit în sufragerie, unde inginerul încerca să- 
și limpezească gândurile. 

— Domnule inginer, reprezentantul concernului despre care v- 
am vorbit a venit. Ne așteaptă la hotel. V-aș ruga să mergeţi cu 
mine, să... 

— Cum crezi dumneata că am să pot face așa ceva? Nu-mi 
rămâne decât să te dau pe mâna miliției. Eşti un escroc. A 
cheltuit statul o mulțime de bani cu dumneata pentru ca bruma 


de minte pe care ai agonisit-o să ţi-o vinzi pe tarabă?! 

— Domnule inginer, nu-i nimeni stăpân pe munca mea, pe a 
noastră vreau să spun, explică Zăvoianu. 

— Te rog să ieși din casa mea. lar eu o să anunţ miliția. 

— Domnule inginer, spuse calm Zăvoianu, n-o să aveţi 
curajul... 

Inginerul Tudose se îndreptă hotărât spre telefon. 

— Stati, strigă Zăvoianu. Înainte de a ridica receptorul 
ascultaţi-mă câteva clipe. De fapt eu nu sunt cel pe care-l 
credeți... 

Tudose rămase cu receptorul în mână. Monica aștepta 
speriată. Tăcerea se prelungea. 

— Într-adevăr, eu sunt originar din România, dar în prezent 
locuiesc departe... Noi cunoaștem mai de mult preocupările 
dumneavoastră în probleme de... 

— Care noi? întrebă Tudose aspru. 

— Firma pe care o reprezint. Vă rog să mă ascultați. Acum trei 
ani, când am trecut pragul casei dumneavoastră, venisem de 
fapt cu misiunea să aflu o serie de date ce interesau trustul 
nostru. Faptul că v-am arătat câteva decupaje din reviste și un 
titlu pompos de cercetare a fost suficient ca să-mi puneţi la 
dispoziție ce mă interesa... Astfel aţi ajutat să progreseze 
cercetările laboratoarelor trustului nostru... lată pentru ce șefii 
mei au hotărât să vă răsplătească în mod onorabil... 

— Cum? Eu v-am ajutat să... progresaţi? 

— Întocmai! Nu vă vine a crede? Am la mine banda de 
magnetofon care a înregistrat informaţiile... 

— Cu alte cuvinte... 

— Exact ce  gândiţi!... Pe baza celor furnizate de 
dumneavoastră, grupul de cercetare al trustului, e drept că 
după o muncă asidua, a ajuns la rezultate pozitive... 

— Ai procedat ca un şarlatan, înșelându-mi buna-credinţă! 

— V-aș propune, continuă Zăvoianu, să dovediţi mai multă 
înţelegere. Nicio autoritate nu poate să mă reţină pe motiv că 
am consultat un om de știință într-o problemă oarecare, iar ela 
avut amabilitatea să... În sfârșit, delegatul nostru vă stă la 
dispoziție. Mâine revin cu un telefon. 


— la banii și vezi-ţi mai departe de treabă, spuse soţia, în 
timp ce inginerul se plimba îngândurat prin cameră. La urma 


urmei au procedat destul de cavalerește. Și-au făcut interesul, 
acum plătesc onorabil! În fond, ce crimă ai făcut? Ai dat o 
consultație la o problemă și cu asta... 

— Așa mi-e dat, să nu fiu liniștit. Mai lunile trecute cu soră-ta, 
atâta zbucium, acum... 

— Lasă, dragă, acum e cu totul altceva... 


— A trecut o zi, domnule inginer. Delegatul nu poate aștepta 


până la anul. 

— Bine, dar... 

— Prefer să nu discutăm prin telefon. Vă așteptăm la parcul 
C... la intrarea dinspre bulevard. Luaţi o servietă cu 
dumneavoastră! 


Inginerul se duse la întâlnire conform înțelegerii. „Delegatul”, 
un bărbat brunet, cu înfățișare de excursionist, îi întinse un 
pachet cu bancnote. 

— Discreţie totală, spuse Zăvoianu. Nici măcar nu vă cerem o 
chitanţă. 


Vreo săptămână mai târziu, inginerul Tudose primi un 
pachețel în care se aflau câteva fotografii, făcute pe când 
primea banii de la reprezentantul concernului, și o bandă de 
magnetofon. 

— Poftim, dacă m-am luat după sfatul tău! îi spuse Tudose 
soţiei sale, pregătind magnetofonul. Priveşte și ascultă! 

Banda începu să se deruleze încet. O melodie de muzică 
ușoară... propriul său glas când acceptase să se întâlnească, 
pentru a primi banii... apoi un avertisment: „Domnule inginer, 
vă daţi seama ce s-ar întâmpla dacă am da securităţii al doilea 
exemplar din ce v-am trimis? Daţi-ne formula recentei 
combinaţii R...” 


— Alo! 

— Domnule inginer, mă faceţi să aștept cam mult. Mâine e 
ultima zi. Dacă până la ora douăsprezece nu-mi daţi răspunsul, 
la douăsprezece și un sfert expediez fotografiile. 

Câteva clipe de tăcere. Inginerul păru că reflectează. 
Interlocutorul său, la celălalt capăt al firului, aștepta. 

— Bine, spuse Tudose în sfârșit. Mâine vă dau ce mi-aţi cerut. 
Unde vă găsesc? 


— Tot acolo. Am toată încrederea că ne vom înțelege. Vă 
aștept la ora... unsprezece, să zicem. 
— Voi fi punctual, spuse inginerul și închise telefonul. 


întrevederea nu se prelungi prea mult. Dornic parcă să scape 
de povară, inginerul îi înmână lui Zăvoianu plicul cu formula 
cerută. Acesta zâmbi curtenitor și puse plicul în buzunarul de la 
piept al hainei. Din faţă, pe alee, veneau doi tineri în pas domol. 
Zăvoianu se întoarse spre ieșirea parcului. Acolo însă îi tăie 
drumul locotenentul Ghibu. 

— Vă rog să mă urmaţi, spuse locotenentul. Nu vă dați în 
spectacol. N-ar folosi la nimic. 


— De fapt cine sunteţi, domnule Zăvoianu? întrebă Ghibu. 

— Mă numesc Honorius Clusse, domnule anchetator. 

— Aţi putea să ne spuneţi ce aţi urmărit prin planul 
„Furtuna”? a continuat anchetatorul. 

— De aproximativ patru-cinci ani, după apariţia într-o revistă 
românească a unui articol, nesemnificativ pentru un 
nespecialist, al inginerului Tudose, „centrul” a sesizat că este 
vorba de ceva foarte important. De atunci am venit în fiecare an 
în ţara dumneavoastră ca turist. De fapt, fiind originar din 
România, am reușit să pun planul în aplicare. În primul an l-am 
studiat pe inginer. Am aflat destule lucruri. Și despre prieteni, și 
despre rude, inclusiv despre madam Calapodescu. Al doilea an 
m-am dus la el cu o lucrare de cercetare științifică... Mai departe 
știți cum a fost. Așa a fost de entuziasmat când a aflat că mă 
ocup de studierea acelorași probleme, încât mi-a spus o serie de 
lucruri care se puteau întoarce împotriva lui. l-am oferit câteva 
mici atenţii, pe care le-a și primit, spre marea satisfacţie a 
soţiei, care, de altfel, urmărește cu orice preț luxul. 

— Dar cu Tătaru ce-aţi urmărit? 

— Două lucruri: să-l facem pe inginer să se creadă 
compromis, iar pe dumneavoastră să vă inducem în eroare în 
legătură cu adevărata noastră intenţie... 


A fost o eroare 


După ce își așeză lucrurile meticulos, fără grabă, în camera 
ce-i fusese repartizată în hotelul „Santa-Maria” dintr-un mare 


oraș occidental, Stoian Voicu se îndreptă către fereastră. Privi în 
jos câteva clipe. La zeci de metri dedesubt, strada îi oferea o 
priveliște neliniștitoare, cu vuietul nelămurit al motoarelor, cu 
fumul albăstrui care plana aproape nemișcat între zidurile 
blocurilor. „Va trebui să mă adaptez, își spuse. Și să fiu cu ochii- 
n patru...” Da, așa-i spusese și directorul general în ajunul 
plecării. Acolo, în cabinetul elegant, cu jaluzelele pe jumătate 
coborâte care filtrau lumina dură a soarelui de iunie, i se păruse 
exagerată recomandarea directorului general. Doar mai fusese 
în străinătate și de fiecare dată se întorsese cu conștiința 
datoriei împlinite; nici cel mai mic incident nu-i tulburase 
liniștea... 

Tresări. Soneria telefonului venea să-i întrerupă brutal 
gândurile. 

— Alo! 

— Camera 2121, se auzi o voce caldă. Sunteţi căutat. 

— Cine mă caută? întrebă Stoian. 

Pauză câteva clipe. Apoi o voce de bărbat, fermă dar plăcută: 

— Domnule Stoian, sunt Stuparu, un compatriot al 
dumneavoastră. Aș vrea să vă văd pentru câteva minute, dacă 
se poate. 

Stătu pe gânduri câteva clipe. Işi revizui memoria, dar nu-și 
amintea de acest nume. 

— Dar nu vă cunosc, domnule. De fapt ce doriţi de la mine? 

— Să vă întreb ce mai e prin ţară, i se răspunse. 

— Bine... Cobor peste zece minute. Ne vedem în hol. 

După zece minute, Stoian se afla în faţa vizitatorului. Nu-l mai 
văzuse în viața lui. Era un om la 50 de ani, modest îmbrăcat. 
Vorbea rar, poticnindu-și limba când pronunţa pe „r”. 

„Să-l studiez un pic” gândi Voicu Stoian în timp ce se 
îndreptau către un colț retras, în preajma unei uriașe plante 
exotice. 

— Cum de ați știut că sunt aici? îl întrebă Stoian așezându-se 
într-un fotoliu. Sunt puţin nedumerit... 

— Foarte simplu. Nostalgia, dorul de ţară te învaţă multe. Am 
rugat-o pe recepţioneră să mă sune când vine vreun român aici. 
De fiecare dată ard de nerăbdare să discut cu un compatriot, să 
retrăiesc atmosfera din patrie, să vorbesc limba părinţilor mei... 

— Dar de ce nu faceţi o călătorie în România? Sau nu vă 
permit mijloacele? 


— A, nu, nu-i vorba de asta. Am bani, am mașină, tot ce 
poftesc. Însă m-a potcovit Dumnezeu cu o nevastă... e foc! Îi e 
teamă că rămân acolo. Am încercat s-o lămuresc... zadarnic. 

— Dar ce, la dumneavoastră cântă găina? întrebă Stoian în 
glumă. ` 

Stuparu ezită o clipă înainte de a răspunde. Işi aprinse o 
țigară, se gândi, parcă formulându-și o frază cât mai 
convingătoare. 

— E o poveste întreagă, spuse. Depind de ea. Când ne-am 
căsătorit, aveam numai hainele de pe mine. M-a ajutat, am 
înjghebat o mică afacere... Trebuia să-mi fac un rost. Știţi, 
domnule, la anumite cotituri ale istoriei mulţi oameni fac un pas 
greșit. Așa am făcut și cu. Acum degeaba regret. 

Într-un anume moment, prin 1946-1948, n-am fost în stare 
să-mi ţin echilibrul și am căzut acolo unde nu trebuia. Acum e 
prea târziu să mai... în anii de după război mi s-au imputat unele 
fapte pe care le-aș fi făcut la îndemnul și sub oblăduirea altora. 
Dacă aș fi fost curajos, aș fi demonstrat că nu-s de vină și aș fi 
stat în ţara mea. Dar am dat bir cu fugiţii... am ajuns aici la 
această femeie și m-am ascuns în fustele ei. Când mă usuc 
tânjind după pământul ţării și încerc să evadez, imediat mă 
pune la punct. Din cauza asta sunt nevoit să mă consolez cu 
câte un foculeț de surcele care trece repede. 

— Adică cum? făcu Stoian mirat. 

— Așa: și dumneavoastră și alţii care vin din ţară aprindeţi în 
sufletul meu câte un foculeţ la care sunt nevoit să mă încălzesc. 


După câteva zile, Voicu Stoian, întors de la treburi din oraș, se 
opri la recepţie să-și ia cheia, dar recepţionera îi spuse cam 
speriată că 2121 nu se găsea la locul ei. Voicu era pe punctul să 
se înfurie, când cineva îi atinse umărul. Se întoarse brusc: era 
Stuparu, zâmbitor și respectuos. 

— Scuzele mele, domnule inginer... Eu sunt de vină. Am spus 
doamnei să pună cheia în altă parte, ca să-și amintească de 
mine când veniţi. 

— Dar de ce, domnule Stuparu? 

— Vroiam așa, să mai stăm de vorba. Și să vă fac o invitaţie, 
pentru diseară. Vă rog să nu mă refuzați... 


Seara târziu, întorcându-se de la locuinţa lui Stuparu, 


inginerul își aminti cu plăcere momentele petrecerii; mereu îi 
veneau în minte gesturile afectuoase cu care-l înconjurase 
doamna Stuparu. Își aminti mai ales cuvintele ci, pe când îl 
conducea la ușă: 

— Mi-ar face plăcere să vă mai văd... 


Timpul se scurgea repede. Voicu Stoian era antrenat în tot 
felul de probleme, reclamate de misiunea pentru care venise, și 
nu prea avea când să se gândească la noii săi prieteni. Dar ei se 
gândeau la el; într-una din seri, Stuparu îi telefonă impacientat: 

— Domnule inginer, văd că m-aţi neglijat fără să cunosc 
motivele. Tăcerea dumneavoastră mă neliniștește, îmi fac tot 
felul de gânduri, n-am fost poate o gazdă bună sau... 

— Da de unde, domnule Stuparu. Am o mulțime de treburi 
care-mi ocupă tot timpul. Am încercat de vreo două ori însă nu 
v-am găsit acasă. 

— Soţia mea îmi reproșează mie că nu sunt destul de atent... 
Dar să lăsăm asta. Peste două zile facem o plimbare cu mașina. 
Am reținut ca vă pasionează excursiile. Ce spuneţi? 

— E o idee grozavă, spuse Stoian bucuros. 


Mașina, un Mercedes, mergea cu peste 120 la oră pe una din 
șoselele ce duceau într-un peisaj pitoresc, străjuit de crestele 
unor munţi ce crestau cu zigzaguri orizontul. Deodată un 
zgomot neobișnuit le atrase atenţia. De undeva, dinspre apus, 
un grup de avioane de luptă țâșni în înalturi, trecu cu vuiet pe 
deasupra șoselei și dispăru într-o clipită. 

— Raiul pe pământ ar fi, dacă omenirea ar renunţa la jucăriile 
astea distrugătoare, spuse Stuparu, lungind foarte mult pe „r” 
din ultimul cuvânt. 

— Da! Așa este, răspunse Voicu. 

— Dacă aș avea o putere, aș desfiinţa tot ce este destinat să 
răpească omului liniștea, certitudinea vieţii, momentele de 
desfătare, care cel mai adesea sunt reduse la proporţiile unor 
clipe. Viaţa asta-i atât de scurtă... De aceea dramul de minte pe 
care-l are bietul om ar trebui să-l pună în slujba propriei fericiri... 
Ei, dar ce înseamnă asta? Și Stuparu frână brusc. 

În fața autoturismului, doi polițiști în uniformă, cu căști de 
motociclist, le cerură actele. Privind pașaportul lui Stoian Voicu, 
unul din polițiști făcu o mină foarte mirată. Apoi, cu o încetineală 


de melc, își notă diverse date din pașaport, Oprindu-se ca să-i 
arunce câte o privire lui Voicu. 

— Dar ce s-a întâmplat? întrebă Stuparu furios. 

— Aţi intrat într-o zonă interzisă, spuse polițistul. 

— N-am văzut niciun semn de interdicţie. 

— Aparatele de fotografiat sau filmat, vă rugăm! ceru 
polițistul. Altfel suntem nevoiţi să... 

— În primul rând nici nu avem aparate. În al doilea rând, vă 
repet: n-am văzut niciun semn de interdicţie. 

— Există, dar nu le-aţi văzut... și probabil aveţi interes să nu 
le vedeţi, spuse polițistul pe un ton destul de aspru. 

— Mi-e teamă de încurcături, domnule Stuparu, spuse Voicu. 
M-aţi invitat la o plimbare. N-aveam de unde să cunosc 
itinerarul, așa că nu am nicio răspundere... 

— Nu vă temeţi, domnule, se poate? Voi lua asupra mea totul, 
absolut totul. Vă cer scuze pentru acest incident. 

Primind în cele din urmă permisiunea să plece, Stuparu 
întoarse mașina într-o manieră de as al volanului, înjurând 
printre dinţi. Cu toate insistențele soţiei, care-i cerea să se 
calmeze, el rămase posomorât tot restul drumului. După vreo 
oră opriră la un restaurant situat într-o regiune frumoasă. 

— Să bem și să uitam de necazuri, făcu Stuparu înveselindu- 
se brusc. 

— Dar dumneavoastră, la volan... protestă timid Voicu, 
temându-se de alte complicaţii. 

— Nicio grijă, la întoarcere o să conducă soţia. Ea bea mai 
puţin. Și oricum, femeile nu prea sunt vizate de agenţii de 
circulaţie. 

— Da, da, desigur! spuse Voicu încet mustrându-se pentru că 
acceptase cu ușurință călătoria. 

„Urma alege”, gândi inginerul, în timp ce se uita la o femeie 
de la alta masă care-l urmărea cu privirea. Stuparu îl surprinse 
și-i spuse zâmbind: 

— Dragul meu prieten, pot să-ţi fac cunoștință cu această 
crizantemă, dacă-ţi face plăcere... Dar știu că ești moralist 
desăvârșit. Ce zici? 

După câteva minute, prin tactul și bunăvoința lui Stuparu, 
tânăra era la masa lor... 


Într-o seară, în timp ce Stoian Voicu se afla împreuna cu 


Stuparu în holul hotelului, se apropie de ei un bărbat slab, cu o 
față osoasă, cu ochii de un mobilism exagerat. Insul era 
impecabil îmbrăcat, în vorbe și gesturi păstra un aer distins, 
politicos și curtenitor. Văzându-l, Stuparu se ridică și-l salută cu 
respect. 

— Doar printr-o întâmplare am aflat că sunteţi aici, domnule 
Stuparu. Sunteţi ocupat tare? 

— Nu, domnule. Daţi-mi voie să vă prezint pe compatriotul 
meu Voicu Stoian, inginer specialist în construcții de mașini... 

— Deosebit de încântat, spuse omul cu afectare. Dacă n-aveţi 
nimic împotriva, să mergem într-un loc mai potrivit ca să stăm 
de vorbă. 


Stoian se întoarse la hotel seara târziu. Pășind gânditor către 
ușa liftului, el își făcu socoteala: „Dacă este în folosul ţării, de ce 
nu?” Doar n-o să divulg secrete, ci o să prezint insului câteva 
consideraţii de ordin general în legătură cu dezvoltarea țarii. 

Își aminti frazele meșteșugit aduse ale lui Foly: 

— Stimate domn, sunteți un bun român și doriţi ca ceea ce 
face astăzi ţara dumneavoastră să fie cunoscut de toată lumea. 
Cu România astăzi se petrece un miracol. De la o ţară slabă, 
subdezvoltată, a ajuns să se înfrunte cu cele mai evoluate state 
industriale. Acest lucru a stârnit și în lumea științei semne de 
întrebare. Se fac cercetări, studii, analize, pe baza cărora s-au 
emis ipoteze... Care să fie cauza? Adevărata cauză. Am citit 
supozițiile emise de diverși cercetători. Mulţi sunt departe de 
adevăr. Ambiţia mea e să duc lucrurile până la capăt. Lucrez la 
un studiu amplu despre dezvoltarea României. Am adunat un 
material documentar imens, dar prefer să stau de vorbă și cu 
oamenii. Vă solicit deci sprijinul... 

— Dar eu nu am timp și nici nu sunt pregătit... 

— N-am abuzat și nu voi abuza niciodată de răbdarea și 
bunăvoința cuiva. Am doar câteva întrebări la care v-aș ruga să- 
mi răspundeţi. O faceţi, repet, o faceţi pentru binele ţării 
dumneavoastră. 


Întâlnirea următoare avu loc acasă la Foly. Un birou mic și 
drăguţ, mobilat modern, cu o bibliotecă în care predominau 
lucrări de economie și geografic. Printre ele multe cărți 
românești. 


— Cele ce-mi spuneți le găsesc în publicaţiile românești care 
ne parvin, spuse el cu un zâmbet politicos. Or, vă daţi seama că 
nu-mi pot permite, ca om de știință, sa prezint numai ceea ce 
este cunoscut. Aș dori date noi, proaspete și complete. Vă rog 
să-mi spuneți care sunt cele mai moderne fabrici din ţară din 
domeniul pe care-l slujiţi. M-ar interesa îndeosebi capacităţile de 
producţie finită, care sunt parametrii produselor, construcțiile de 
perspectivă... 

Fără să se abată de la datele ce fuseseră publicate în presă, 
Stoian îi dădu lui Foly numeroase amănunte. Acesta își notă cu 
febrilitate într-un bloc notes tot ce i se spunea, apoi ridică 
fruntea osoasă și bombată, cu un aer satisfăcut: 

— Domnule Stoian, eu sunt, prin construcţie, unul care urăște 
de moarte fanatismul și violenţa. Totuși nu pot să trec peste 
probleme care se înscriu firesc într-un anumit context social. 
Vreau să spun că ambiția urcușului pe cele mai înalte 
coordonate ale dezvoltării este însoţită de o alta, pentru a apăra 
valorile ce se realizează... Vă rog să priviţi (și Foly desfășură o 
hartă a României pe care erau făcute diferite însemnări) și să-mi 
spuneţi dacă obiectivele militare notate aici există într-adevăr. 

— Domnule, cred că-i o confuzie! De unde vreţi să știu eu? 

— Bine, dar este vorba de apărarea ţării dumneavoastră. Sunt 
date culese din presă. Ele nu constituie un secret. Tot ce vă rog 
este să confirmaţi exactitatea lor. 

— N-aș vrea să vă dezamăgesc, spuse politicos inginerul. Dar 
vă spun sincer că nu sunt la curent cu problemele militare N-am 
avut tangenţă cu acest domeniu. V-aș sfătui să cereți oficial 
datele care vă interesează. 

— Da, da, e o idee bună, spuse Foly crispat. Mă voi adresa 
ambasadei. 


Într-o seară, Voicu Stoian cina la restaurantul de la parterul 
hotelului. Ridicând privirea, o zări pe fata cunoscută la 
restaurant în timpul excursiei cu Stuparu. Fata se apropie de 
masa lui și inginerul o invită să ia loc. 

— Bună seara, spuse ea. Ce bucurie să vă revăd! 

— Bucuria mea e și mai mare, spuse inginerul. Ce coincidență 
plăcută să ne regăsim aici! 

— De fapt nu e o coincidenta, spuse fata cu îndrăzneală. M- 
am interesat la prietenii mei, familia Stuparu, unde vă pot găsi. 


— Cum, îi cunoșteai dinainte? întrebă inginerul surprins. 
— Da. Am uitat să-ți spun atunci, în seara aceea. De ce mă 
priveşti așa bănuitor? 


Următoarea întâlnire cu Stuparu se desfășură într-o atmosferă 
destul de încordată. Inginerul devenise deodată circumspect. 
Nu-i plăcuse întâlnirea „întâmplătoare” cu fata la restaurantul 
rustic și o legă de incidentul cu polițiștii. Pe urmă curiozitatea 
excesivă a domnului Foly... 

— Domnul Foly vrea să vă întâlnească, spuse Stuparu. l-aţi 
făcut o impresie excelentă. Spunea că sunteţi pe cale să vă 
înțelegeţi. M-aș bucura, sincer vorbind. Un asemenea serviciu 
adus ţării noastre... 

— Care este țara dumneavoastră, domnule Stuparu? 

— Țara mea e România, domnule Stoian. Chiar dacă în clipa 
de faţă... Eu nu sunt apatrid. Patria este una singură, oricum ai 
lua-o. 

— Și câţi arginţi aţi primit ca s-o vindeți? 

— Dar ce înseamnă acestea, domnule Stoian? Ce vreţi să 
insinuațţi? 

— Nu, domnule Stuparu, nu insinuez, ci spun de a dreptul. 
Dumneavoastră și domnul Foly aţi avut un scop precis. 

— Cred că e o mare confuzie... 

— Am dovezi, îl întrerupe Voicu. _ 

— Greșiţi profund, domnule, spuse Stuparu furios. In condiţiile 
astea nu mai avem ce discuta. Bună ziua! ` 

Chiar în seara aceea primi un telefon de la Ely. Il anunța că 
Stuparu se internase de urgență în spital din cauza unei crize 
cardiace. 

— Aş putea să-l văd și cu la spital? întrebă Stoian cu o 
anumită ironie în glas. 

— Nu știu dacă este permis să primească vizite, răspunse 
ea... dar am să te anunţ. Când ne mai vedem? 

— Când dorești, dragă Ely, răspunse Stoian. 

În aceeași seară, Voicu primi o invitaţie: era rugat ca a doua zi 
dimineaţa să se prezinte la poliţie, la camera 17, pentru a da 
unele relații. 

După o noapte zbuciumară, în care-și reproșa amarnic 
ușurința cu care legase prietenii, se duse la poliţie. 

— Avem o reclamaţie, spuse funcţionarul de la camera 17. 


— De la cine? 

— De la domnul Stuparu. Din cauza dumneavoastră a făcut o 
criză cardiacă. 

— Eu n-am nicio vină, domnule! 

— Avem aici declaraţia soției lui, căreia noi va trebui să-i dăm 
curs. De altfel dumneavoastră mai aveți și alte treburi pe la noi. 

— Ce treburi? 

— O să aflaţi la momentul potrivit. Deocamdată vă conduc la 
camera 212. 

— Bine, darcu... 

— Așa am primit ordin, spuse rece polițistul. Poftiţi vă rog. 

ÎI conduse într-o altă aripă a clădirii și-l lăsă să aștepte mai 
mult de o jumătate de oră într-un salon, unde se afla un poliţist 
în uniformă. În cele din urma se auzi o sonerie și polițistul îl 
introduse într-un birou spaţios, unde îl întâmpină un domn 
cărunt și marțial. 

— Luaţi loc, domnule Stoian. Cum vă merg treburile? 

— Pentru asta m-aţi chemat aici? întrebă Stoian supărat. 

— Nu vorbeam de treburile de serviciu, obișnuite. Ci de 
celelalte. Mai precis, domnule, avem dovezi că vă ocupați cu 
spionajul. 

— Cum? De unde această acuzaţie? Ce argumente aveţi? 

— Să le luăm pe rând: Stuparu declară că a mers în zona unor 
unităţi militare ca urmare a insistențelor dumneavoastră. lată 
fotografiile luate în timp ce „vizitaţi” zonele respective. Priviţi-le 
domnule Stoian, sunt veritabile. Mai avem și niște fotografii cu 
întâlniri de-ale dumneavoastră realizate clandestin. Nu puteţi 
afirma că rezolvaţi cu acest om probleme „oficiale”. 

— Domnule, dar acest om și-a oferit serviciile fără să-l rog 
eu... 

— Dar de asta ce spuneţi? Declaraţia unei femei originare din 
România, din care rezultă de asemenea că i-ați cerut informaţii. 

— Este o cunoștință a lui Stuparu, a venit la mine la masă. 
Argumentele sunt cusute cu aţă albă... 

— Cu toate că aţi fost instruit, aţi făcut totuși și o gafă... de 
neiertat pentru un agent ca dumneavoastră. Vă amintiţi de 
profesorul Foly căruia dumneavoastră i-aţi oferit niște date fără 
aprobarea oficialităților române. Să știți că în realitate acest 
profesor este un escroc internaţional. După ce a strâns de la 
dumneavoastră și de la alţii diverse date, le-a sortat, le-a 


catalogat și a venit la mine să le negocieze. Când l-am strâns cu 
ușa, mi-a destăinuit că era în legătură cu dumneavoastră. Priviţi 
aici. 

Stoian își aruncă privirea spre mapa în care „profesorul” își 
păstra decupajele din ziare și reviste, diverse fotografii în care el 
era alături de alţii sau singur, cartonașe cu desene papilare, 
fotocopii după documente, inclusiv după pașaportul lui. 

„Există momente în viaţa omului, gândi Stoian, când povara 
unor clipe de neatenţie atârnă infinit mai greu decât anii 
îndelungaţi de activitate conștiincioasă...”. 

— Și mai avem ceva domnule Stoian, urmă anchetatorul. lată 
câteva fotografii unde dumneavoastră apăreți ca un june 
îndrăgostit lângă Ely Steward... Ce ziceţi dacă noi le-am pune în 
plic și le-am trimite pe adresa soţiei dumneavoastră? 

— Stimate domn, începu Stoian. Dovezile dumneavoastră nu 
sunt decât încercări ale unor oameni care urăsc țara mea. 

— Faptele sunt fapte, domnule, noi avem dovezi suficiente, 
inclusiv martorii. Dar până una alta vrem să știm câteva lucruri 
de la dumneavoastră. Ce însărcinări aţi primit? Ce obiective viza 
activitatea neoficială pe care o desfășuraţi aici? 


Discuţia dura de două ore fără să se ajungă la rezultat. Stoian 
fusese scos de mai multe ori din birou, sfătuit să se mai 
gândească, după care era readus. In sprijinul celui ce ancheta 
veni un altul. 

— Domnule, vrem să-ți dovedim că suntem înțelegători. Am 
putea, în cazul de faţă, să trecem cu buretele peste tot, dacă 
consimţi să ne ajuţi în clarificarea unor probleme. Cu alte 
cuvinte să colaborezi cu noi. Îţi putem oferi în schimb o deplină 
discreție în legătură cu ceea ce ai făcut pe aici. Și, în plus, o 
anumită sumă în valută forte... 

— V-aţi înșelat, n-am să trădez niciodată patria. Mă aveți în 
mână, știu asta. Dar în inima mea mă știu nevinovat. Cu toți 
martorii și toate dovezile, sunt ne-vi-no-vat! 

Înfierbântat, anchetatorul se ridica brusc de la masă și strigă: 

— Sa vină primul martor! 

Pe ușă îşi făcu apariţia Stuparu. Palid, călca rar, gârbovit. ÎI 
privi câteva clipe pe Stoian, care stătea demn pe scaun. Se 
apropie de masa celor doi: 

— Ce vreţi, domnilor, de la mine? Aș vrea să mă feriţi de 


surprize. 

— Oh, nimica toată, o mică confruntare cu acest domn Stoian. 
Vă rog sa declaraţi tot ce știți privind activitatea lui de spion. 

— Acest om n-are nicio vină. Principalul vinovat sunt eu, care 
am consimţit să... intru în acest joc murdar. Da, am fost plătit ca 
să-l compromit. 

— Scoateţi-l afară, scoateţi-l afară! ţipă disperat anchetatorul. 
să vina următorul martor! 

Următorul martor era tânăra de la restaurantul rustic. 

— Ce informaţii v-a cerut acest om, stimată doamna? 

— M-a întrebat, începu ca cu glas scăzut, de ce statuile din 
acest oraș sunt plasate în centru și nu se află și prin parcuri, de 
ce prin expoziţii abundă pictura modernistă... 

— Lasă astea! Informaţii în legătură cu așezarea unor 
întreprinderi, producţia lor, dacă ai legătura cu poliţia... 

— Nu, nu m-a întrebat. Cine v-a spus asta? 

— Afară! afara! ţipă iarăși anchetatorul. 

Rămas numai cu polițiștii, Voicu Stoian aștepta calm. Primul 
anchetator asista și el cu o liniște aparenta, la accesul de furie 
al colegului său. 

— Asta-i treabă făcută cu picioarele, striga acesta. Oameni 
nepricepuţi, lucru de mântuială! 

— Așadar, domnilor...? făcu Stoian ridicându-se. 

— A fost o eroare, domnule Stoian. O regretabilă eroare, 
spuse primul anchetator. Eu am primit reclamaţiile și eram 
obligat să cercetez. Ştiţi, serviciul. 

— Înţeleg, făcu Stoian. Mai sunt și eșecuri. Dar orice eșec are 
o cauză, domnilor. 

Și, fără să salute, părăsi încăperea cu pas liniștit. 

